
Sfânta Cuvioasă Parascheva, 

frescă din Catedrala Arhiepiscopală din Roman, sec. XVI 


Sfânta Cuvioasă Parascheva 

(14 Octombrie) 


Sfânta Parascheva s-a născut în anul 1025 în satul Epivata, astăzi, 
Selim Paşa, o localitate din Turcia. în popor i se mai spune şi Sfânta 
Vineri, Vinerea Mare sau Vinerea celor 12 Vineri. 

Din păcate, nu se păstrează infonnaţii referitoare la familia sfintei. 
Din tradiţie, se cunoaşte doar că mama sa se numea Sofia şi tatăl 
Nechita, iar fratele ei se numea Eftimie şi va ajunge episcop de 
Madit (Turcia), după mai bine de treizeci de ani de nevoinţă într-o 
mănăstire din Constantinopol. 

Viaţa şi faptele sale au fost apreciate de însuşi împăratul Vasile 
al II-lea Bulgaroctonul (976-1025). într-un cuvânt, de Curtea impe¬ 
rială a Constantinopolului. 

Deşi nu avem informaţii legate de şcolile pe care le-ar fi urmat 
sfânta, înclinăm să credem că nu i-au fost străine şcolile cunoscute 
ale vremii din Constantinopol, care se afla la numai 50 km sud-vest 
de Epivata. Mai ales că sfânta făcea parte dintr-o familie destul de 
înstărită. 

Iniţial, părinţii ei au vrut să o căsătorească. însă ea - din dorinţa 
de a evita propunerea părinţilor, pe de o parte, iar pe de alta, fiind 
urmărită de cuvintele Mântuitorului, pe care le-a auzit, când avea 
doar zece ani, în cadrul unei Sfinte Liturghii: „Oricine voieşte să 
vină după Mine să se lepede de sine, să-şi ia crucea şi să-Mi urmeze 
Mie’' (Marcu 8, 34) - a părăsit casa părintească şi s-a retras, cel mai 
sigur, după ce s-a închinat în bisericile din Constantinopol şi, respectiv, 

în Biserica „Sfintei Eufnnia” din Calcedon, la Mănăstirea Maicii 
Domnului din Heracleea Pontului (astăzi Eregni). 

După cinci ani de nevointă în această mănăstire, a plecat la Ierusalim 
să se închine la Locurile Sfinte. Nu s-a mai întors la Mănăstirea 
Maicii Domnului din Heracleea Pontului, ci a rămas într-o mănăstire 
de maici din pustia Iordanului, trăind după pilda Sfântului Ioan 
Botezătorul, a Sfântului Ilie Tesviteanul şi a Sfintei Maria Egipteanca. 

însă într-o noapte, pe când avea 25 de ani, i s-a arătat un înger în 
vis care i-a spus să lase pustia nevoinţelor duhovniceşti şi să se 
întoarcă în patria sa. în drum spre Epivata, s-a oprit la Constanti- 
nopol, pentru a se închina în Sfânta Sofia şi în Biserica Acoperă¬ 
mântului Maicii Domnului din Vlaherne. Apoi şi-a continuat drumul 
spre casă, urcând într-o corabie. Se spune că în timp ce călătoreau s-a 
stârnit o furtună puternică, încât toţi credeau că vor pieri înecaţi. 
Atunci Cuvioasa Parascheva nu şi-a pierdut nădejdea în Dumnezeu 
şi îndată a strigat: Kali kratei (mult curaj). De aici se pare că se trage 
numele acelui loc, Kallicrateia, astăzi Mir Marsinan, aflat pe ţărmul 
Golfului Athira, în partea de sud-est a Traciei, unde s-a construit 
monumentul şi Biserica Sfintei Parascheva. 

Potrivit tradiţiei, ajunsă în Epivata, Sfânta Parascheva s-a impli¬ 
cat în nenumărate activităţi filantropice, întemeind un cămin pentru 
săraci, orfani, văduve şi suferinzi. De altfel, ajutorarea săracilor făcea 
parte integrantă din viaţa sfintei, având în vedere aceea că de copilă 
îşi împărţea hăinuţele cu cei lipsiţi, fiind cunoscută şi apreciată pentru 
faptele ei de milostenie. 

O altă tradiţie spune că ea ar fi venit în Kallicrateia, purtând de 
grijă Bisericii Sfinţilor Apostoli; acolo şi-a continuat nevoinţele du¬ 
hovniceşti, petrecând doi ani ca o străină şi necunoscută de nimeni. 

Epuizată de suferinţă şi de nevoinţă, Sfânta Parascheva, la numai 
27 de ani, s-a strămutat la lăcaşurile de veci. A fost înmormântată pe 
malul Mării Marmara, aproape de Kallicrateia. 

Se spune că în apropierea mormântului sfintei, căzut deja în 
uitare, a fost înmormântat, după mai mulţi ani, un marinar adus de 
valuri la mal. Fiind urât mirositor, un stâlpnic ce se nevoia în apropiere 
i-a rugat pe localnici să îl îngroape. Aceştia, săpând, au dat peste trupul 
neputrezit al Cuvioasei Parascheva, însă, fără să-i dea vreo impor¬ 
tanţă, au pus trupul marinarului în groapa sfintei. Ca urmare, într-o 
noapte, Sfânta Cuvioasă Parascheva s-a arătat în vis unor oameni 
evlavioşi - Gheorghe şi Eufimia - care îşi petreceau nopţile în rugăciune, 
cerându-le să-i dezgroape trupul de lângă acel om, fără a le spune 
motivul; ei au crezut că motivul ar fi acela că probabil era vorba de 
un om păcătos. 

Când cei doi, împreună cu alţi săteni şi cu preotul paroh, s-au dus 
la locul descoperit, potrivit vedeniei din vis, au avut parte de o minune: 
au aflat trupul Sfintei Parascheva neputrezit. Iniţial, preotul a vrut să 
îngroape trupul sfintei în cimitirul satului, numai că el s-a arătat a fi 
făcător de minuni. Atunci, preotul l-a informat pe Mihail Cerularie, 
patriarhul Constantinopolului (1043-1058), care a dispus ca moaştele 
Sfintei Parascheva să fie aşezate în Biserica „Sfinţii Apostoli Petru şi 
Pavel”, unde au stat timp de două sute de ani. 

Când, Mitropolia de Tâmovo a fost ridicată la treapta de Patriarhie 
(1238) - în timpul lui Ioan Asan al II-lea (1218-1241) -, moaştele 
Sfintei Cuvioase Parascheva au fost mutate la Târnovo, rămânând 
acolo până în 1393, când oraşul a fost distrus de Baiazid Ilderim. în 
aceste condiţii, Patriarhia de Târnovo s-a desfiinţat. Dată fiind 
această situaţie, moaştele Sfintei Cuvioase Parascheva, împreună cu 
ale Sfintei Filofteia, au fost duse de ţarul bulgar Straţimir la Vidin, 
unde au stat cinci ani (1393-1398), după cum spune Grigorie Ţamblac, 
biograful Sfintei Parascheva, intr-un panegiric rostit în Serbia, în 
1422-1428. 

Din Vidin, moaştele sfintei au fost duse la Belgrad, unde au rămas 
125 de ani; ele fiind apoi oferite de sultanul Baiazid cneaghinei Serbiei, 

Militza, numită uneori şi Anghelina. Aceasta le-a aşezat în biserica 
ridicată în cinstea Sfintei Cuvioase Parascheva. însă, în 1521, turcii 
au ocupat Serbia şi au luat moaştele Sfintei Parascheva, împreună cu 
cele ale ţarinei Teofana, şi le-au dus de această dată la Constanti- 
nopol, aşezându-le nu într-o biserică, după cuviinţă, ci în palatul sul¬ 
tanului Suleiman. 

Sigur, Patriarhia Ecumenică nu putea accepta ca moaştele să stea 
într-un palat al nelegiuirilor, ştiut fiind că sultanii aveau haremuri, şi 
de aceea a răscumpărat moaştele sfintei de la turci cu suma de 12000 
ducaţi de aur. Mai ales că sfintele moaşte erau ameninţate cu dis¬ 
trugerea de către slujitorii palatului sultanilor, din cauza multelor 
minuni ce se săvârşeau prin ele şi care făceau ca mulţi să se întă¬ 
rească în credinţa creştină. 

Patriarhul ecumenic Teolipt I (1513-1522) le-a aşezat, cum era şi 
firesc, în Catedrala Patriarhală - Biserica Pammakaristos, unde au 
rămas până în 1586. în acel an. Biserica Pammakaristos a fost trans¬ 
formată în moschee, moaştele Cuvioasei Parascheva fiind duse în 
Biserica Vlaherne, apoi în Biserica „Sfântul Dimitrie” (1597) şi în 
Biserica „Sfântul Gheorghe” (1601); acesta din urmă fiind noul sediu 
al Patriarhiei Ecumenice. 

în 1641, Patriarhia de Constantinopol, fiind în imposibilitate de 
a plăti birul anual impus de Poarta Otomană, prin patriarhul Partenie I 
(1639-1644), a dăruit moaştele Sfintei Cuvioase Parascheva domni¬ 
torului Moldovei Vasile Lupu (1634-1653), în semn de mulţumire 
pentru plătirea datoriilor faţă de Poarta Otomană pe care le acumulaseră 
Patriarhiile de Constantinopol şi Ierusalim de mai mulţi ani. Aşa se 
face că, în ziua de 13 iunie 1641, mitropolitul Varlaam (1632-1653), 
însoţit de episcopii Evloghie al Romanului (1641-1644) şi Gheorghe 
al Huşilor (1634-1645), în prezenţa domnitorului Vasile Lupu, a 
primit moaştele Sfintei Cuvioase Parascheva, pe care le-a aşezat în 
Biserica „Sfinţii Trei Ierarhi” din Iaşi, ctitoria domnitorului. 

Inscripţia din firida în care au stat moaştele istoriseşte pe scurt 
firul evenimentelor care au avut loc cu acel prilej. 

în 1888, în timpul lucrărilor de restaurare a bisericii, lucrări în¬ 
cepute încă din 1884, moaştele Sfintei Cuvioase Parascheva au fost 
mutate în paraclisul amenajat în Sala gotică. Din păcate, în noaptea 
celei de-a doua zile de Crăciun a anului 1888, paraclisul a luat foc de 
la o lumânare nesupravegheată. Deşi racla a ars în întregime, moaş¬ 
tele Sfintei Cuvioase Parascheva au rămas neatinse. Ceea ce a mai 
rămas din raclă se păstrează în încăperea arhivei Mitropoliei Moldovei. 

în urma incendiului, la începutul anului 1889, moaştele sfintei 
au fost mutate în Catedrala Mitropolitană. Din unele însemnări aflăm 
că, de la acea dată, moaştele Sfintei Cuvioase Parascheva au părăsit 
Catedrala numai în două rânduri. 

Prima dată în 1944, în luna martie, când din cauza războiului 
moaştele trebuiau protejate; în acest scop se rânduise a fi duse la 
Mănăstirea Govora, unde au fost duse şi moaştele Sfântului Ioan cel 
Nou de la Suceava. însă racla s-a oprit pentru şase luni la Mănăstirea 
Sămurcăşeşti, ctitoria Vornicului Constantin Sămurcaş şi a soţiei sale 
Zoe, de lângă Bucureşti, după care au fost readuse la Iaşi. 

Iar a doua oară, în vara anului 1947, în care seceta şi foametea au 
atins un nivel dramatic, când s-a organizat o procesiune cu moaştele 
Sfintei Parascheva prin satele încercate de această nenorocire din 
judeţele Iaşi, Vaslui, Bacău, Neamţ şi Suceava. Procesiunea a început 
pe 10 iunie şi a durat până spre sfârşitul lunii august, când racla cu 
moaştele Sfintei Cuvioase Parascheva a revenit în Catedrala Mitro¬ 
politană. Procesiunea a fost însoţită şi coordonată de arhimandritul 
Teoctist Arăpaşu, care a devenit mai târziu mitropolit şi patriarh, 
precum şi de unii din Iaşi. De atunci, moaştele Sfintei Parascheva nu 
au mai părăsit oraşul Iaşi. 

Sinaxarele mai cuprind şi alte sfinte care poartă numele de Paras¬ 
cheva, cum ar fi Sfânta Mucenită Parascheva - prăznuită la 26 februarie, 

care a fost martirizată în timpul lui Nero (54-68); Sfânta Muceniţă 
Parascheva-Piatnita, prăznuită la 28 octombrie, care a fost marti¬ 
rizată în timpul lui Diocleţian (284-305); Sfânta Parascheva de la 
Poloţk, numită în Apus Praxeda, fiica cneazului Vasile Rogvolod, 
care a trăit în secolul al XlII-lea şi a fost martirizată la Roma; şi Sfânta 
Muceniţă Paraschevi, prăznuită la 26 iulie, care a fost martirizată în 
timpul lui Antonin Piui. 

De reţinut este faptul că nici o biserică din ţară - şi nu numai - 
nu a primit părticele din moaştele Sfintei Cuvioase Parascheva de la 
Iaşi, ele păstrându-se intacte, fiind învelite şi într-o pânză de in, sigilate, 
încă din 1641, de însăşi mâna mitropolitului Varlaam, în prezenta dom¬ 
nitorului Vasile Lupu. 

Sfânta Cuvioasă Parascheva este o sfântă făcătoare de minuni. 
Cea mai mare minune a sfintei este însăşi preamărirea trupului ei cu 
darul neputrezirii, al vindecării de boli incurabile şi al izbăvirii de 
multe nevoi, necazuri şi primejdii. 

Pelerinii închinători pot da mărturii în acest sens. 

Calinic Botoşăneanul, Episcop-Vicar al 
Arhiepiscopiei Iaşilor 



Tuturor vom spune minunile tale! 


în inima oraşului Iaşi se află Catedrala Mitropolitană care adă¬ 
posteşte moaştele Sfintei Cuvioase Parascheva, ocrotitoarea Moldovei 
şi a tuturor celor care, cu credinţă, cer ajutorul ei. 

Cuvioasa, o fecioară care a trecut la Domnul la vârsta de 27 de 
ani, L-a iubit atât de mult pe Hristos, încât L-a rugat să nu mai plece de 
la ea. Hristos a răspuns rugăciunilor ei, binecuvântându-i trupul cu 
prezenţa harului făcător de minuni chiar şi după moarte. 

Ea este mult folositoare prin faptul că dăruieşte lumina lui Hristos 
sub forma vindecărilor miraculoase, sfinţind, izvorând mir, împlinind 
ruga tuturor celor care cred în binecuvântarea Domnului prin sfinţii Săi. 

Timpul petrecut lângă sfintele moaşte mi-a dat prilejul să constat 
o afluenţă impresionantă de oameni, de diferite vârste şi profesii, din 
ţară şi din străinătate, care, cu lacrimi smerite, cereau Sfintei rezol¬ 
varea problemelor cu care se confruntau. Mulţi dintre ei reveneau, 
mulţumindu-i pentru ajutorul dat, plângând de fericire; alţii plecau 
cu speranţa că ocrotirea Sfintei nu va întârzia. 

Este incontestabil faptul că această mulţime de pelerini constituie 
o mărturie a minunilor pe care Cuvioasa Parascheva le-a săvârşit ca 
răspuns la cerinţele lor sincere, adeseori pline de durere, dar motivate, 
cu smerenie, de nădejdea în binefacerile ei. Aceste fapte minunate 
descoperă pedagogia divină a Sfintei Treimi, pronia lui Dumnezeu 
faţă de creaţia Sa. 

Fericirea celor care au simţit binecuvântarea harului adevereşte 
că, în esenţa minunii, „se află Cineva mai tare decât vântul, decât focul, 
decât potopul, boala şi moartea’' 1 . 

Prin intermediul minunilor mijlocite de sfinţi. Dumnezeu cheamă 
pe oameni la starea de sfinţenie, în virtutea creării lor după chipul 
Său (Facerea 1, 26-27). Este o invitaţie spre asemănarea cu Dum¬ 
nezeu, spre actualizarea realităţii ontologice a omului, exprimată tainic 
în Psalmul 81,6: „Eu am zis: «Dumnezei sunteţi şi toţi fii ai Celui 
Preaînalt»”. Acest progres spiritual înseamnă înnoirea omului, che¬ 
marea de a vieţui veşnic cu Mântuitorul, sfânt şi desăvârşit în El 2 . 

Prin lucrarea harului divin ,,«eu-l» sfinţilor dobândeşte o trans¬ 
parenţă tot mai mare pentru Hristos şi pentru semenii lor” 3 . 

Astfel, abundenţa binefacerilor Sfintei Parascheva îi atrage pe 
oameni la ea, transformându-i din oameni trupeşti în oameni duhov¬ 
niceşti, izbăvindu-i, astfel, de neştiinţă duhovnicească, uitare şi nepăsare 4 . 

Sfânta, ca model al umanităţii celei noi, ne învaţă că numai cel 
ce trăieşte în Iisus Hristos, Dumnezeu-Omul, este om adevărat, iar 
acest lucru este o necesitate pentru a deveni precum „Hristos-Cu- 
vântul lui Dumnezeu, prin har” 5 . 

1 Sfântul Nicolae Velimirovici, „O sută de versiuni despre minuni scrise în 
Mănăstirea Sfântul Ioan Botezătorul (lovanic, Serbia)”, în Sfântul Vasile al Ostrogului. 
Viaţa şi minunile. Tămăduitorul celor cu minţile bolnave, traducere de Andreea 
Stănciulescu, Editura Egumenită, Galaţi, 2011, p. 352. 

2 Cf. Prof. N. Chiţescu, „Sfântul Duh Sfmţitorul. Lucrarea Lui în Biserică şi în 
lume”, în volumul îndrumări misionare , Editura Institutului Biblic şi de Misiune 
al Bisericii Ortodoxe Române, Bucureşti, 1986, p. 371. 

3 Ibidem. 

4 Cf. Sfântul Marcu Ascetul, Despre legea duhovnicească. Despre cei ce-şi în¬ 
chipuie că se îndreptăţesc din fapte, traducere din limba greacă veche şi note de 
Pr. Prof. Dr. D. Stăniloae, Editura Institutului Biblic şi de Misiune al Bisericii Or¬ 
todoxe Române, Bucureşti, 2010, pp. 103-105. 

5 Mitropolitul Ierotei al Nafpaktei, O noapte în pustia Sfântului Munte. Con¬ 
vorbiri cu un pustnic despre rugăciunea lui Iisus, traducere din limba greacă de 
Călin Cosma, Editura Predania, Bucureşti, 2006, p. 190. 

De altfel, Sfânta Liturghie mărturiseşte că Iisus Hristos este „Unul 
Sfânt”, adică singurul cu adevărat Sfânt prin natura Sa, „iar credin¬ 
cioşii vor fi sfinţi numai prin conlucrarea cu harul divin” 6 . 

Minunile săvârşite de Sfânta Parascheva i-au determinat pe cei 
cărora Sfânta le-a schimbat viaţa să solicite editarea unei cărţi în care 
să fie consemnate mărturiile lor despre acestea. Astfel, închinătorii 
au depus, în mod benevol, într-o cutie de lemn amplasată în Catedrala 
Mitropolitană, relatările minunilor, exprimându-şi astfel recunoştinţa 
faţă de Sfânta Parascheva. 

Binefacerile săvârşite de Cuvioasa Parascheva sunt diverse, nu¬ 
meroase, impresionante 7 şi inepuizabile. De aceea, editarea unei cărţi 
care să cuprindă binefacerile Sfintei Cuvioase Parascheva mărturi¬ 
site de închinătorii ei era imperios necesară. 

Scopul acestui volum este de a fi un apostol al puterii lui Dum¬ 
nezeu revărsate în lume prin minunile Sfintei Cuvioase Parascheva. 
în primul rând, prin citirea acestor mărturii, creştinii vor putea conştien¬ 
tiza, după modelul Sfintei Cuvioase Parascheva, necesitatea sfinţe¬ 
niei ca mod de trăire într-o lume contemporană care a pierdut reperele 
moralei şi spiritualităţii creştine autentice. Sfinţenia este starea du¬ 
hovnicească în care oamenii au ajuns „asociind la harul dumnezeiesc 
primit prin Tainele Bisericii eforturile lor pentru o viaţă fără patimi, 
arătată într-o suită de virtuţi, odrăslite din virtuţile teologice” 8 . 


6 Pr. Conf. Dr. Petre Semen, învăţătura despre sfânt şi sfinţenie în cărţile Ve¬ 
chiului Testament, teză de doctorat, Editura Trinitas, Iaşi, 1993, p. 220. 

7 De exemplu, revenirea la viaţă din comă profundă, vindecări miraculoase ale 
unor boli incurabile, rezolvarea unor probleme familiale, profesionale şi sociale 
insurmontabile. 

8 Pr. Prof. Dumitru Radu, „Cinstirea sfinţilor”, în volumul îndrumări misionare. 
Editura Institutului Biblic şi de Misiune al Bisericii Ortodoxe Române, Bucu¬ 
reşti, 1986,p.765. 

în al doilea rând, aceste mărturii vor fi un bogat material misionar 
în slujba păstorilor de suflete, care, prin citarea lor în cadrul predi¬ 
cilor şi catehezelor, vor spori credinţa în sufletele credincioşilor, 
îndemnându-i la sfinţenie, în vederea câştigării împărăţiei cerurilor. 
Prezenţa acestei cărţi în casele enoriaşilor din parohii, în chiliile mo¬ 
nahilor din mănăstiri, în şcoli şi orfelinate, în spitale şi aziluri, în 
unităţi militare şi penitenciare, în şcoli şi biblioteci, va constitui un 
imbold spre trăirea creştină autentică, spre rugăciune permanentă 
adresată Sfintei Parascheva şi tuturor sfinţilor, pentru a primi har în 
urcuşul duhovnicesc. 

De asemenea, aceste mărturii vor ajunge, prin pronia divină, la 
oamenii care nu au cunoscut încă bunătatea, blândeţea şi milosti¬ 
virea Sfintei Parascheva. 

Binefacerile Sfintei Cuvioase Parascheva. Mărturii ale închină¬ 
torilor este expresia recunoştinţei şi cinstirii acordate de oamenii de 
pretutindeni acestui izvor nesecat de daruri trupeşti şi sufleteşti, care 
este Mult Milostiva Parascheva. 


Protosinghel Valerian Radu 



La moaştele Sfintei Parascheva 


Omul apăsat de povara grijilor materiale păşeşte cu greu pe cărarea 
îngustă şi anevoioasă care duce la mântuire. Ezită, se poticneşte şi, 
dacă nu imploră sprijinul sfinţilor, este tentat să pornească pe căile 
bătătorite ale patimilor înşelătoare. 

în infinita Sa înţelepciune, Dumnezeu a rânduit ca moaştele 
sfinţilor să fie răspândite, ca nepreţuite daruri, în toată lumea creştină. 

Prin prezenţa la Iaşi, în Catedrala Moldovei, a moaştelor Sfintei 
Parascheva, noi, românii (şi nu numai), am dobândit o vistierie du¬ 
hovnicească Iară de preţ, un etern izvor de ajutor, atât în alungarea 
pământeştilor ispite, în depăşirea dificultăţilor materiale, a suferin¬ 
ţelor trupeşti, cât şi în răstignirea numeroaselor patimi. 

în sfânta catedrală s-au rostit, de-a lungul vremii, rugăciuni cât 
nisipul mărilor: în gând, în şoaptă, în duioase gesturi de smerenie, în 
stropi fierbinţi de lacrimi, în glas de acatist, în arşiţa privirilor pier¬ 
dute, în suspine disperate, individuale sau colective. 

A auzit Cuvioasa Parascheva rugăciunea tuturor, dăruind, după 
taina rânduielilor divine, flori ale bucuriilor imediate sau mai înde¬ 
părtate, ca nişte cununi ale răbdării. Aici, s-au adăpat cu putere şi 
speranţă orfani, văduve, studenţi, soţii înlăcrimate, purtând jugul 
căsniciei împletit cu durere, suferinzi în haina disperării sau a resem¬ 
nării, nedreptăţiţi osândiţi de semenii lor, tineri căsătoriţi dorindu-şi 
copii, nevinovaţi copleşiţi de mrejele vrăjmaşului şi acoperiţi de 
stropii prea fierbinţi ai stresului zilnic. 

Toţi cei care au alergat la „buna sfătuitoare”, „mâna vindecării”, 
„liman lin şi neînviforat”, „tumul biruinţei”, în fiecare an, pe 14 octom¬ 
brie, ascultă chemarea inimii, revărsându-se în râul de pelerini. în 


17 



Binefacerile Sfintei Curioase Paraschera 


pofida multor obstacole, pelerinii îşi exprimă lângă sfintele moaşte 
recunoştinţa, se întăresc cu „hrana duhovnicească”, se simt mai bogaţi 
lângă acest „mărgăritar nepreţuit”, apoi se întorc acasă, „propovă¬ 
duind cu mărire şi cântări toate minunile” dobândite ca nişte flori 
tainice, ivite dintr-un „crin răsădit în grădina cea de sus”. 

La moaştele Sfintei Parascheva, „trandafir neatins de viermele 
trufiei”, rugătorii vor fi mereu ca un râu ce îşi întoarce valurile de 
mulţumire către „izvorul vieţii şi al milostivirii”. Ei, închinătorii, în¬ 
demnaţi de scânteia conştiinţei, nu vor da uitării promisiunile făcute: 
să-şi spele haina patimilor, să fie mai generoşi, să îngenuncheze citind, 
cât mai des, acatistul Sfintei, cea „vrednică mijlocitoare către Domnul”. 

Prof Măriei Olaru, laşi 



Credincioşi aşteptând să se închine la 
moaştele Sfintei Cuvioase Parascheva 





I 


Izvorul vindecării vine prin rugăciune 



Sfânta Parascheva oferindu-şi ca milostenie hainele. 
Frescă din Catedrala Arhiepiscopală din Roman, sec. XVI 


Simplitate pierdu tă 

Sfântă Parascheva, scriu aceste rânduri ca să-ţi mulţumesc pen¬ 
tru ajutorul dat. Acolo, la Mitropolie, se cere să scriem despre cum 
ne-ai ajutat tu (...) şi nu pot rămâne indiferent; altfel, m-ar mustra 
conştiinţa sau chiar tu. Dacă va fi de folos vreun cuvânt de aici, 
îndrumă-mi peniţa. 

Am cunoscut-o pe Sfânta Parascheva în împrejurări grele. 
Aveam 17 ani, eram elev în clasa a Xl-a (...). Abia ieşisem din spital. 
De fapt, urma un lung şir de internări repetate şi investigaţii (...); 
dureri îndelungate îmi limitau, efectiv, mişcarea fizică. încet, mi s-a 
dezvoltat sentimentul de frică. O frică tare şi mare; pur şi simplu 

frică. Şi eram mic, naiv, sincer, dar şi curat. Ţin minte că i-am tăgă¬ 
duit, în naivitatea mea, Cuvioasei că, dacă mă vindecă, îmi păstrez 
fecioria şi n-o să am vreo relaţie trupească până am să mă-nsor. înce¬ 
puse să se cuibărească, tare, frica în sufletul meu de adolescent. Tânjesc 
după anii aceia. îmi vin în minte cuvintele lui Ernest Bernea: „Sim¬ 
plitate pierdută”. 

în intermitenţele durerilor şi neputinţei fizice, începeam să mă 
văd mic, neputincios; aveam deci nevoia unui sprijin, să mă ajute 
cineva să rezist şi suferinţei psihice, pe care o suportam alături de 
cea fizică: „Ce-o să se-ntâmple cu mine?”, „Mă voi vindeca vreodată?”, 
„Cum o să rezist...?”. 

începusem să aplic ceea ce citeam în cărţi, în special în volumele 
Părintelui Cleopa. Fără să am intenţia, m-am văzut cu un program 
foarte bine structurat. Astfel, dimineaţa, tata ne ducea cu maşina la 
şcoală (împreună cu sora). Aveam orele de la 9, tata ştia că de la 7; 
ne lăsa în curte, pleca, iar eu mă făceam că merg la alimentara din 
colţ, după un pachet de biscuiţi. Anca intra la ore, iar eu porneam 
aventura. Timp de un an, nimeni nu s-a prins de ceea ce făceam! Mă 
îndreptam spre Mitropolie. Pe drum, în curte, dădeam pachete de 
mâncare la săraci (era mâncare sustrasă din frigider, dimineaţa, 
înainte de plecare; luam des borcane din cămară pe care le umpleam, 
pe ascuns, în zece minute, cu borş, mâncărică de cartofi, varză etc., 
puneam câteva felii de pâine). 

în vremea aceea n-am judecat nici un cerşetor. Dădeam cu bucu¬ 
rie, de parcă eram premiat pentru asta. Cred că şi copila Filofteia, 
sfânta ce urma să fie, făcea la fel. Aveam chiar cerşetorii mei pre¬ 
feraţi, abonaţi. Apoi, mergeam în Mitropolie. Nimeream, de obicei, 
la utrenie şi stăteam cuminte în genunchi şi ascultam. Mă lua des 
somnul (...). 

înainte de slujbă mă rugam la Cuvioasa: aveam locul meu, la 
capul ei, în genunchi (...), ţinând puternic un picior al raclei. Mai 
întâi, pentru a-mi face curaj, îngenuncheam la câţiva metri în spate 
şi mă rugam acolo. Făceam metanii, vorbeam în cuvintele mele. Fa 
dreapta îl aveam în icoană pe Sfântul Nicolae; abia apoi, în genunchi, 

mă apropiam de Sfântă şi plângeam. Plângeam foarte mult, cu inima 
plină de bucurie. Plângeam mai mult când durerile nu încetau şi mă 
deranjau în copilăria mea. Strângeam tare, tare piciorul raclei sale şi 
mă încordam să simt rugăciunea mea. Ştiam că, dacă rugăciunea nu e 
simţită, degeaba o fac. Uneori n-aveam nici batistă la mine, îmi curgea 
nasul, şi-mi murdăream mânecile hainelor, pentru că altă soluţie nu 
era. Mă simţeam un privilegiat, un mare om, că stau acolo, în genunchi, 
la capul Sfintei. Mă întrebam de ce lumea stă la rând, când, uite, eu 
sunt atât de aproape de ea. Şi mă ridicam de acolo atât de uşor şi uşurat! 

Plecam spre şcoală, apoi, în drum, treceam şi pe la „Sfinţii Trei 
Ierarhi’'. Nimeream la Sfânta şi Dumnezeiasca Liturghie. Şedeam de 
fiecare dată în spate, în genunchi, o vedeam pe Maica Domnului din 
altar cu Pruncul în braţe şi mi se părea că îmi cântă îngeri de la 
strană. La 9 începeam orele. 

Aşa am ţinut-o un an. Au urmat alte dureri, internări repetate, in¬ 
tervenţii chirurgicale, externări. Am terminat liceul, apoi facultatea, 
şi am început să lucrez. Acum... îmi vine greu să mai plâng. Trec pe 
lângă cerşetori şi nu le mai dau borcane cu borş; ori, dacă trec, cân¬ 
tăresc darul meu şi judec faţa omului. 

Acum stau la rând la Cuvioasa şi... citesc din acatistul ei. Ajung 
la raclă şi primul lucru pe care-1 fac este să apuc piciorul de metal al 
raclei şi să-l strâng puternic şi nu-mi vine să-i mai dau drumul şi-i 
mulţumesc Cuvioasei pentru ajutorul dat atunci. Abia apoi mă rog 
pentru altceva. Şi mă uit la capul ei şi revăd locul, dar pe mine nu mă 
mai văd curat, naiv, simplu. Ţin strâns piciorul raclei şi vreau să nu-i 
mai dau drumul, pentru că nu mai pot întoarce timpul, pentru că am 
pierdut simplitatea, iar acum mă stăpâneşte păcatul. 

Acum nu mai aud îngeri la „Trei Ierarhi” şi nu mai stau în spatele 
bisericii, ci în faţă. 

Atunci puteam sta o oră la racla Cuvioasei să plâng, acum nu 
rezist zece minute să-i mulţumesc! 

Simplitate pierdută. 

Cătălin P., 27 ani, Iaşi 

* * * 

Mântuitorul Hristos pururea lucrează minuni prin sfinţii Săi 

După o naştere dificilă, fiul meu s-a născut prematur (8 luni). Ca 
şi cum aceasta nu ar fi fost de ajuns, copilul s-a născut cu foarte 
multe probleme: hipoxie (lipsă de oxigen), detresă respiratorie (da¬ 
torată dezvoltării insuficiente a plămânilor), tahicardie, suflu sistolic. 
Medicii erau foarte reticenţi în privinţa şanselor de supravieţuire ale 
bebeluşului. Din cuvintele şi gesturile lor îmi puteam da seama că 
erau neputincioşi. Grăitor în acest sens este îndemnul medicului neona- 
tolog adresat familiei mele de a se ruga pentru mine şi pentru copil; 
situaţia era dramatică. Familie, medici, eram cu toţii cuprinşi de dis¬ 
perare. Dar Dumnezeu a vrut să-Şi arate din nou iubirea Sa nemăr¬ 
ginită faţă de oameni. Mama mea care are foarte mare evlavie la 
Cuvioasa Parascheva (în familia noastră acest nume este o tradiţie, 
numele mamei şi al uneia dintre surorile mele fiind Parascheva), a 
luat hăinuţele cumpărate din timp pentru noul-născut şi a mers cu ele 
la Mitropolie. S-a rugat la Cuvioasa Parascheva cu lacrimi pentru 
însănătoşirea pruncului şi a pus hăinuţele pe racla cu moaştele Sfintei. 
Apoi s-a grăbit cu ele la spital şi a îmbrăcat copilul muribund cu ele. 
A treia zi de la naştere, copilul a început să-şi revină. Suntem recu¬ 
noscători pentru ajutorul dat nouă de Mântuitorul Hristos, Care pu¬ 
rurea lucrează minuni prin sfinţii Săi. 

Gabriela R., 33 ani, Iaşi 

* * * 

Spune-mi cum ai murit ca să-ţi spun cum ai trăit 

Sunt profesor pensionar. îmi amintesc de tatăl meu, care după 18 
luni de spitalizare din cauza cancerului de ficat, a ajuns în moarte 
clinică. Familia mea a fost chemată să-l ia acasă de urgenţă, cu 
câteva clipe înainte de a ajunge la morgă. 

în timp ce tatăl meu era plâns de familie, în salon intră bunicul 
meu (socrul celui aflat între viaţă şi moarte moarte) cu o bucată de 
vată sfinţită de la Cuvioasa Parascheva şi fără să se jeneze de prezenţa 

doctoriţei, îl mângâie, punând vata în buzunarul pijamalei, spunându-i 
că se va face bine şi că îl aşteaptă pe 8 septembrie la onomastica soacrei, 
înainte de acest gest, m-a mustrat, fiindcă am cheltuit averea pe me¬ 
dicamente, uitând-o pe Sfânta Parascheva „care te scoate din morţi”. 

Apoi bunicul ne-a certat pe toţi, nonverbal, cu degetul arătător, 
după care ne-a iertat cu o invitaţie pe 8 septembrie şi s-a grăbit să nu 
piardă trenul. Uluiţi de gesturile, cuvintele şi mai ales de credinţa 
bunicului, toţi au meditat la faptul că bătrânului i s-a întâmplat ceva. 

Brusc, toţi s-au dezmeticit auzind o voce slabă: „Mi-e sete!”. Era 
tatăl meu. Doamna doctor ne-a îndemnat să-i dăm orice: „O fi ultima 
dorinţă... şi nu mă mai întrerupeţi”, deoarece lucra la biletul de ex¬ 
ternare. 

Toţi erau speriaţi, pentru că se ştia de ultima lună de perfuzii, de 
abdomenul lui putred, de chipul ca de „cadavru, îmbrăcat cu o foiţă 
subţire de piele”. Totuşi „i-am dat să bea, apoi a cerut să mănânce, să 
se plimbe la aer”. După 5-6 minute, când erau în uşă, doamna doctor, 
care terminase biletul de externare (ultimul cuvânt fiind: agravant), 
a sărit speriată, întrebând: „Ce-aţi făcut?... cum l-aţi luat?... ce-a mâncat?... 
ce-a băut?... dar, bătrânul acela... ce-a făcut, ce i-a dat?”. 

După ce află de vata sfinţită de la Cuvioasa, doamna doctor constată 
că „este o minune dumnezeiască” şi propuse reluarea analizelor. Apoi 
s-au adunat medici din Iaşi, Bucureşti, Cluj, Timişoara şi au recu¬ 
noscut minunea. „A venit acasă cu timol 2 - de nou-născut -, după 
care a mai trăit 22 de ani, murind spovedit, împărtăşit, cu lumânare 
aprinsă şi cu cei dragi înjur”. 

Menţionez cuvintele marelui arhimandrit Cleopa Ilie: „Ştiţi cât 
de mare poate fi minunea de care aţi putea avea parte?... cât de mare 
vă este credinţa! Spune-mi cum ai murit, ca să-ţi spun cum ai trăit”. 
De admirat credinţa puternică, adevărată, în puterea şi dragostea lui 
Dumnezeu şi a sfinţilor, pe care a avut-o bunicul meu. 


* * * 


Elena Eugenia 

Terapia intensivă cu lumină 

Se cuvine să începem a scrie despre această întâmplare dure¬ 
roasă, ca fiind cea mai frumoasă minune a vieţii noastre. 

Obişnuiam, de mici, să mergem la Iaşi de ziua Sfintei Cuvioase 
Parascheva, pentru a ne închina sfintelor moaşte şi a-i cere ajutorul 
în frământările şi necazurile noastre familiale şi, totodată, pentru a-i 
mulţumi, cu recunoştinţă, pentru mijlocire. 

Sfânta ne-a copleşit de prima dată pe toţi din familie de trecerea 
pe care o are înaintea Preasfmtei Treimi şi de apropierea faţă de 
sufletele noastre însetate după sfinţenie, pace sufletească şi armonie 
în toate. 

Prin Cuvioasa Parascheva, L-am simţit pe Dumnezeu în milosti¬ 
virea, răbdarea şi iubirea Sa faţă de om; „minunat este Dumnezeu 
prin sfinţii Săi”. 

Necazurile au fost cele care ne-au condus la Cuvioasa Paras¬ 
cheva, prin care am reuşit să reluăm vechea legătură cu Tatăl ceresc. 
Astfel, mai târziu, ne-am putut desprinde de viaţa deşartă şi a urma 
Domnului Iisus Hristos pe calea cea îngustă, precum o făcuse odini¬ 
oară Cuvioasa. 

Ne dăm sau nu seama, cu toţii trăim în valea plângerii, unde, din 
loc în loc, Dumnezeu ne-a lăsat câte un mărgăritar din comoara îm¬ 
părăţiei cerului, spre a putea tinde către slava lui Dumnezeu, prin 
înţelegerea voii lui Dumnezeu cu fiecare. 

Suntem păcătoşi, însă Bunul Dumnezeu ţine cont de dorinţele 
noastre spre îndreptare pentru mântuire. 

Ajutorul Sfintei Parascheva s-a făcut simţit de multe ori, în mo¬ 
mente în care, omeneşte, nu vedeam scăpare; dar cea mai mare 
minune a început odată cu data de 22 octombrie 2008, când capul 
familiei, în vârstă de 47 de ani, a suferit un traumatism cranio-cere- 
bral, în urma unei căderi violente din căruţă, provocate de sperietura 
calului. 

Fiind transportat, de urgenţă, la Spitalul de Neurochirurgie - Iaşi, 
în stare de comă, medicii s-au arătat sceptici în privinţa supravie¬ 
ţuirii şi au hotărât, la început, retrimiterea la Roman. 

Mama nu s-a conformat situaţiei şi, la insistenţele ei disperate, a 
rămas la secţia de terapie intensivă, cu crize comiţiale foarte dese, 
două lame de hematom cranio-cerebrale, paralizie pe partea dreaptă 
şi febră foarte mare. 

Zilele treceau şi despre starea tatălui nostru nu aflam nimic în¬ 
curajator. Deşi neîncrezători, la insistenţele noastre şi ale altor per¬ 
soane care nu s-au îndoit că Dumnezeu face minuni prin sfinţii Săi, 
medicii s-au implicat cu toată dragostea şi dăruirea. 

Când l-am văzut prima oară pe tata la reanimare, legat de mâini 
şi de picioare, cu privirea pierdută, nu am putut decât să ne înfiorăm 
şi să strigăm înlăuntml nostru la prietena de taină a copilăriei noastre, 
Cuvioasa Parascheva. în acele momente, am realizat că tata stătea pe 
patul de la geam, cu capul spre Mitropolie. Detaliul acesta, nesem¬ 
nificativ în aparenţă, a fost mângâierea cea mai mare de atunci din 
partea Cuvioasei, semn că îl are sub ocrotire. O strigam cu glas tare, 
cât să audă şi tata şi simţeam cum se linişteşte. Era confirmarea certă 
că ea se afla lângă noi. Ne-a umplut sufletele de speranţa că totul va 
decurge bine, însă eram conştienţi că va fi nevoie de multă răbdare, 
rugăciuni şi dragoste. 

Zilnic mergeam să-i cerem ajutorul mângâietoarei noastre în su¬ 
ferinţă lângă sfânta raclă. Mama a cunoscut un părinte care a sfătuit-o 
să citească zilnic Acatistul şi Paraclisul Sfintei şi i-a dăruit o batistă 
pusă pe mâinile Cuvioasei, pentru bolnav. în fiecare zi se cunoştea 
un mic progres, semn că Sfânta lucra cu o fineţe dumnezeiască. 

A fost o perioadă grea, cu nevoie de multă rugăciune şi credinţă, 
o perioadă când Dumnezeu ne-a încercat dragostea pe care i-o purtăm, 
pentru că au fost momente de teamă, de îndoială, de renunţare în 
lupta de a-1 salva. însă pe toate le-a biruit dragostea şi mgăciunea; s-au 
rugat mulţi oameni: duhovnicul, obştea de maici, părinţi şi cunoscuţi 
care ne-au pomenit la rugăciuni. 

Cuvioasa a lucrat atât de tainic, umplându-ne sufletul de mân¬ 
gâiere, de dragoste şi de speranţă, întărindu-ne, totodată, pentru cele 
ce vor urma. Ne pregătea sufleteşte, ne încerca şi nu ne puteam da 
seama de starea în care îl vom găsi pe tata. 

Ea nu s-a dezminţit nici în ziua cea mai grea, când s-a hotărât o 
intervenţie chirurgicală la cap pentru extirparea unui hematom. Ope¬ 
raţia a avut loc după o noapte de agitaţie continuă pentru pacient, 
concomitent cu o noapte de rugăciune la mănăstirea de maici. Doamna 
doctor, care atunci când a început operaţia era îngrijorată, la sfârşitul 
ei era zâmbitoare, neputându-şi explica cum de operaţia a decurs atât 
de uşor. 

Nu ne îndoiam nici o clipă că Sfânta a lucrat astfel încât tata di¬ 
mineaţă era foarte liniştit, ascultător şi plin de curaj, iar mâna doamnei 
doctor a fost purtată de mâna Cuvioasei. Astfel totul a decurs neaş¬ 
teptat de bine. 

Nu după multe zile, a început să se comporte aproape nonnal, să-şi 
amintească trecutul dinaintea accidentului şi să fie conştient de prezent. 

Părintele ne-a atras atenţia încă de la început să nu uităm de 
minunea ce s-a petrecut, însă Cuvioasa a avut grijă de acest lucru, 
lăsând o cicatrice şi o dificultate în vorbire. 

La aproximativ doi ani, ne plecăm, smeriţi, în faţa Preacuvioasei 
noastre Maici, mult milostivei Parascheva, mulţumindu-i pentru toate 
minunile de care ne-a învrednicit, şi o rugăm să ne poarte de grijă 
nouă păcătoşilor în continuare. 

„Slavă lui Dumnezeu pentru toate câte ne-a dat nouă”, mulţumiri 
părintelui duhovnic şi celorlalţi rugători şi ostenitori care s-au lăcut 
părtaşi în purtarea acestei sarcini. 

Mulţumiri Domnului şi în special Cuvioasei pentru timpul pe 
care ni l-a mai lăsat de trăit. 


Ana-Maria şi Simona Geneş 

* * * 

Respiraţia iubirii lui Dumnezeu 

în 1997, în urma unei radiografii pulmonare, mi s-a pus diag¬ 
nosticul de TBC, fiind trimisă la Policlinica de Pneumoftiziologie 
din Iaşi, pentru investigaţii amănunţite. 

în aceeaşi zi, după altă radiografie, mi s-a interzis prezentarea la 
serviciu, mai ales că lucram în învăţământ şi afecţiunea respectivă 
constituia un pericol pentru copii. 

Mi s-a prescris tratament cu antibiotice. A urmat o perioadă de 
două luni de calvar: opt radiografii pulmonare, recoltare a nume¬ 
roase probe de spută, iar rezultatele erau descurajate. Dacă se confirma 
diagnosticul, eram obligată să-mi părăsească familia, serviciul şi să 
fiu internată în sanatoriu. 

Am venit lângă racla Cuvioasei Parascheva cu un munte de la¬ 
crimi şi rugăminţi, am luat legătura cu duhovnicul, m-am spovedit şi 
împărtăşit în aceste două luni de şapte ori. Deşi starea mea de sănă¬ 
tate era bună, radiografiile confirmau existenţa tuberculozei, pentru 
care mi s-a interzis revenirea printre copii. 

în ziua internării în sanatoriu, am alergat la Mitropolie, am căzut 
lângă racla Sfintei, implorându-i ajutorul şi rugându-1 pe duhovnic 
să stăruie în rugăciune pentru sănătatea mea. 

Ajunsă în cabinetul doctoriţei, Dumnezeu mi-a dat în gând do¬ 
rinţa de a solicita o nouă radiografie. Surprinsă de această cerere, 
doctoriţa a acceptat, apoi a privit lung noua radiografie, s-a uitat spe¬ 
riată şi a exclamat: 

„Eşti sănătoasă, nu ai nimic! Dacă te internam, te băgăm în monnânt!” 
Menţionez că aveam atunci nişte probleme hepatice, iar tratamentul 
cu tuberculostatice m-ar fi distrus. 

Surprinsă şi entuziasmată, am obţinut adeverinţă de reintegrare 
în colectivitate. Primul gând mi-a îndreptat paşii spre racla Sfintei 
Parascheva, spre a-i mulţumi pentru minunea petrecută. în Mitropolie, 
„oamenii se uitau şi nu înţelegeau motivul lacrimilor”, iar duhovnicul 
s-a mirat şi s-a bucurat că doar după două ore s-a întors aici un „om 
fericit”. 

în cele două luni de „zbucium şi durere sufletească”, m-am rugat 
mai mult ca oricând la Dumnezeu, implorând mijlocirea Cuvioasei 
Parascheva. De asemenea, „izbăvirea într-un chip atât de minunat” 
m-a convins că, prin această încercare, Dumnezeu m-a îndemnat să 
alerg la ajutorul Sfintei şi să găsesc adevărata cale în viaţă. 

Semnificativ este faptul că viaţa mea a urmat un alt curs, unul 
deosebit: prin nebănuitele rânduieli dumnezeieşti, acum sunt „închi- 
noviată intr-o mănăstire din Moldova. 


Z.D. 

* * 


Fiorul m ilostivirii 

în 1990, m-am îmbolnăvit şi am urmat tratamentul prescris de 
medic. în februarie 1991, mi s-a spus că trebuie să fiu operată, dar 
m-am gândit că, având „evlavie şi dragoste de Sfânta Parascheva”, e 
bine să merg mai întâi la moaştele ei. Nu am reuşit să ajung la racla 
Sfintei în ziua de 40 de mucenici, pentru că a apărut o piedică, 
împreună cu fiica mea, am ajuns totuşi la Iaşi pe 25 martie, de 
sărbătoarea Bunei Vestiri, am luat din oraş o sticlă pentru aghiazmă, 
am umplut-o şi am pus-o în geantă, deşi nu avea dop. M-am aşezat la 
capul Sfintei, am pus mâna dreaptă pe capul Cuvioasei şi m-am rugat 
pentru vindecare. Deodată, a trecut prin mâna mea ca un curent, am 
tras mâna cu frică, neştiind ce-a fost, dar n-am spus nimic cât a stat, 
până la sfârşitul Sfintei Liturghii. Am repetat gestul punerii mâinii 
pe Cuvioasă, dar nu am mai simtit curentul acela. La sfârşitul slujbei, 
nu m-am îndurat să plec din Catedrala cea plină de frumuseţe şi sfinţenie. 

în tren, când am scos din geantă o gustare pentru mine şi fiica 
mea, am văzut cu uimire că sticla fără dop, plină cu aghiazmă, deşi 
era într-o parte, n-a pierdut nici un strop, rămânând plină ochi. Am 
început să strig în gura mare, spunând de această minune. Ajungând 
acasă, am simţit că m-am vindecat şi că nu mai era necesară operaţia, 
realizând că acel curent care trecuse prin mâna mea a fost o putere 
care m-a vindecat. 

în 2010, am revenit la Iaşi, m-am închinat la Cuvioasa Paras¬ 
cheva, am mulţumit, am plâns şi am promis Sfintei că voi scrie despre 
minunea care mi s-a făcut. 


VA., Galaţi 

Ch in i rg ia si ifleti ih i i 

La 14 ani, m-am îmbolnăvit grav. Nu era prima oară, am fost 
destul de bolnăvicios de felul meu, dar acum, o durere imensă de 
picior şi o inflamaţie masivă la peroneu m-au pironit la pat. Doctorul 
chirurg din oraşul în care locuiam i-a spus mamei mele, şi ea cadru 
medical superior, că este un reumatism articular acut, un puseu de durere. 
Aşa încât mi-a prescris oxacilină şi gentamicină din 6 în 6 ore timp 
de câteva luni şi mi-a pus piciorul în ghips. Durerea atâtor injecţii, 
tumefierea şi mortificarea ţesutului în care am fost injectat de sute 
de ori, rugăciunile pe care mama le spunea mereu la patul meu, ore 
întregi, mi le amintesc foarte bine. După ce mama spunea de câteva 
zeci de ori psalmii „Miluieşte-mă, Dumnezeule’' şi „Cel ce locuieşte 
în ajutorul Celui Preaînalt”, sfârşită de oboseală era trecut de miezul 
nopţii îi spuneam: „mai zi-mi rugăciuni...” Au fost câteva luni de 
durere cumplită, iar piciorul era tot mai dureros, ba chiar se subţiase 
mult. Gentamicina pe care am primit-o intramuscular ar fi fost de 
ajuns să surzească 10 oameni, dar totuşi, cu mila lui Dumnezeu mai 
aud. După câteva luni de stat în casă cu un ghips imens, piciorul era 
de două ori mai slab decât înainte. Doctorii spuneau că piciorul tre¬ 
buie amputat. 

Părinţii mei au insistat să mergem la Iaşi, la Spitalul de copii, la 
doctorul Gabriel Ionescu, un medic vestit care rezolvase multe cazuri 
incurabile. Tatăl meu, preot, m-a adus în spinare până la spital. Când 
m-a consultat, doctorul a izbucnit în strigăte de mânie: „sunteţi cadre 
medicale, dar 1-aţi tratat ca nişte ţărani”. Aveam ostiomielită acută la 
peroneul drept, o boală cumplită care chiar dacă se operează, recidi¬ 
vează la alte oase, toată viata. în tot acest timp, părinţii mei au stat 
mereu lângă racla Sfintei Parascheva, rugându-se cu lacrimi pentru 
mine. Şansele ca piciorul să mai poată fi salvat erau mici. Eram suspect 
şi de cancer osos. 

M-am refăcut în câteva luni bune. Profesorii de la şcoală veneau 
să mă asculte şi-mi puneau notele acasă. Mama îmi spunea: „Eşti o 
minune a lui Dumnezeu”. Iar eu îi răspundeam: „Da, o minune şchioapă”. 

Şi iată că merg perfect şi nici o altă operaţie nu am mai suferit, mul¬ 
ţumită Sfintei Cuvioase Parascheva. Trăiesc datorită rugăciunii ei, 
datorită lacrimilor ei, datorită inimii ei imense, pline de harul lui 
Dumnezeu care simte durerile noastre şi le alină cu milă, în iubirea 
infinită a lui Dumnezeu. 

Pr. I.I. 

* * * 

Mi-am găsit singura speranţă în rugăciuni 

în 2006, am fost diagnosticat cu hepatită C. Tratamentul a durat 
65 de săptămâni. Cu toate că mă consideram foarte păcătos, căci nu 
mergeam în fiecare duminică la Sfânta Liturghie, Bunul Dumnezeu 
nu m-a trecut cu vederea şi m-a ajutat. 

Prin voia Domnului, am aflat că moaştele Sfântului Nectarie, 
„grabnic tămăduitor”, sunt în biserica în a cărei apropiere locuiesc. 
Astfel, am descoperit minunile şi viaţa Sfântului, care „a intrat” şi în 
viaţa mea. I-am rostit aproape zilnic acatistul în perioada grea a 
tratamentului. 

Provin dintr-o familie modestă, iar costul tratamentului (pastile 
şi injecţii de zeci de milioane) era enorm. 

Mi-am găsit singura speranţă în rugăciuni, atât la sfânta raclă a 
Sfântului Nectarie, cât şi la sfintele moaşte ale Cuvioasei Parascheva 
de la Mitropolie. 

La scurt timp, am fost părtaş... la minunea prin care am aflat că 
pastilele, care mai ieri erau 2000 lei, s-au ieftinit la puţin sub 700 lei. 
Totuşi, 4700 lei pe lună, timp de 6 luni, era o sumă foarte mare pentru 
posibilităţile familiei. Din suma strânsă de la rude şi prieteni, am 
cumpărat pastilele, dar 240 de milioane pentru injecţii, de unde să le 
iau? Mama a plecat în străinătate, însă nu a găsit de lucru îndată. Chiar 
în ziua când ea hotărî să revină în ţară, găsi de lucru ca prin minune. 
Insistând cu rugăciunile adresate tuturor sfinţilor, am terminat cu 
bine tratamentul, iar analizele efectuate după cinci săptămâni arătau 
că virusul nu mai este prezent în organism. 

Acum văd viaţa cu alţi ochi, are alte perspective, doresc să înte¬ 
meiez o familie, simt că am renăscut, că mi s-a dat o nouă şansă la 
viaţă, mulţumesc lui Dumnezeu pentru acest dar nepreţuit, sănăta¬ 
tea, rugându-mă să mă călăuzească pe drumul cel bun. 

Nu pot uita că, în timpul tratamentului, am promis Sfântului 
Nectarie şi Sfintei Parascheva că, dacă mă va tămădui, voi îndemna 
şi pe alţi suferinzi la biserică şi le voi relata cât de mare este vinde¬ 
carea prin rugăciune. 

Andrei C., 25 de ani, Iaşi 

* * * 


Ploaia de lacrimi 

Pe 11 octombrie 2009, am intrat în comă, la neurochirurgie, şi 
am primit diagnosticul „malformaţie artero-venoasă”. Am lăcut hemo¬ 
ragie şi am fost operată pe creier. După operaţie devenisem ca o legumă. 
Am fost conştientă de gravitatea bolii şi eram convinsă că pot muri 
în orice clipă. 

Doctorul i-a spus mamei: „5% este meritul meu, restul 95% 
rugaţi-vă Bunului Dumnezeu să o ţină în viaţă”. 

în ziua Sfintei Parascheva, pe o ploaie ca niciodată, mama rugă¬ 
toare reuşi să străbată prin mulţimea care aştepta la racla sfântă şi să 
se roage cu lacrimi pentru mine. Acum, sănătoasă fiind, mulţumesc 
mereu Sfintei, mult milostive. 

Anonimă, 22 de ani 

sH Hs Hs 

Cuvioasa Parascheva vindecă astmul bronşic 

Soţul meu, Aurel, suferă din tinereţe de astm bronşic. într-o iarnă, 
a făcut o criză foarte puternică având pe lângă complicaţii respira¬ 
torii şi probleme cardiace. După internarea soţului în spital, am mers 
la racla Cuvioasei Parascheva să cer grabnic ajutor. 

Răpusă de supărare şi deznădejde, de gravitatea bolilor soţului, 
m-am simţit parcă pe altă lume, mi-am neglijat ţinuta în aşa fel, încât 
sosită acasă mi-am dat seama că nici nu aveam ciorapi în picoare. 

Sunt sigură că Sfânta Parascheva mi-a ascultat mgăciunile, pentru 
că soţul şi-a revenit. Această bucurie m-a îndemnat să înalţ rugăciuni 
stăruitoare, atunci când s-au aflat la greu şi alţi prieteni sau rude. Aşa 
m-am rugat şi pentru sora mea, care a fost operată pe cord deschis la 
o vârstă înaintată. 


Ana, pensionară, Iaşi 

sH sH sH 

Am deznădăjduit de nenumărate ori 

Totul părea bine, până la un control de rutină. Diagnosticul a venit 
ca un trăsnet: cancer la sân, stadiul 3. A urmat o perioadă cumplită, 
cu tratamente greu de suportat, când am deznădăjduit de nenumă¬ 
rate ori. 

Mi-am îndreptat paşii spre Sfânta Parascheva, m-am rugat cu 
multe lacrimi, dorind să-mi văd copiii mari. Treptat, am realizat că 
fără rugăciuni zilnice la Sfânta Parascheva, Sfântul Nectarie şi Sfântul 
Ioan Rusul nu pot trece prin această grea încercare. 

Au trecut, de atunci, patru ani şi mulţumesc Bunului Dumnezeu, 
Maicii Domnului şi tuturor sfinţilor că mă bucur „pentru fiecare clipă” 
alături de familie. Cu rugăciunile Sfintei Parascheva m-am vindecat. 

Din această încercare, am învăţat să preţuiesc, în fiecare zi, lu¬ 
crurile cu adevărat importante şi să mă bucur de copiii mei. Foarte 
des merg la Sfânta Parascheva să-i aduc prinos de mulţumire pentru 
toate binefacerile primite. 

Nicoleta M. 

în câteva zile nu se mai cunoştea că ar fi bolnav 

în viaţa mea am primit răspuns la rugăciunile făcute la racla cu 
sfintele moaşte ale Sfintei Parascheva şi mereu am plecat de aici 
liniştită, plină de optimism, deşi venisem în stare de nelinişte, tulbu¬ 
rată, îngrijorată. 

Tatăl meu suferă de ciroză hepatică. Adesea a avut hemoragie 
digestivă, cauzată de varice esofagiene. Cu 12 ani în urmă, tata a fost 
internat la Terapie intensivă, unde medicii nu-i dădeau nici o şansă 
de supravieţuire. Având speranţa în ajutorul Sfintei Parascheva, l-am 
stropit cu agheasmă, l-am uns cu untdelemn sfinţit la Sfântul Maslu 
şi am continuat să ne rugăm toată familia. Mai târziu, tata şi-a revenit, 
hemoragia s-a oprit, iar medicii, la externare, i-au prezis doar încă, 
cel mult, doi ani de viaţă. 

Tatăl meu trăieşte şi astăzi, la 12 ani de la avertismentul medicilor. 
A mai suferit şi alte hemoragii digestive, însă de fiecare dată oprite 
prin rugăciune. S-a petrecut de fiecare dată câte o minune (...) deoarece 
n-a mai fost nevoie de nici o spitalizare. Simţindu-se slăbit după 
revenirea din criză, mergea la racla Sfintei. Imediat se simţea întărit 
şi, în câteva zile, nu se mai cunoştea că ar fi bolnav. 


Ma tema tica in i m ii 

în 1994, ca elevă la un liceu de informatică în clasa a X-a, am 
dat semne de oboseală, nervozitate, am avut insomnii şi dureri de 
cap. Am consultat un psihiatru, am urmat tratamentul prescris, dar 
starea mea nu s-a ameliorat. Am continuat tratamentul până când, 
după o lună de zile, am ajuns cu salvarea la neurologie. 

în timpul internării mele, mama a participat la slujbe lângă racla 
Sfintei Parascheva şi s-a rugat cu lacrimi pentru sănătate şi mântuire. 

în spital, în timpul examenului la psihiatru, nu ştiam să mai 
rezolv nici operaţii elementare de matematică. Mi s-a recomandat o 

tomografie, dar era necesară o programare pentru care trebuia, atunci, 
să aştept 2-3 luni. Când am mers pentru această programare, mă simţeam 
foarte rău. Am fost surprinse de un doctor cu multă dragoste, respect 
şi milă faţă de aproapele, care a făcut posibilă pentru a doua zi efec¬ 
tuarea tomografiei. 

Rezultatele au fost bune, au urmat unele recomandări medicale, 
dar şi schimbarea profilului urmat în liceu. 

Mama mea conchide că această grea încercare a determinat şi 
modificarea atitudinii întregii familii faţă de calitatea rugăciunilor 
adresate Bunului Dumnezeu. Mulţumesc în fiecare zi Sfintei Cuvioase 
Parascheva pentru ajutorul sfânt pe care mi l-a dat şi pentru grija de 
mamă pe care mi-o poartă mereu. 

Maria-Luminiţa, Piatra Neamţ 

* * * 

Spovedanie sinceră şi rugăciune multă 

Sora mea mai mare traversa, la un moment dat, o perioadă mai 
grea: examene, divorţ, copil mic bolnav, la care se adăugau neînce¬ 
tate şi chinuitoare dureri de cap. 

A făcut analize medicale, consultând şi un medic neurolog şi a 
primit, repetat, tratament adecvat. 

îmi amintesc, la un moment dat, de mama, care îmi vorbea 
despre diagnosticul sufletesc dat la Mitropolia din Iaşi de preoţii de 
aici, printre care şi Preasfinţitul Episcop-Vicar. 

Când nu am mai văzut altă scăpare, am mers la Mitropolie. Aici, 
„ca prin minune’', în clipa sosirii, l-am văzut în cerdacul uneia dintre 
clădiri pe Preasfinţitul, căruia i-am dezvăluit faptul că investigaţiile 
medicale au scos în evidenţă rezultate anormale şi că orice medica¬ 
mente luate au dat greş. 

Sora mea a fost îndrumată să se închine şi să se roage la Cuvioasa 
Parascheva, să meargă „acasă şi să se spovedească”! 

După ce ne-am rugat cu lacrimi, drumul spre gară a fost presărat 
cu razele speranţei, fiind încredinţate că sora se va face sănătoasă. 
Aşa s-a şi întâmplat, după rugăciuni fierbinţi şi spovedanie sinceră. 


* * 


Anonimă 


Rugăciunea de mamă 

Am primit la serviciu un telefon prin care eram anunţată că fiul 
meu de 5 ani şi 9 luni, lovit de o maşină, este în spital, lovit la cap, 
are contuzii cerebrale grave şi a intrat în comă. 

A stat în comă 14 zile. în această perioadă, m-am rugat Bunului 
Dumnezeu, Sfintei Fecioare şi Cuvioasei Parascheva. Zdrobită de 
durere, eram pe punctul de a ceda fizic şi psihic când am aflat că s-ar 
putea ca băiatul să rămână mut. în spital, o bătrână m-a îndemnat să 
vin la Iaşi şi s-o rog pe Sfânta Parascheva să facă o minune. Aşa am 
şi făcut: am rugat-o cu lacrimi. 

Când m-am întors la spital, băiatul s-a trezit, a prins mâna mea şi 
mi-a pronunţat numele. Uriaşe sentimente de bucurie şi mulţumire 
au inundat sufletul meu. 

Aceste sentimente sunt împărtăşite tuturor ca şi cum s-ar fi în¬ 
tâmplat ieri. De atunci, din aprilie 1992, vin des în Iaşi să-i mulţu¬ 
mesc Sfintei Cuvioase Parascheva, s-o rog să nu ne părăsească, să 
înalţ rugăciuni Bunului Dumnezeu Celui în Sfânta Treime slăvit. 

Anonimă, Oneşti 

* * * 


Sfânta se roagă din inimă 

în 2009, infarctul, repetat de cinci ori în două luni, a atras după 
sine mai multe internări la Serviciul Cardiologie de la Spitalul Fundeni. 
Aici mi s-au depistat două artere ale inimii înfundate în proporţie de 
90 %. Am făcut mai multe încercări de a fi operat la Fundeni şi la 

Iaşi. în noiembrie am venit la Iaşi pentru operaţie, dar am cerut aju¬ 
torul Sfintei Parascheva, după care profesorul-doctor m-a trimis din 
nou la Bucureşti şi de aici la Constanţa. 

Mi-am dorit să revin la Iaşi, dar boala s-a agravat. Nu mai aveam 
mult de trăit, întrucât nu-mi mai simţeam mâinile şi nu aveam cir¬ 
culaţie normală. Inima mea era din ce în ce mai slabă. Mă apropiam 
încet dar sigur de moarte. 

într-o noapte m-am visat în spital, iar în camera de alături se 
ruga o monahie în mod impresionant, cu mâinile ridicate. La înce¬ 
tarea rugăciunii, măicuţa s-a întors spre mine în chip foarte cuvios, 
cu capul în jos, iar eu am recunoscut-o. Era Sfânta Parascheva de la 
Iaşi. Chipul ei smerit şi blând mi-a rămas în memorie pentai toată viaţa. 

A doua zi am primit un telefon de la Debreţin, din Ungaria, de 
unde un profesor cu care vorbisem mă anunţa să merg la Târgu Mureş 
pentru operaţie. Acest lucru s-a şi întâmplat, iar operaţia a fost în 
premieră pe ţară. Acum mă simt bine şi mulţumesc Sfintei Cuvioase 
Parascheva pentru ajutorul ei bun. 




Benescu Ion , Constanţa 


Soţul meu s-a născut a doua oară 

Cufundată în adâncul neputinţei, ascultând cumplita sentinţă de 
condamnare la moarte a soţului meu, mi-am alungat durerea, şi m-am 
liniştit cu gândul la Sfânta Parascheva, tămăduitoarea de boli foarte 
grave. 

Rugăciunea mea avea toată smerenia şi disperarea unui om care 
ştie că va rămâne singur, dar şi cu dorul de a vorbi Maicii Paras¬ 
cheva, de a-i spune durerea mea imensă, de a mă slătui cu ea şi de a-i 
cere ajutorul. 

M-am îndreptat cu toată credinţa la racla cu sfintele moaşte, iar 
acolo lacrimile mele au început să curgă firesc, fără sforţare. Erau 
lacrimile care curgeau din ochi şi din suflet, ca un izvor nesfârşit de 

durere şi de neputinţă, de cunoştinţă a păcatelor şi de dorinţă de 
îndreptare. 

Am simţit în acea clipă că drumul spre vindecare s-a deschis, 
fiind îndrumaţi de prieteni la doctori iscusiţi. în a treia zi după ope¬ 
raţie, soţul meu a intrat în comă, fiind la o clinică de reanimare a 
unui spital din Bucureşti. Atunci, am rugat fratele din Iaşi să meargă 
la Sfânta Parascheva cu un buchet mare de flori şi să implore salvarea 
lui Florin. La rândul meu, am mers la Mănăstirea Radu-Vodă, închi- 
nându-mă la moaştele Sfântului Nectarie. După două zile, soţul meu 
şi-a revenit, s-a născut a doua oară, cu toate că medicii nu-i dădeau 
nici o speranţă. 

Acum, la doi ani după ce marea minune s-a întâmplat, soţul meu 
se simte bine şi, împreună cu mine, mulţumeşte lui Dumnezeu, Prea- 
sfintei Născătoare şi tuturor sfinţilor pentru izvorul minunilor revărsat 
în casă. Nici urmă de cumplita boală, nimicită de blândeţea de har a 
sfintei cuvioase. 

Pentru această împlinire a nădejdii, considerăm că n-ar fi de-ajuns 
nici sute de ani să-I mulţumim lui Dumnezeu. Această suferinţă vin¬ 
decată de Sfânta Parascheva ne-a învăţat să ne rugăm pentru binele 
nostru şi pentru al întregii lumi. 

Anonimă, soţia domnului Florin, diagnosticat, pe 23 aprilie 2008, 
cu îngrozitorul diagnostic: cancer esofagian 
* * * 


Visul care aduce viaţa 

în septembrie 2003, m-am simţit rău, iar în urma analizelor am 
descoperit că am cancer uterin destul de avansat, aproape de metastază. 
Am simţit o enormă rană în suflet, ştiind că cei doi copii, Ioana şi 
Victor, au nevoie de sprijinul meu. Doream din toată inima să trăiesc 
nu pentru mine, ci pentru aceşti copii, dăruiţi de Dumnezeu. 

Aveam 36 de ani şi singura salvare era să-mi pun toată credinţa 
şi toată fiinţa numai în mâinile lui Dumnezeu şi ale Sfintei Cuvioase 
Parascheva. Doctorii erau reticenţi la şansele de vindecare. Cancerul 
era avansat. 

într-o străfulgerare de lumină, am realizat că singura speranţă pe 
care o am este la Dumnezeu. Am mers la catedrală, m-am spovedit, 
m-am împărtăşit şi m-am rugat Cuvioasei din toată inima să mijlo¬ 
cească pe lângă Dumnezeu pentru a mă lăsa în viaţă. 

Am fost operată la Spitalul „Elena Doamna”, după care, a treia 
noapte, m-am visat la racla Sfintei Parascheva, plângând şi spunându-i 
că o iubesc. în vis, Sfânta mi-a răspuns că voi rămâne cu cei doi copilaşi. 

în ziua următoare, doamna doctor Popovici mi-a spus că operaţia 
a decurs bine, dar mai mult nu-mi poate promite nimic, sugerând că 
acest cancer poate să apară în altă parte. însă eu nu m-am temut de 
recidivarea bolii, întrucât îmi pusesem nădejdea în promisiunea Sfintei 
Parascheva. 

Rugaţi-vă cu inima şi cu sufletul plin de iubire! 


* * * 


Liliana Micu, Italia 


Doctorul cel ceresc 

Când aveam 16-17 ani, am fost operată de un nodul la sân. Fiindcă 
îmi era foarte frică de doctori şi de spitale, am alergat pentru prima 
dată la Sfânta Parascheva, rugând-o cu lacrimi disperate să mă ajute. 
Ea era singur doctor de care nu îmi era frică, singura mea speranţă. 

M-am reîntors în spital şi m-am odihnit foarte bine în noaptea 
dinaintea operaţiei. Dacă până atunci eram îngrozită că voi suferi o 
mutilare, în ziua operaţiei frica mi-a dispărut complet, am mers sin¬ 
gură şi liniştită în sala de operaţie. După aceea am ajutat vreo două 
bolnave, cu operaţii mult mai grave. 

După câţiva ani, mi s-a descoperit o rană adâncă pe colul uterin, 
am suportat nişte teste, suspectându-se o situaţie precancerigenă. 
Am aşteptat două săptămâni rezultatele şi, bineînţeles, m-am îndrep¬ 
tat iarăşi, speriată, la Sfânta Parascheva, doctorul meu ceresc. în 
final, totul a ieşit bine şi, la orice încercare, merg la Cuvioasa cu 

sufletul încărcat şi revin acasă liniştită, pentru că Sfânta mă aşteaptă 
cu căldură, vindecând, prin rugăciunile ei, neputinţele noastre. 

Laura, 24 de ani 

* * * 

Seminţele morţii s-au răspândit prin trup 

în 1990, la un control medical, am descoperit un adevăr cumplit: 
mama mea avea cancer de col uterin cu metastază. Seminţele morţii 
erau răspândite acum prin întregul trup. Doctorii la care am fost mi-au 
confirmat acelaşi adevăr: mama avea să moară în câteva luni. 

Văzând că nimeni nu-i mai dădea nici o şansă, prăbuşită de du¬ 
rere, am alergat la Sfânta Parascheva să o ajute. 

Am internat-o pe mama în spital, dar profesorul-doctor, văzând 
cele 14 boli, a refuzat să o opereze, spunând că pacienta ar muri pe 
masa de operaţie şi că nu mai avusese, în cei 35 de ani de activitate, 
un caz aşa de grav. 

Cu ajutorul rugăciunilor făcute la Mitropolie, cu lacrimi fierbinţi, 
cu lucruşoarele mamei atinse de sfânta raclă, m-am întărit în faţa 
mamei, nu dădeam o lacrimă, l-am înduplecat pe doctor să o opereze, 
iar mama a fost salvată, spre uimirea tuturor. 

Acum doi ani, am trecut prin mai multe încercări din pricina 
păcatelor mele: m-am îmbolnăvit, am rămas fără serviciu, iar apoi şi 
fără ajutorul de şomaj. în urma fracturării claviculei am mers săptă¬ 
mânal pentru pansament la Iaşi, dar, din autogară, primul drum îl 
făceam la Mitropolie, ca să nu pierd Acatistul Sfintei Parascheva. 
Aici m-am rugat şi pentru obţinerea unui serviciu, deşi eram bol¬ 
navă. Am căutat aşa aproape un an, iar la 40 de zile de la pomelnicul 
dat la Sfânta Parascheva mi-am găsit şi un loc de muncă. 

în 2009, de ziua Cuvioasei, deşi aveam probleme de sănătate din 
cauza rinichilor, am suportat ploaia torenţială, fiind un pelerin răb¬ 
dător, dârz şi demn. Am stat de pe data de 13 octombrie de la ora 16 
până noaptea, 14 octombrie, la ora 2 numai în apă şi frig o ghetuţă 
cântărea, cred, 1,5-2 kg, atât de udă era. N-am putut să nu merg. 

Simţeam că îi sunt datoare Sfintei Parascheva. Şi dacă nici de ziua ei 
nu vin să o salut, atunci când? 

Mari a C., Roman 

* * * 

Fetiţa mea bolnavă de moarte nu are nici o vină 

în 2008, fetiţa mea, în vârstă de 11 ani, a fost dusă cu salvarea la 
neurochirurgie. Aşa am aflat cu durere diagnosticul: malformaţie 
arterio-venoasă pe creier - neoperabilă, din naştere. Mi s-a mai spus 
că Alexandra nu va trăi. Starea ei se înrăutăţea rapid. 

Mânată de speranţă şi întărită de credinţă, am alergat la Sfânta 
Cuvioasă Parascheva, rugându-mă cu lacrimi să-mi salveze fiica. 
Simţeam că o durere adâncă s-a deschis în mine, şi îmi dădeam seama 
că fetiţa mea, bolnavă de moarte nu are nici o vină. Ea suferea doar 
din pricina păcatelor noastre. 

Preotul din Catedrală a citit rugăciuni pe hăinuţele fetiţei mele 
bolnave, le-a stropit cu sfânta agheasmă şi m-a sfătuit să citesc 40 de 
zile Acatistul şi Paraclisul Sfintei Parascheva. Aşa am făcut. Şi mare 
mi-a fost mirarea când, venind la spital, nu mi-am mai aflat fiica la 
terapie intensivă, conectată ca o legumă la aparate, ci venind singură în 
întâmpinarea mea. 

După câteva zile a fost externată. Acum are 14 ani, merge la 
şcoală şi îşi doreşte să urmeze cursurile unui liceu de muzică. Am în 
minte imaginea fiicei mele, care cu ani în urmă nu putea să ţină un 
pix în mână şi abia se ţinea pe picioare, iar acum sunt recunoscătoare 
Sfintei Parascheva pentru minunea vindecării. Lacrimile mele de 
mulţumire privind-o nu se vor usca niciodată. 

Anişoara, Iaşi, mama fetiţei Alexandra-Alina 


* * * 

Minune de ziua Sfintei 

Pe 4 decembrie 2009, soţul meu a fost operat la urgenţă. Am aflat 
diagnosticul groaznic: cancer. în ianuarie 2010 i s-a scos soţului 
meu a doua tumoare, iar pe 25 martie, la Cluj, internându-se pentru 
o nouă operaţie, mi s-a spus că soţul nu mai are mult de trăit. Celulele 
răzvrătite împotriva organismului începeau să-şi facă lucrarea de 
moarte. Şi se răspândeau fără odihnă, necontenit. 

Copleşită de negura disperării, m-am spovedit unui părinte de la 
Mitropolie, apoi timp de 40 de zile am citit acatistul la picioarele 
Cuvioasei Parascheva, am dat de pomană câte o pâine şi am stăruit 
în rugăciune. 

Pe 4 octombrie 2010, am mers la Bucureşti pentru operaţie, dar pe 
5 octombrie i s-a făcut externarea şi i s-a propus revenirea pe 12 oc¬ 
tombrie. Dar minunea s-a produs în ziua de 14 octombrie, de ziua 
Sfintei, când operaţia a reuşit numai datorită Cuvioasei Maici Paras¬ 
cheva, a bunei Maici a Domnului, a bunătăţii Domnului nostru Iisus 
Hristos. 

Plină de raza recunoştinţei şi a bucuriei, vă spun tuturor celor 
care sunteţi în necazuri mari să vă rugaţi neîncetat, să credem cu 
tărie şi, dacă nu vom deznădăjdui, vom avea ajutor. De asemenea, 
spovedanie din copilărie, post şi rugăciune. 

Ne închinăm lui Dumnezeu şi cinstim sfintele tale moaşte, Cuvi¬ 
oasă Maică Parascheva! Amin! 


* * * 


Anonimă 


Lacrimi de durere şi de bucurie 

O femeie din Iaşi a venit plângând la mine, cu râuri de lacrimi, şi 
căzând la pământ mi-a apucat picioarele. Am ridicat-o degrabă şi am 
sfătuit-o să meargă la icoana făcătoare de minuni a Maicii Domnului 
din biserică şi să se roage fierbinte. într-un târziu am înţeles durerea 
ei: cei doi copii ai fiicei ei aveau boli grave, unul dintre ei era autist, 

iar altul suferea de o boală incurabilă. Printre suspine m-a întrebat: 
„Ce să fac?” Şi i-am răspuns: „Roagă-te la Sfânta Parascheva cu toată 
inima, agaţă-te de picioarele ei şi nu-i mai da drumul. Şi nepoţii tăi se 
vor vindeca”. „Cum să fac asta?” a zis ea: „Roagă-te Maicii Parascheva”. 
„Când?” „Mereu de acum încolo.” „Şi câtă vreme?” a zis ea. „De acum 
şi până se fac sănătoşi. Nu te opri din rugăciune, aşa cum nu te opreşti 
din respirat. Şi nu-i da drumul.” 

Femeia pierdută s-a ridicat în picioare. A făcut semnul Sfintei 
Cruci şi a plecat clătinându-se. După câteva luni, am văzut-o din nou 
la biserică. Plângea iarăşi, nemângâiată. Am luat-o de mână şi am 
întrebat-o: „De ce nu ai lăcut cum ţi-am spus?”. A privit printre lacrimi 
la mine: „Aşa am făcut părinte, şi copilul cu autism a început să vor¬ 
bească, spune mama şi tata, iar celălalt începe să îşi revină, deşi toti 
doctorii îl condamnaseră la moarte. Lacrimile mele acum sunt de 
bucurie, de mulţumire şi de recunoştinţă, dar şi din conştiinţa pro¬ 
priei nevrednicii. Mulţumesc Sfintei noastre măicuţe, Parascheva!”. 

Pr. I.I. 

sH * 

Mi se infectase ju mătate din cap 

Sunt căsătorit şi tată a 4 copii. M-am îmbolnăvit grav, îmi pier¬ 
deam des cunoştinţa şi în anul 2006 medicii m-au diagnosticat: 
tumoare pe creier. Cu lacrimi de umilinţă, am venit în Iaşi, la Sfânta 
Parascheva, am luat ulei sfinţit de la Sfântul Maslu, agheasmă şi am 
cerut preoţilor să mi se facă rugăciuni. 

în urma operaţiilor, m-am însănătoşit, dar după o perioadă de 4 ani, 
boala a recidivat, necesitând o nouă intervenţie chirurgicală pe 
creier. însă din cauza unei erori medicale, mi s-a infectat jumătate 
din cap. Această grea încercare m-a determinat să vin iar la Sfânta 
Parascheva, care m-a salvat din nou de pe patul morţii, în ziua de 6 
decembrie 2010. 

Astăzi, pentru mine şi familia mea, nu este zi în care să nu aduc 
mulţumiri lui Dumnezeu, Care mi-a oferit ajutorul nesperat prin 

rugăciunile Sfintei Parascheva. De asemenea, nu uit să fac zilnic 
milostenie, să postesc şi să mărturisesc tuturor cât bine poate face 
Dumnezeu omului ce se încrede în El, prin sfinţii Săi. 

Anonim 


* * * 


Trei a ni şi ju mătate mi-a rn trăit propria apocalipsă 

Totul a început de la un banal chist sinovial pe mâna dreaptă, 
puţin dureros şi uşor inestetic. Prima operaţie a fost mai mult un 
moft, din considerente estetice. Mi s-a spus că va fi o operaţie absolut 
banală, care va dura zece minute, fără internare, după care voi pleca 
acasă, fără probleme. Era 1 mai 2001. Cel care m-a operat era direc¬ 
torul spitalului, profesor universitar, aşadar, pentru el intervenţia era 
una foarte simplă. Dar a fost voia lui Dumnezeu ca totul să nu fie aşa 
cum mi se spusese. La jumătate de oră după ce am plecat de la spital, 
am simţit o tensiune cumplită în mână, bandajul s-a îmbibat de sânge, 
care a început să curgă abundent. A trebuit să ne întoarcem de urgenţă 
la clinică şi, întrucât profesorul plecase, s-a creat panică şi agitaţie 
mare. într-un final, când acesta s-a întors, nu mai era nici o sală de 
operaţie liberă, aşa că a trebuit să redeschidă mâna în triaj, într-un 
spaţiu impropriu pentru o asemenea intervenţie. S-au adus o masă cu 
instrumentar şi un pat, iar un colţ al sălii de aşteptare s-a transformat 
într-o aşa-zisă sală de operaţie. Şi, lucrându-se în viteză şi mare 
panică (pentru că pierdusem mult sânge), fără toate pregătirile unei 
operaţii şi fără condiţii optime, am fost infectată cu mai mulţi viruşi 
incurabili (pioceanic şi hepatită C). Anestezia nu a mai ţinut, aşa că 
s-a lucrat pe viu. Mi-au dat un câmp de tifon să-l muşc, ca să nu urlu 
de durere. 

Trei ani şi jumătate mi-am trăit propria apocalipsă. Rana nu s-a 
mai închis. Au urmat alte şapte operaţii, în diferite centre şi clinici 
renumite, cu profesori renumiţi, în care mâna mi-a fost curăţată, cau¬ 
terizată, îngheţată, după toate metodele, vechi şi moderne, totul fără 
rezultat. De fiecare dată, mi se garanta că e ultima intervenţie şi că 

rana se va închide. Când ajungeam acasă, constatam că nu e aşa şi că 
iarăşi totul a fost zadarnic. Organismul era epuizat de anestezii şi 
antibiotice. La una dintre intervenţii nu m-am ridicat douăsprezece 
ore din comă. Simţeam moartea suflându-mi în ceală şi nu puteam 
nici măcar să primesc împărtăşania, pentru că vărsăm tot ce înghiţeam. 

După aceşti trei ani şi jumătate de chin, în care toată energia, toţi 
banii şi toate speranţele se irosiseră prin spitale şi operaţii, duhovnicul 
meu, Preasfinţitul Calinic, mi-a dat o bucăţică din veşmântul Cuvioasei 
Parascheva. L-am prins cu bandaj pe rană. După vreo săptămână, a 
ieşit prin deschizătura rănii un fir gros de aţă chirurgicală. N-am mai 
vrut să merg la nici un medic, aşa că, în fiecare zi, trăgeam de acel fir 
cât puteam, până când, într-o zi, s-a desprins din ţesuturi şi a ieşit. 
Din acel moment rana s-a închis şi totul a rămas un vis urât. 

A vrut Dumnezeu ca nimeni din casa mea să nu fie infectat, deşi 
pioceanicul era contagios. Iar în final, când nu mai speram nimic de 
la oameni, când singurul sentiment era un dispreţ profund pentru 
ştiinţă şi specialişti, dublat de un la fel de profund autodispreţ, a 
hotărât să îmi trimită ajutorul Cuvioasei Parascheva, Iară să îl cer şi 
Iară să ştiu să îi mulţumesc. 

Prof Emanuela Istrati-Macovei 

* * * 

S-a rugat lângă mine până a venit ambulanţa 

în vara anului 1995, mă întorceam de la nunta unui coleg din 
Botoşani. Am oprit la Iaşi pentru a mă închina la Sfânta şi a rezolva 
câteva probleme. Terminasem seminarul în acel an şi voiam să dau 
la Facultatea de Teologie. 

Aveam tren la ora 4 după amiaza spre oraşul meu, Tg. Neamţ, 
însă luat de vâltoarea metropolei, am întârziat mult, aşa că am sosit 
în gară, pe la 4 şi 5 minute. Trenul tocmai pleca. Luase ceva viteză. 
Cu inconştienţă de copil, dar şi cu un teribilism naiv, am sărit spre 
tren şi am apucat o bară de susţinere de la o uşă. M-am prins bine de 

ea, însă am observat că din cauza vitezei tot mai mari şi a curentul 
care se formează sub tren, picioarele mele erau trase dedesubt, acolo 
unde cuţitele uriaşe ale roţilor de fier îmi ameninţau viaţa. De pus 
picioarele pe scară nici vorbă. Atunci, într-o străfulgerare de gând, 
mi-am dat seama că îmi voi pierde picioarele. Nu de viaţă îmi era 
mie, ci mai ales de faptul că nu voi mai fi niciodată preot, lucru pe 
care-1 visam de mic. Mâinile îmi amorţiseră pe bara rece şi cedam 
încetul cu încetul picioarele spre hăul de sub roţi. Atunci, cu un 
ultim efort, am ridicat picioarele la piept. Viteza trenului era mare. 
Era un accelerat spre Paşcani. Ajunsesem deja departe de gară, spre 
Canta. Am strâns picioarele la piept, m-am proptit în ele şi m-am 
aruncat în gol. Am căzut pe pietrele mari tăioase de pe calea ferată, 
întâi cu umărul şi apoi cu capul. Nu mi-am pierdut pentru nici o clipă 
cunoştinţa, dar am simţit la tâmplă un izvor cald, fremătând. Era sângele 
meu. Am încercat să mă mişc, dar eram atât de ameţit, încât nu am 
reuşit deloc. 

Trimis de Dumnezeu, un muncitor s-a apropiat şi m-a luat în braţe. 
Eram plin de sânge, lumea se strânsese ca la urs, nimeni nu ştia dacă 
voi supravieţui. Omul bun, cu hainele pline de sânge, m-a strâns la 
piept şi - Dumnezeu să-l mântuiască - i-a zis „Tatăl nostru”. Credea 
că voi muri. Apoi mi-a lăcut semnul Sfintei Cruci pe faţa plină de 
sânge. A stat acolo lângă mine, rugându-se - ce minune de om! - 
până când s-a auzit sirena salvării. Eram conştient, dar tot mai slăbit. 
Mi-au pus oxigen, m-au săltat în maşină şi m-au dus la Spitalul de 
Neurochirurgie. Acolo, medicul de gardă, văzând rana de la tâmplă, 
a zis: „Tinere, nu ştiu ce se poate întâmpla. Ai pe cineva în Iaşi?” 
„Nu, am răspuns eu. Dar vreau să dau un telefon.” Ameţit, ţinut de o 
asistentă, m-am târât până la telefon. I-am spus mamei: „Am avut un 
accident la tren”. Ea era încă traumatizată de un accident cu un tânăr 
din Tg. Neamţ, care îşi pierduse ambele picioare intr-un accident de 
tren. „Unde”, a întrebat mama sfârşită, „la picioare?” „Nu, la cap”, 
am răspuns eu. Mama a leşinat. într-un târziu, tata a înţeles pericolul 
şi a gonit cu viteză mare spre Iaşi. Au sosit amândoi în mai puţin de o 

oră (100 de km), palizi, pierduţi. Au întrebat ici colo de mine. Nimeni 
nu ştia nimic. Mai apoi, după căutări, m-au găsit stând liniştit pe o 
bancă. Eram pansat la cap, la mână şi la umăr. însă aveam chef de 
glume. M-au externat pe loc. 

Părinţii mei nu au mai stat nici o clipă. Au mers imediat la Cate¬ 
drală, la Sfânta Parascheva, acolo unde am plecat capul rănit pe trupul 
ei plin de mireasmă cerească. Şi am rugat-o să mă vindece. Prea- 
sfinţitul mi-a citit rugăciuni de sănătate şi mi-a dat sfaturi de rugă¬ 
ciune stăruitoare. 

Timp de câteva luni, când deschideam ochii şi încercam să foca¬ 
lizez pe o foaie de hârtie, o tăietură de cuţit îmi spinteca tâmpla. 
Aveam examen greu la facultate, cu 5 candidaţi pe un loc. însă nu 
am putut să citesc nici măcar o pagină înainte de cele trei examene: 
la dogmatică, istorie bisericească şi limba română. îmi amintesc cum 
priveam prin ceaţă atunci când semnam cererea de înscriere la examen. 

M-am prezentat la examen numai din amintiri. Din nou, Sfânta 
Cuvioasă Parascheva mi-a povăţuit mintea şi mâna, căci, deşi cu o 
durere imensă de cap (trebuia să focalizez pe foaie) am scris foarte 
bine şi am luat o medie mare. Mulţumesc, Sfântă Cuvioasă Paras-cheva 
pentru tot ce ai făcut pentru mine! 

Pr. V.I. 

* 


întoarcerea la viaţă 

Aveam 25 de ani, eram muncitor în Cipru. Am avut un teribil 
accident de maşină şi am fost operat pe creier. Am ajuns în comă 
profundă. După ce medicii au semnat certificatul de deces, părinţii 
mei, Neculai şi Maria, s-au închinat la racla Sfintei Parascheva, în 
timpul unei sfinte slujbe. Imediat după terminarea slujbei, ei au 
primit telefon din Cipru că m-am trezit din comă. 

în semn de mulţumire, am revenit în ţară pentru a mă închina la 
Sfânta Parascheva. 

Mă întreb: „Eu sunt un om rău, n-am postit, nu sunt un creştin 
rugător... Ce-am tăcut eu bun către Sfânta Parascheva, ca să mijlo¬ 
cească pentru întoarcerea mea la viaţă? Trebuia să mă fi lăsat să mor 
pentru păcatele mele!’'. 

Afirm că, după ce m-am făcut sănătos, în fiecare zi, merg în 
Cipru la Biserica „Sfânta Parascheva’' pentru a aprinde o lumânare 
şi pentru a-i mulţumi. 


Riscam să orbesc 

Astăzi am venit să dau mulţumire pentru tot binele pe care Cu¬ 
vioasa mi l-a făcut de-a lungul timpului. 

M-am născut în 1985, cu o boală destul de rară şi foarte gravă. 
Aveam lichid în zona cutiei craniene, care îmi afecta creierul şi de 
asemenea ochii. Mai pe scurt, riscam să orbesc şi să am şi un handicap 
mintal sever. Diagnosticul pus de medici la Spitalul Roman, Spitalul 
de copii din laşi şi la Spitalul Universitar din Bucureşti a fost hidro- 
cefalie. Ce reprezintă această boală? Foarte mult chin şi moarte sigură. 
Ori mori în chinuri, ori trăieşti şi suferi toată viaţa, fiind handicapat 
mintal în stare foarte gravă. Este destul a da o căutare pe internet sau 
a întreba un medic ce reprezintă această boală. Este mai grea şi decât 
cancerul. Dacă de alte boli se mai cunosc cazuri care s-au vindecat, 
chiar şi complet, prin diverse procedee moderne, în cazul acestei boli 
nu se cunosc cazuri de vindecare completă, poate doar parţial, dar cu 
un tratament foarte scump. 

La vârsta de aproape un an, am fost adus de bunica mea la racla 
cu sfintele moaşte ale Cuvioasei, într-o stare foarte gravă: în pragul 
de a orbi şi de a ajunge handicapat. Lună de lună, până în jurul 
vârstei de 3 ani, am mers la Spitalul nr. 9 din Bucureşti, unde sunt 
cele mai grave cazuri de handicap mintal din ţară. în timpul trata¬ 
mentului, se făceau slujbe la Cuvioasa Parascheva, la Iaşi şi la Roman, 

Sfântul Maslu şi Moliftele Sfântului Vasile cel Mare. Pe mama o 
îmbărbătau medicii, dar ştiau toţi că sunt ca şi pierdut! îmi mai 
dădeau o şansă: dacă reuşeam la Spitalul Militar din Bucureşti să re¬ 
zolv cu ochii, ca să nu orbesc, şi la Spitalul Universitar din Bucu¬ 
reşti, dacă mi s-ar fi pus o valvă. 

Dar la câteva săptămâni de când fusesem la Sfântul Maslu, situaţia 
mea s-a îmbunătăţit vizibil. Erau profesori universitari care nu cre¬ 
deau ce se întâmplă. S-a dat acceptul pentru operaţie şi aceasta a fost 
un succes. Deşi atunci erau timpuri de ateism declarat, mulţi din 
medicii şi profesorii universitari care mă vedeau spuneau că este... o 
minune dumnezeiască! 

La vârsta de 3 ani m-am vindecat complet. S-au făcut rugăciuni 
de mulţumire la Cuvioasa Parascheva şi, de-a lungul vieţii, L-am simţit 
de multe ori pe Dumnezeu, ocrotindu-mă. Astăzi sunt complet vindecat! 

Numai că eu, în cei aproape 26 de ani, nu am venit să-i mulţumesc 
Cuvioasei. Nu am fost foarte credincios şi, venind problemele şi 
necazurile peste mine, grămadă, mi-am adus aminte de Sfânta Paras¬ 
cheva, iar astăzi am venit să-i mulţumesc şi să mă rog la ea. E prima 
oară după atâta timp! Am simţit o uşurare, făcând acest lucru. M-am 
spovedit la duhovnicul meu şi am luat canon pentru nerecunoştinţa 
mea de atâţia ani! 

Mare eşti Tu, Doamne, şi minunate sunt lucrurile Tale! Dum¬ 
nezeului nostru, slavă, în vecii vecilor. Amin! 

Bogdan, 26 de ani, Neamţ 

* * * 


Rândul Sfintei Parascheva 

Mărturisesc că Sfânta Parascheva m-a ajutat ori de câte ori i-am 
cerut ajutor. Liind din Iaşi, mergeam mereu la Mitropolie, când 
apăreau probleme de sănătate în familie sau pentru a cere sprijin 
pentru copii la şcoală. însă nu mă închinam Cuvioasei de hramul ei. 

Dar în 2005, fiica mea, Mihaela, în vârstă de 25 de ani, avea o 
suferinţă la un genunchi. Umblând din spital în spital, în Iaşi, în 

Bucureşti şi înapoi, fără nici un rezultat, am constatat că nimic nu o 
vindeca. Doar i se atenua durerea prin calmante. 

în 2006, de hramul Cuvioasei, am mers pentru prima dată în 
viaţa mea şi m-am aşezat la un rând imens. După mai bine de 10 ore, 
am renunţat să mai stau. 

în anul următor, tot de hram, am mers din nou, pregătită sufleteşte 
să mă închin la sfintele moaşte. De aceasta dată, am ajuns neaşteptat 
de uşor. S-a petrecut aşa de repede de parcă m-a luat cineva pe sus şi 
m-a aşezat lângă sfintele moaşte. După ce am plecat, în mai puţin de 
o oră, m-a sunat o fostă colegă şi mi-a povestit de suferinţa fiicei ei, 
cronicizată de trei ani. După sfatul ei, am mers la alt medic şi a doua 
zi, fiica mea a avut diagnosticul corect şi programare urgentă pentru 
operaţie. 

Mulţumesc Bunului Dumnezeu că, prin rugăciunile Sfintei Paras- 
cheva, operaţia a decurs foarte bine şi fiica mea s-a vindecat complet. 

Aurica Gheorghiu, din laşi 

* * * 

Fiul meu a fost salvat dintr-o comă de gradul IV 

în dimineaţa zilei de 27 ianuarie 2011, a survenit un accident 
rutier în urma căruia fiul meu cel mai mare, Mircea, în vârstă de 22 
de ani, a fost grav accidentat. A intrat în comă de gradul IV, cu hematom 
subdural acut, contuzie pulmonară şi cerebrală gravă, fracturi ver¬ 
tebrale şi pareză facială. 

Din cauză că nu rezista până la Bucureşti, medicul de gardă de la 
Spitalul de Neurochirurgie din Iaşi a decis să-l opereze de urgenţă. 
Acesta ne-a spus că procedurile medicale au fost realizate după posi¬ 
bilităţile omeneşti, atât cât se putea, dar numai Dumnezeu poate face 
minuni. 

Din momentul accidentului, am apelat la doi preoţi şi, împreună 
cu ceilalţi doi copii ai mei, ne-am rugat având speranţa numai în 
Dumnezeu. O rugăciune din tot sufletul, cum numai durerea şi su¬ 
ferinţa ţi-o dă. 



Binefacerile Sfintei Curioase Pamscheva 


Am mers în fiecare zi la Mitropolie şi m-am rugat la Cuvioasa 
Parascheva, iar în Paraclisul din incinta Spitalului de Neurochirurgie 
m-am rugat la Sfântul Ioan Rusul. Acolo am descoperit o carte cu 
viata, paraclisul şi minunile sfântului. 

Dumnezeu a primit rugăciunile noastre şi, după 24 de ore, copilul 
meu a ieşit din comă. A urmat o perioadă de recuperare grea, cu 
urcuşuri şi coborâşuri, iar când am mers la control, după două luni, 
medicul ne-a dat vestea cea bună: datorită restabilirii rapide a stării 
de sănătate, a fost acceptată operaţia de cranioplastie, care, în mod 
nonnal, se face după 6 luni, dar, atunci, s-a lăcut la 3 luni de la accident. 

Acum, când relatez această minune, după 5 luni de la prima ope¬ 
raţie, pot afirma că Mircea s-a refăcut, în totalitate, şi mai are o lună 
de concediu medical, după care poate începe din nou serviciul. 

Mulţumim, în fiecare zi, lui Dumnezeu şi sfinţilor care l-au aju¬ 
tat să treacă de la moarte la viaţă, l-au apropiat mai mult de Biserică 
şi de Dumnezeu, iar pe noi ne-a învăţat cum să ne rugăm din tot su¬ 
fletul, cu lacrimi, şi să preţuim viaţa, cu tot ce ne dă Dumnezeu! 


* * * 


Anonimă, Botoşani 


Doi copii în suferinţă 

Sunt însoţitoare a doi copii cu handicap de grad 1. De 7 ani, vin 
mai des la Sfânta Parascheva, rugându-mă pentru cei doi copii ai 
mei, handicapaţi, de care am grijă, mereu, de la vârste mici. Georgiana, 
fiica mea, a făcut o criză de convulsie la 9 luni, după care aceste 
crize se repetau, făcând şi câte 15 crize pe zi, până la 9 ani. Acum, ea 
este absolut dependentă de mine, în alimentaţie şi îngrijire. Trăieşte 
într-o lume a ei şi este hiperchinetică. Nu e uşor de îngrijit, dar consider 
că Domnul mi-a dat putere şi răbdare să o pot creşte. Mulţi mă judecă 
pentru faptul că nu o dau în grija Statului, dar eu mă rog la Dumnezeu 
să-i ierte că gândesc aşa, deoarece este şi ea om şi nu o pot părăsi 
niciodată. 

Şi fiul meu, Liviu, suferă de o afecţiune la coloana vertebrală, de 
la 9 ani, când a căzut de pe o cabană şi şi-a tasat câteva vertebre. în 
timpul spitalizării, a contractat şi doi viruşi, care l-au îmbolnăvit grav, 
fiind la un pas de leucemie. Dar o minune îl menţine. Vin cu băiatul 
la spital şi trec pe la Sfântă de fiecare dată, mulţumindu-i şi rugându-mă. 
între timp, am fost şi eu bolnavă, operându-mă la vezica biliară. Din 
cauza fetei, care nu poate rămâne singură, deoarece, astfel, nu se ali¬ 
mentează şi nu doarme, am fost nevoită să plec acasă după două zile 
de la operaţie. Singură mi-am lăcut injecţiile şi m-am pansat. Am 
fost, de asemenea, la un pas de septicemie. Medicii m-au operat Iară 
anestezie şi am trecut cu bine şi peste această încercare. 

Mulţumesc lui Dumnezeu pentru toate. Deşi trăiesc într-o cameră 
de cămin şi soţul meu nu lucrează, consider că am tot ceea ce îmi tre¬ 
buie, sunt împăcată cu mine însămi, am ce mânca şi cu ce mă îmbrăca, 
nu sunt datoare la nimeni şi asta este o minune. 

Mariana F., 40 de ani, Focşani 

* * * 

Hăinuţa care s-a atins de racla Cuvioasei 

în calitate de medic primar la Clinica oncologică a Spitalului 
„Sfântul Spiridon’' din Iaşi, relatez minunea vindecării soţului meu, 
Andrei George, căruia medicii de la Terapie intensivă nu-i dădeau 
prea multe speranţe de viaţă, în urma unei intervenţii chirurgicale 
soldate cu multiple complicaţii. 

în disperarea mea, am fugit la Mitropolie, la moaştele Sfintei Pa- 
rascheva, şi l-am rugat pe preotul de acolo să mă înveţe cum să accept 
ceea ce se întâmpla în viaţa noastră. După o rugăciune asupra mea, 
părintele m-a îndemnat să revin cu o hăinuţă a bolnavului la Sfânta 
Parascheva. 

Fiica mea a adus o bluză la racla Cuvioasei, asupra căreia s-au 
făcut rugăciuni. Eu am aşezat această hăinuţă la creştetul bolnavului 
şi nu m-am dezlipit de el 5 zile şi 5 nopţi. Suferinţele au fost de 
nedescris. în timpul zilei, diverse persoane înlăturau bluza de lângă 

bolnav. Cu încăpăţânare, o aşezam din nou la locul ei. Nimeni nu 
credea. Eu credeam şi mă rugam permanent. 

Soţul a început să-şi revină, dar nu imediat şi nu perfect. Toţi 
spuneau că este o minune. Doar ea şi fiica mea ştiam a cui era minu¬ 
nea. 

Eu, Elena Teodora, am avut fericirea să văd harul Sfintei Para- 
scheva prin însănătoşirea soţului meu, intr-un moment când nimeni 
nu mai spera. 

Elena Teodora Albulescu, Iaşi 

sH sH 

Pomelnicul care aduce bucurie 

Pentru mine şi familia mea, dar şi pentru nişte cunoştinţe pentru 
care m-am rugat, Cuvioasa Parascheva a tăcut o mulţime de minuni, 
în momente de zbucium sufletesc pun icoana la piept, apoi mă liniş¬ 
tesc, îmi schimb starea sufletească. 

îmi amintesc câteva minuni din viaţa mea ivite prin rugăciuni: 
fiul meu s-a vindecat de enurezis; fiica şi mama de alte boli; în 2007 
am lăsat la Mitropolie un pomelnic pentru sănătatea părinţilor (mama 
suferea de cancer, tata de maladia Parkinson). După 40 de zile situaţia 
mamei s-a îmbunătăţit; după alte 40 de zile a dispărut şi starea pre¬ 
cară a tatălui. 

în 2008, am vândut un inel de aur şi am depus banii în urna de 
lângă moaştele Cuvioasei. Aceasta ca mulţumire pentru toate minu¬ 
nile săvârşite. După ceva timp am mai depus un lănţişor de aur în 
aceeaşi urnă. în fiecare an, de ziua Cuvioasei, în familia mea are loc 
câte o întâmplare fericită: la serviciu s-a rezolvat o situaţie dificilă, 
soţul a reuşit la un concurs pentru un post foarte bun ş.a. 


Mihaela, Iaşi 

Febra rugăciunii răcoreşte inima 

Sunt mama unei fetiţe splendide, dar care a devenit extrem de 
sensibilă la răceală. 

Trebuia să meargă la creşă, apoi la grădiniţă, deoarece acasă n-avea 
cu cine rămâne, toţi fiind salariaţi. La intervale mici, de două săptă¬ 
mâni, lua antibiotice. 

în aceste împrejurări, a venit bunica fetiţei cu îndemnul de a lua 
cămăşuţa de corp curată şi a o atinge de racla Sfintei Parascheva. 

Era chiar 14 octombrie 1991, n-am reuşit să ajungem la raclă, 
însă o măicuţă a luat cămăşuţa, a trecut-o pe la racla cu sfintele 
moaşte, în timp ce eu îngenungheasem, cu lacrimi în ochi şi cu ruga 
în inimă şi pe buze. 

Acasă, am îmbrăcat-o pe fetiţă, care avea febră de peste 39 de 
grade, cu toate că i s-au administrat antibiotice. După doar 15 minute, 
febra a scăzut la 38, apoi la 37,5, şi-a revenit, a mâncat, iar acum nu 
mai are probleme mari de sănătate. 


Sfânta s-a ridicat şi m-a binecuvântat 


Am fost diagnosticată cu o afecţiune gravă la rinichi, necesitând 
control de specialitate şi intervenţie chirurgicală. înainte de a veni la 
Iaşi, am avut un vis: într-o sală mare era racla Sfintei Cuvioase Pa¬ 
rascheva. Sfânta s-a ridicat, m-a binecuvântat şi m-a privit cu dragoste. 
I-am văzut chipul luminos, ca al unei copile de vârsta majoratului. 
Dimineaţa, m-am trezit fericită, cu trupul viguros. 

Ajunsă la Iaşi, m-am închinat la sfintele moaşte. La examenul 
medical, bucuria mare a fost că totul s-a redus la o medicaţie care 
mi-a permis imediat vindecarea fără intervenţie chirurgicală. 

Acum, în mai 2010, am venit din nou pentru investigaţii pentru o 
altă neputinţă a trupului. Vârsta înaintează, viaţa se scurge, neputin¬ 
ţele se înmulţesc, dar prezenţa sfintei în viaţa lăuntrică nu lipseşte nici 
o clipă. 

Cred cu adevărat că Sfânta ocrotitoare va face tot ce este plăcut 
Stăpânului vieţii. 


Mirela 


* * * 


Puterea de a merge 


La vârsta de 27 de ani am căzut dintr-o căruţă, mi-am fracturat 
coloana şi am fost operată la Iaşi, dar medicii nu-mi dădeau speranţa 
că voi mai merge vreodată. 

Am venit la Cuvioasa Parascheva împreună cu toţi copiii mei şi 
m-am rugat mult, cu lacrimi fierbinţi. 

Am simţit minunea făcută de Sfânta de la Iaşi. Acum am 35 de 
ani, merg perfect şi mă bucur de viaţă frumoasă alături de copilaşii 
crescuţi cu multă rugăciune. 


* * 


Lidia Popa , Bacău 


După ce s-a închinat la sfintele moaşte , a acceptat operaţia 

Mă numesc Mesalina, iar mama mea se numeşte Anica. Mama 
mea a fost foarte bolnavă în tinereţe. După vreo nouă internări, boala 
de care suferea nu ceda la nici un tratament. La a zecea internare la 
Spitalul „Sfântul Spiridon”, fostul doctor chirurg Gheorghe Chipailă 
a propus-o pentru operaţie. Mama s-a înfricoşat şi a cerut externarea. 
Tata, nereuşind s-o înduplece pentru această operaţie, a îndemnat-o 
să se închine la Sfânta Cuvioasă Parascheva. Aici, tatăl meu a expli¬ 
cat părintelui refuzul ei. Sfinţia Sa i-a citit o rugăciune, după care ea 
a cerut să se întoarcă la spital imediat. 

Operaţia a fost una reuşită. Atunci avea doi copii, apoi, la doi ani 
după operaţie, a mai născut un băiat. Astăzi, se bucură de cei trei copii, 
şase nepoţi şi o strănepoată de patru ani. 


Mesalina 

Cancerul de piele 


M-am rugat împreună cu toate rudele pentru sănătatea mătuşii 
mele, Ana, căreia, în 1998, i se pusese un diagnostic dur: cancer la piele 
în primă fază. 

Au venit multe săptămâni la Catedrală, au participat la rugăciuni, 
la Sfântul Maslu. Sfânta Parascheva, mult milostivă şi grabnic aju¬ 
tătoare, a ascultat rugăciunile. Mătuşa s-a vindecat şi acum se bu¬ 
cură de urmaşi. 


* * * 


Cornelia 


O batistă curată, atinsă de sfintele moaşte 

Cu cinci ani în urmă, am avut necazuri cu picioarele: îmi creş¬ 
teau nişte fire de păr sub piele. Dacă mă epilam, firele creşteau şi pielea 
se infecta şi mai mult. M-am chinuit mulţi ani folosind plante, creme 
naturiste, ceaiuri, antibiotice, creme recomandate de un dermatolog, 
dar toate îmi făceau şi mai mult rău. 

Am citit pe internet despre minunea făcută cu soţul unei femei, 
căruia îi apăruseră nişte bube mari pe faţă, care se infectau şi sângerau. 
Neştiind ce să mai facă, soţia i-a adus soţului o batistă curată atinsă de 
sfintele moaşte ale Cuvioasei Parascheva de la Iaşi. După două săptă¬ 
mâni i-a trecut tot ce avea pe faţă. 

Astfel, mi-am legat speranţa de Sfânta Parascheva. M-am rugat 
la sfintele moaşte ale Cuvioasei, apoi am lipit în fiecare seară pe 
picioare vată sfinţită. 

După două săptămâni, pielea era la fel, dar nu mi s-a spulberat 
nădejdea, am continuat. Nu după mult timp, am observat că pielea 
nu se mai infecta atât de mult, iar peste o lună mi-a dispărut complet 
suferinţa. 

Loredana O., Suceava, 

Numai Dumnezeu şi Maica Parascheva l-au salvat! 

în 1980, fiul meu, Adrian-Constantin s-a accidentat, căzând pe 
ciment şi lovindu-se la cap. A avut hemoragie, iar medicii de la urgenţă 
au constatat fractură de craniu. A stat 10 zile în spital la Roman, apoi 
a mers la Iaşi la neurochirurgie. 

Pentru că diagnosticul era sumbru, ne-am rugat pentru sănătatea 
fiului nostru la Sfânta Parascheva. După o săptămână, copilul a fost 
externat, recomandându-i-se doar evitarea, pentru un timp, a efor¬ 
turilor fizice. 

Numai Dumnezeu şi Maica Parascheva l-au salvat! Nu este şi 
aceasta o minune? La început nu ni se dădea nici o speranţă, apoi l-am 
luat acasă sănătos, astăzi are 41 de ani şi niciodată n-a avut vreo tul¬ 
burare ulterioară. 


Angela, Roman 

* * * 


Mărie, dă-tejos! 

Am fost foarte bolnavă, am avut un accident vascular, am stat 
multă vreme în spital. Eram imobilizată la pat, şi mergeam cu un 
căruţ. Doctorii au certificat sec paralizia. 

în căruciorul meu, m-am rugat Sfintei Parascheva, dorind să pot 
veni la ziua ei aşa cum obişnuiam în fiecare zi de 14 octombrie. în 
timpul rugăciunii, am auzit o voce „Mărie, Mărie, dă-tejos!”, de două 
ori. A treia oară m-am încumetat şi m-am ţinut de perete şi de pat. 
Nu mai simţeam piciorul şi mâna stângă. Am mers! Am stat apoi la 
marginea patului, sprijinită şi am început să citesc acatistul Sfintei. 
Dimineaţa, profesorul dr. Cmţescu, fiu de preot, a spus: „Maria, credinţa 
te mântuieşte!” 

De atunci, am început să merg, întâi câţiva paşi, apoi din ce în ce mai 
bine. în fiecare an vin să-i mulţumesc Sfintei Cuvioase Parascheva. 


Maria Ţ., Bucureşti 

Cuvioasa m-a atins cu mâna ei vindecătoare! 

Am acum cu mila lui Dumnezeu 77 de ani. încă de la vârsta de 
14-15 ani, aveam mare credinţă în Sfânta Cuvioasă Parascheva. 
Eram bolnavă de TBC osos, iar doctorii m-au slătuit să nu mă căsă¬ 
toresc şi să nu am copii. 

într-o noapte, am visat-o pe Sfântă, căreia i-am adresat rugă¬ 
mintea de a mă ajuta. Dând din cap ca aprobare, Cuvioasa a atins cu 
mâna fistula de la stern. După câţiva ani şi după câteva operaţii, m- 
am lăcut bine, m-am căsătorit şi am un copil. 

Vergini a S ., Călăraşi 

* * * 


Credinţa sfa rmă pia tra 

Programată fiind pentru operaţie de litiază coledociană, la Spi¬ 
talul „Sfântul Spiridon” din Iaşi, cu o zi înainte, „la prima oră”, am 
rugat-o pe sora mea să-mi aducă agheasmă de la Sfânta Parascheva. 
Imediat după consumarea ei, am început să vomit, iar starea generală 
mi s-a îmbunătăţit rapid. în ziua operaţiei, domnul doctor a constatat 
cu uimire că litiaza biliară a dispărut. 

Andreea, 21 de ani, Iaşi, 

* * * 

Nu a mai fost nevoie de chimioterapie 

Am o viaţă uneori cu mai puţine, alteori cu mai multe probleme 
cotidiene. Lucrez în Italia. Mi-am crescut singură copilul, iar când 
am aflat că acesta are cancer la plămâni timpul s-a oprit în loc. Durerea 
care mi-a umplut inima este cu neputinţă de descris în cuvinte. 

înainte de a afla diagnosticul fetiţei, m-am visat pe un câmp 
negru care s-a desfăcut în două. M-am înspăimântat, dar a apărut o 

lumină şi am auzit o voce, care m-a îndemnat să nu-mi fie frică, să 
aprind nouă lumânări, iar a zecea la Sfânta Parascheva, unde să mă 
rog. 

După operaţie, medicul m-a avertizat că fetiţa va avea nevoie de 
chimioterapie îndelungată. Aducându-mi aminte de visul cu Sfânta 
Parascheva, m-am rugat la ea stăruitor. Reîntoarsă în Italia, am aflat 
de la doctor că nu mai este nevoie nici de tratament medicamentos, 
nici de chimioterapie, deoarece analizele au ieşit bune. 

Astăzi (16 august 2010) sunt o mamă fericită, şi îi mulţumesc 
Sfintei Cuvioase Parascheva pentru viaţa copilului meu. Totodată îi 
sfătuiesc pe toţi să se roage cu lacrimi şi vor primi ajutor de la Sfânta 
milostivirii. 


Mihaela Stelian - o mamă singură cu o fiică - 

„tot universul meu” 

* * * 


Naşterea în dureri 

în 1981, în urma operaţiei de cezariană la un spital din Iaşi, am 
făcut septicemie. Cu toate antibioticele utilizate pentru tratare, şansele 
de a scăpa erau minime. Am ajuns să nu mai reacţionez la nici un 
tratament. Infecţia se răspândise sever în întregul organism. 

Am fost externată, dar nu am putut merge şi am fost purtată pe 
braţe. Medicii au afirmat că doar Cel de Sus mă mai poate ajuta. 

Am plâns la racla Sfintei Parascheva, care m-a ajutat, dămindu-mi 
mie viaţă, iar copilului meu - o mamă. Mereu vin la racla Sfintei, 
ori de câte ori ajung la Iaşi, şi-i mulţumesc pentru minunea săvârşită 
cu mine. 


Maria 


* * * 

Mâna vindecării 


în 2003, am urmat un tratament, pentru că aveam o rană pe colul 
uterin ce trebuia cauterizată. Fiind speriată de consecinţele bolii, am 
luat tratament, dar a mers la moaştele Sfintei Cuvioasei Parascheva, 
am citit în fiecare seară, cu râvnă, acatistul şi am luat vată de la sfin¬ 
tele moaşte. într-o noapte, am simţit o forţă deosebită care în câteva 
secunde a dispărut. 

în zilele următoare, citind, cu atenţie, acatistul, la Icosul al 6-lea: 
„Bucură-te, mâna vindecării”, am lăcrimat şi am realizat că, în acea 
noapte, mâna Sfintei Parascheva s-a apropiat de trupul meu. 

După tratament şi cauterizare, rana s-a închis. 


* * * 


Andreea 


întoarcerea la viaţă 

Tatăl meu a suferit o operaţie banală la Spitalul Judeţean Suceava 
în noiembrie 2010. Post-operator, a fost infectat cu un microb din 
spital şi a făcut o septicemie severă. Nimeni nu-i mai dădea şanse de 
vindecare. în Ajunul Crăciunului, starea tatălui meu evoluase către 
comă septică şi, chiar când mă pregăteam să aprind lumânarea, a 
revenit la viaţă, chiar în ziua de Crăciun a anului 2010. Rugăciunile 
la Sfânta Parascheva au lucrat minunat. în următoarele 4 luni, vinde¬ 
carea lui a fost totală, aşa încât, în aprilie 2011, tata a devenit din 
nou sănătos, vioi şi lucid, la cei 81 de ani. 

A fost o minune adevărată; avem şi fotografii ale acestei învieri! 

Mărită fie Sfânta Parascheva! 

în anul 2002, Sfânta Parascheva mi-a auzit rugăciunile şi m-a 
vindecat de cancer. 


Angela, Suceava 

100 de trandafiri albi 

în urma unui accident rutier, am stat în comă timp de o lună, dar, 
după rugăciunile mamei adresate Cuvioasei Parascheva, am revenit 
la viaţă, deşi medicii de la Neurochirurgie nu-mi mai dădeau speranţe. 

în semn de recunoştinţă, mama a adus câte un trandafir alb Sfintei 
Parascheva, în decursul a 100 de zile. Ulterior, a donat un inel de 
aur, drept contribuţie la restaurarea raclei. Eu, fiul cel „înviat din morţi”, 
lucrez în Italia, de unde vă trimit mărturisirea despre minunea 
sfintei. 


* * * 


Ioan Bogdan, Iaşi 


Trebuia să ajung într-un căruţ cu rotile 

Suferind de o afecţiune gravă a coloanei vertebrale, am venit la 
Mitropolie când nu mai credeam în nimeni şi nimic. Simţeam că, din 
clipă în clipă, voi muri. în viaţa mea, era numai întuneric şi nici o 
speranţă. Un om în căruţ cu rotile, tânăr, ce speranţă mai are?, îmi 
spuneam, deznădăjduită. Plângând la racla sfintei şi dând un pomelnic 
pentru rugăciune, m-am rugat la Sfânta Parascheva să-mi aducă lumină 
în viaţă. Şi lumina a venit... 

Vin de departe să o vizitez; mi-e tare dragă, cu mulţumirea că 
sunt vindecată de acea cumplită boală. Şi am convingerea că „orice 
vom cere Tatălui, crezând, vom lua”. 

Ana-Maria 

* * * 


în gen u nch i în faţa Sf intei 

De la 28 de ani, am diverse probleme de sănătate, dar mai acute 
erau durerile la ambii genunchi, care nu-mi permiteau nici urcarea la 
etajul al treilea unde locuiesc. 

într-o zi, cu dureri atroce, la care s-au mai adăugat şi alte nemul¬ 
ţumiri sufleteşti şi de serviciu, am ajuns la moaştele Sfintei Paras- 
cheva, plângând din tot sufletul şi implorând ajutorul ei. în noaptea 
următoare, am visat că aud vorbindu-se despre cumpărarea unei 
perechi de încălţăminte pentru Sfânta Parascheva, deoarece perechea 
veche se tocise, pentru că Sfânta mergea la cei care îi cereau ajutorul 
şi îi vindeca. Fără nici o explicaţie, Iară vreun tratament, au dispărut 
durerile de genunchi. 

Acum am 47 de ani, nu mai am probleme mari de sănătate şi sunt 
conştientă că s-a produs cu mine o minune înfăptuită de Sfânta Paras¬ 
cheva, căreia îi mulţumesc mereu din tot sufletul, rugând pe Dum¬ 
nezeu să ne aibă în pază pe noi, pe toţi. 

Olguţa R., Iaşi 


* * * 


Marama de ceaţă 

Sunt o tânără mămică şi implor iertare de la Dumnezeu dacă gre¬ 
şesc cu ceva în această scurtă relatare, dar trăită intens. 

în 1985, luna martie, am devenit pentru a doua oară mămică. Am 
născut pe Alina-Elena. După botezul fetiţei mele, m-am simţit foarte 
rău: credeam că se prăbuşeşte totul în jur - era o maramă de ceaţă. 
Mi-am luat copiii şi am plecat la sora din Dobrogea. Acolo medicii 
mi-au propus operaţie de apendicită, pe care am refuzat-o, din dorinţa 
de a-mi alăpta „îngeraşul’'. 

O consăteancă m-a sfătuit să merg la Sfântul Maslu, în 7 vineri, la 
racla Cuvioasei Parascheva şi să folosesc din făina şi din uleiul sfinţit. 

M-am reîntors la Iaşi, am lăsat îngeraşul în pătuţ, l-am închinat şi 
am plecat împreună cu celălalt îngeraş de 2 ani şi 9 luni la Sfântul 
Maslu. 

în cea de-a 7-a vineri, în timpul slujbei de Sfântul Maslu, am 
simţit că toată ceaţa pleacă din faţa mea şi corpul mi s-a încărcat cu 

multă putere. Am alergat spre casă plină de bucurie, de nădejde şi de 
credinţă. 


* * * 


Marusia Popescu, Iaşi 


La izvoarele milostivirii 


în 1984, trebuia să fiu supusă unei importante operaţii, având 
probleme mari cu inima. Datorită credinţei adânci în izvoarele mi¬ 
lostivirii divine, am refuzat operaţia, rugându-mă neîncetat cu nădejde 
puternică în Cuvioasa Parascheva al cărei ajutor a sosit îndată. După 
un control de specialitate efectuat după o lună, medicul a constatat 
cu nedumerire că nu mai este necesară nici o operaţie, că „a avut loc 
o adevărată minune”, deoarece aceste cazuri se vindecă doar chirur¬ 
gical. 

Desigur şi de această dată Sfânta Cuvioasă Parascheva a vegheat 
asupra mea, având aceeaşi dragoste puternică şi mângâietoare de 
care dă dovadă întotdeauna pentru cei ce se roagă cu râvnă şi încredere. 


* * * 


Alexandrina, Iaşi 


Odihna cea plină de bucu rie 

în urma pierderii neaşteptate a soţului, am suferit de insomnie 
cronică, încât nici o medicaţie nu era eficientă. Disperată, am mers la 
racla Sfintei Parascheva, unde am cerut preotului slujitor o rugăciune 
şi un remediu pentru suferinţa mea. 

Acesta mi-a dat o batistă atinsă de mâna Cuvioasei, pe care am 
aşezat-o sub cap. Din acel moment mi-am simţit capul ca un jăratic. 
Imediat am căzut intr-un somn profund până a doua zi la aceeaşi oră. 
De atunci nu am mai avut probleme cu somnul. Sunt mereu recu¬ 
noscătoare Sfintei Parascheva. 

Şi pe nepotul meu de 8 ani l-a vindecat Cuvioasa. Acesta îşi pier¬ 
duse auzul din cauza unui zgomot asurzitor de la o maşină. în urma 
atingerii copilului de raclă şi după rostirea rugăciunii lui: „Sfântă, 
ajută-mă să aud!”, minunea s-a produs. 

Ca recunoştinţă pentru binefacerile primite mi-am pus în bună 
rânduială viaţa duhovnicească personală şi, am dăruit un set de Sfinte 
Vase pentru Catedrala din Roman. 


* * * 


Iuliana, Iaşi 


Alte vindecări 

în urmă cu 9-10 ani, soţul meu a făcut o depresie. După mai multe 
internări, şi-a revenit, dar a început să bea, să se împrietenească 
adesea cu persoane dubioase, să fie foarte violent şi murdar, aducând în 
locuinţa de la bloc diferite lucruri adunate de prin tomberoane. 

Eu mi-am pus nădejdea în credinţă, gândind că Dumnezeu nu-mi 
va da mai mult decât puteam duce. Ieşeam pe stradă plângând, mă 
rugam la racla Cuvioasei, plângând. Astfel, am cunoscut un părinte 
care m-a ajutat enorm. După ani de suferinţe şi necazuri, dar şi de 
rugăciune, s-a făcut un pic de lumină în familie: soţul nu mai este 
violent, are grijă de nepoţel, merge la biserică, uneori se spovedeşte. 

Maria, Iaşi 

* * * 

Deşi am suferit arsuri grave, ce mi-au afectat aproape 52 % din 
corp, la vârsta de 17 ani, prin rugăciunile Sfintei Parascheva, m-am vin¬ 
decat complet, ba mai mult, am avut parte şi de reuşită profesională. 

La vârsta de 45 de ani, am suferit de depresie, dar m-am vinde¬ 
cat, după ce am dat pomelnice la Sfântă. 

Flori ca. Iaşi 


* * * 

Am suferit de o infecţie ginecologică gravă de care nu scăpăm 
oricâte medicamente luam. După rugăciuni cu lacrimi, Sfânta mi-a 
adus vindecarea, de care nu mă simt vrednică. Maica Parascheva 
este de mare ajutor şi vindecătoare de boală. 

Maria 

* * * 


Am fost vindecat de piatră la rinichi. 

* * * 


Io an. Iaşi 


Am fost vindecată de neoplasm malign. 

* * 


Marcela 


în octombrie 2009, Sfânta Parascheva m-a ajutat enonn, deoarece 
am simţit ajutorul dumnezeiesc în timpul operaţiei la inimă. 

Dumitru Mihai, Fălticeni 

* * * 

în octombrie, de ziua Sfintei Parascheva, m-am rugat la racla 
Sfintei Parascheva cu mare speranţă. Am simţit ajutor sfânt în 
noiembrie, când analizele au ieşit bune. Stărui în rugăciune pentru 
ajutor în viaţă. 

Anonimă, studentă în anul II, 
diagnosticată cu cancer ganglionar 

* * * 


Am fost vindecat de o afecţiune pancreatică. 

* * * 


Ioan Alexandru 


Am simţit ajutorul constant al Sfintei Parascheva la 8 operaţii. 

Doamna Bologa, Piatra Neamţ 

Am fost ajutaţi de Sfânta Parascheva la o intervenţie chirurgicală 
suferită de un membru al familiei noastre. 


Familia Gorodea, Bucureşti 

* * * 

După ce am stat în comă timp de o săptămână, din cauza unui 
accident vascular cerebral, am fost vindecată, de Sfânta Parascheva, 
prin rugăciunile fiicei mele, Carmen. 

Elena, Drobeta Turnu Severin 

* * * 

Prin mijlocirea Sfintei Parascheva am fost vindecat de pancreatită. 

Mihai 

* * * 


Am fost salvat dintr-o operaţie grea pe cord, în urma unei înjun¬ 
ghieri produse într-o şcoală din Piatra-Neamţ. 


* * * 


Anonim 


Am fost vindecată de cancer, în urma unei operaţii reuşite, rea¬ 
lizate pe 14 octombrie, ziua Sfintei Parascheva. 


* * * 


Anişoara Iacob, Iaşi 


în 2008, am cerut ajutor Preacuvioasei Parascheva, înainte de a 
merge la operaţie cu fiica mea de 17 ani, care căzuse pe gheaţă şi-şi 
dislocase trei discuri lombare. Operaţia a trecut cu bine pentru că am 
avut mereu încredere că aşa va fi, de parcă cineva era alături, insu- 
flându-mi speranţă şi credinţă. Fiica mea s-a vindecat complet, iar 
acum este studentă. 


Tatiana, 44 de ani, Botoşani 

Copleşită de probleme de sănătate şi probleme materiale, am 
venit să cer ajutorul Sfintei Parascheva de la Iaşi. Rugăciunile mele 
nu au rămas lără răspuns şi, nu după multă vreme, starea sănătăţii 
mele s-a ameliorat, în acelaşi timp revenindu-mi şi din punct de ve¬ 
dere material. Drept mulţumire, am donat, în 2007, coroana de aur 
care se află pe capul Sfintei Parascheva şi alte obiecte bisericeşti. 

Mariana Boda , Bucureşti 

* * * 

Sfânta Parascheva a ajutat-o pe mama să supravieţuiască acum 6 ani 
unei operaţii de cancer. Acum ea este sănătoasă. Sfânta este „ocroti¬ 
toarea familiei’' mele. 

Cristian , Bucureşti 

* * * 


Am fost vindecată de o boală de stomac şi de depresie. 


sH sH sH 


Alina-Raluca 


Am fost vindecată de dureri oculare de care sufeream în copilărie, 
conform mărturiei mamei mele, Viorica. 

Beatrice-Petronela, Botoşani 

* * * 

Am fost vindecată de cancer. 

Maica Singlitichia, 
de la Mănăstirea Pasărea de lângă Bucureşti 
* * * 

Am primit ajutor în găsirea unui tratament corect pentru vinde¬ 
carea unei boli. 


Cristina, Botoşani 

Am fost vindecată de reumatism. 

Florentina B. 

* * * 

Am fost vindecată de cancer, după rugăciuni la racla Sfintei Paras- 
cheva. Am fost ajutată şi la serviciu: atunci când s-au tăcut restruc¬ 
turări, eu nu am fost dată în şomaj. 

Elena Duliche, Iaşi 

* * 


Mărturisesc că, în aşteptarea unui rezultat la a doua serie de analize 
medicale (primele semnalând prezenţa unui virus cancerigen), m-am 
rugat la Sfânta Parascheva şi am primit vestea bună că nu am tumoare. 


* * * 


Anonim , Suceava 


Mulţumesc Sfintei pentru vindecarea miraculoasă a ochiului drept. 


* * * 


Anonim 


După operaţia de extirpare a rinichiului drept am fost vindecată 
datorită rugăciunilor săvârşite la racla Sfintei Parascheva. 

Rahila, Suceava 

* * * 


Am obţinut ajutor pentai vindecarea tatălui meu, de cancer pulmo¬ 
nar, şi pentru naşterea unui copil. 


* * * 


Gina, Roman 


Am fost salvată de o iminentă operaţie pe inimă, după un infarct. 

Ioana, Iaşi 


* * * 

Băiatul meu, până la 4 ani, nu a vorbit, după care, prin grija 
Sfintei Parascheva căreia ne-am rugat cu nădejde, s-a vindecat. 

Elena 


Mărturisesc că, după rugăciunile la racla Sfintei Parascheva, mi-a 
reuşit operaţia de cancer. 

Anica 


Sunt un copil salvat, prin operaţie, de o boală grea, după rugă¬ 
ciuni fierbinţi la moaştele Sfintei Parascheva 

Denis Gabriel-Dum itru 


Sunt un copil vindecat de astm, prin rugăciunile Sfintei. 

Ana-Bianca 

* * * 

Când am venit la racla Sfintei, cu soţul meu, bolnav de cancer la 
limbă, am simţit în podul palmei două zvâcnituri puternice, semn că 
Dumnezeu mi-a ascultat ruga, pe care a îndeplinit-o ulterior. Soţul 
meu trăieşte şi este sănătos. 

Elena 


Mulţumesc Sfintei pentru vindecarea de cancer de col uterin. 

Gabriela Strugaru, Bucureşti 


Copilul meu, Sebastian, a fost vindecat în urma rugăciunilor către 
Sfânta Parascheva de cancer la vezica urinară. 

Anonim 


* * * 

Ungându-mă cu vată cu ulei de la racla Sfintei, pe mâna care mă 
durea foarte tare, de mult timp, chiar de a doua zi, mi-a dispărut 
durerea. 

Profira , 72 de ani 

* * * 


Un părinte Ioan, care îmi relatase minunea restabilirii vederii 
sale, m-a îndrumat să vin la Iaşi, pentru a mă închina Sfintei Paras- 
cheva. Sufeream de o boală dermatologică la care nici un tratament 
medical nu avea efect. Rugând-o pe Cuvioasă, Dumnezeu mi-a scos 
în cale, în mai puţin de o săptămână, o doamnă doctor foarte bună, 
care m-a vindecat. îi mulţumesc Sfintei că e mereu alături de mine. 

Anonimă 


* * * 


încă din copilărie am venit la Cuvioasa Parascheva împreună cu 
tatăl meu să-mi îndeplinească dorinţa de a auzi. Acum am 40 de ani 
şi-i mulţumesc Sfintei, pentru că mi-a redat auzul. Sfânta Parascheva 
este doctorul tuturor oamenilor! 


Mina 

sH sH * 

Am venit la Mitropolie cu soţul meu, Gheorghe, care era bolnav 
de cancer. în timp ce ne rugam la Sfânta Parascheva, am atins mâna 
Sfintei şi am simţit în podul palmei două zvâcnituri puternice - semn 
că mi-a ascultat ruga. După noile analize, medicii au constatat dis¬ 
pariţia bolii. 

Eugenia 

* * * 


Sunt o creştină din Tecuci. La vârsta de 30 de ani m-am îmbol¬ 
năvit foarte grav. M-am rugat Cuvioasei Parascheva şi am scăpat de 
acea afecţiune. De atunci vin în fiecare an la ziua Cuvioasei spre a-i 
mulţumi direct pentru binele făcut. 

Anonimă 


* 

Am avut un nodul la sânul drept, apărut când primul copil avea 
şase luni. Am fost operată, dar după 16 ani, mi-a apărut altul la acelaşi 
sân. M-am speriat, m-am trezit la 12 noaptea şi am citit acatistul 
Sfintei Parascheva, trei nopţi la rând. După cinci zile, la palpare, nu 
mai aveam nimic. Sfânta Cuvioasă m-a vindecat. 

O altă minune: terminasem Colegiul de institutori şi, după doi 
ani, nu mai puteam profesa, deoarece nu aveam trecut în foaia matri¬ 
colă modulul de psihopedagogie, deşi îl lăcusem. Am postit trei zile 
la rând (luni, marţi, miercuri, până la ora 15), iar când am sunat 
miercuri mi s-a spus că mi-1 eliberează. Sfânta m-a ajutat şi de 
această dată. Alte colege n-au avut această bucurie. 


Am apelat la ajutorul Cuvioasei Parascheva intr-un moment greu, 
când, ca profesoară, am asistat la pierderea cunoştinţei unei eleve, 
după ce fusese vaccinată. După încercări repetate de resuscitare, 
când fetiţa era galbenă ca ceara şi cu buzele învineţite, la rugăciunea 
mai mult mecanică decât conştientizată, am simţit respiraţia copilei 
care-şi revenea, treptat, din leşin. 

De atunci, fiecare călătorie la Iaşi înseamnă pentru mine o chemare 
divină la moaştele Cuvioasei, care este mijlocitoare la Tatăl ceresc. 

Mă consider nevrednică de ajutorul constant pe care-1 simt în 
viaţa mea. Mulţumesc, Maică Parascheva! 

Elena Apetri, Ucraina 

* * * 

Sfânta Parascheva m-a ajutat de fiecare dată când i-am adresat 
rugăminţi. înainte de fiecare examen, i-am simţit sprijinul. 

Când medicii mi-au dat diagnosticul de sindrom de suprasolici¬ 
tare nervoasă şi m-au sfătuit să amân cu un an examenul de admitere 
la facultate, m-am dus la Cuvioasa. Atingându-i mâinile, am simţit 
că acestea s-au mişcat, ca un semn prin care am conştientizat că 

vindecarea poate fi şi miraculoasă, dacă există credinţă. De atunci, 
mi-a dispărut orice simptom. 


* * * 


Anca Panciu 


Am fost vindecată de migrene. 

Nelia, Vrancea. 

sH * 

Vin la Sfânta Parascheva ca la un medic care mă vindecă de 
bolile trupeşti şi sufleteşti. Adresez un îndemn tuturor: Când simţi că 
te încarci cu întuneric, vino şi roag-o, că nu vii în zadar; ea te 
răsplăteşte cu multă dragoste şi milă. 

Mariana, Cluj-Napoca 

* * * 


Adresez mii de mulţumiri din suflet Maicii Parascheva pentru că 
mi-a scos în cale un medic foarte bun, care m-a tratat de depresie. 

Mirela, Cluj-Napoca 

* * * 


Am fost vindecat de o boală psihică, prin citirea Paraclisului 
Maicii Parascheva. în timpul rugăciunii am avut senzaţie de foc în 
tot corpul, dar apoi m-am tămăduit. 

Marius S., Iaşi 

* * * 

Am fost vindecat de schi z ofrenie. 


Dan-Mihail, Iaşi 

* * * 

în preajma Crăciunului, am constatat, prin palpare, că am noduli 
la sân. Mă simţeam slăbită, transpiram foarte tare şi aveam insomnie. 

Am ajuns în Iaşi, dar, înainte de a merge la medic, m-am rugat la 
Cuvioasa Parascheva să mă îndrume către un doctor bun şi să mă 
întărească în lupta cu suferinţa. 

După operaţie şi în aşteptarea rezultatului analizelor, mi-am pus 
mereu nădejdea în Cuvioasa de la Iaşi. 

M-am bucurat că am întâlnit la spital oameni cu suflet mare care, 
în final, mi-au spus că totul va fi bine, întrucât voi depăşi acest cancer 
benign. Acum îi îndemn pe toţi semenii mei să se roage, pentru că 
Sfânta ne este alături la necazuri şi la durere. 

Anonimă , Vaslui 


* * 


La Sfânta Parascheva m-am rugat pentru o persoană internată 
intr-un spital de psihiatrie şi am primit, aproape instantaneu, un semnal 
de însănătoşire. Acea persoană este catolică, intenţionează să treacă 
la ortodoxie, deci minunea s-a arătat din nou, pentru că, prin rugă¬ 
ciunile Sfintei, sufletele găsesc drumul spre cer. 


Stresată, derutată, am ajuns în deznădejdea care îmi insufla gândul 
de a nu-mi mai dori să trăiesc. Văzându-mă nesprijinită de familie, 
am venit des să cer ajutor Sfintei Parascheva pentru a ieşi din întu¬ 
nericul în care mă afundasem. Sfânta mi-a salvat sufletul de la păcat. 
M-am liniştit sufleteşte, am simţit că m-am schimbat, am mai multă 
credinţă şi sunt mai bună cu semenii. 

Ecaterina 


* * * 


Am visat că Sfânta Parascheva mi-a spus că se va sfârşi durerea 
de la piciorul stâng, umflat, care m-a chinuit toată iarna. De la visul 
din zorii acelei dimineţi, eu care scriu cu lacrimi în ochi această 
întâmplare, n-am mai avut acele groaznice dureri. 


Silvia 

Am avut necazuri din cauza unei sângerări la piciorul drept. Dacă 
mă loveam, se cicatriza puţin, apoi sângera din nou. După ce am pus 
o bucată de vată de la Sfânta Parascheva, s-a cicatrizat imediat şi, de 
atunci, nu mai am probleme. 

Gică G ., Iaşi 

* * * 


Chiar când nu mai aveam nici o speranţă, m-am vindecat de cancer. 

Viorica 


* * * 


în 1974, m-a ajutat Sfânta Parascheva pentru vindecarea fiului 
meu, Nicolae. în 2010, am avut-o lângă mine pe Cuvioasa, care m-a 
salvat de la o boală grea: tumoare intestinală. 

Ruxanda 


* * * 


în anul 2005, copilul meu, în vârstă de 5 ani, Marius, s-a îmbol¬ 
năvit, şi noi am fost cu el la mai mulţi doctori. Ajunşi la Sfânta Cu¬ 
vioasă Parascheva, am urmat sfaturile unui duhovnic de a-1 împărtăşi 
în fiecare duminică şi sărbătoare. 

Ca urmare, copilul s-a vindecat trupeşte, iar noi, familia, ne-am 
vindecat şi trupeşte, şi sufleteşte. Acum Marius mai are un frăţior, 
împreună venim des, cu bucurie sufletească, să-i mulţumim Sfintei 
pentru ajutorul dat. 

Vasilica, Galaţi, 


* * * 

Fiind bolnavă de depresie, din cauza păcatelor tinereţii, am amânat 
mult timp spovedania. M-am rugat la Sfânta Parascheva să-mi dea 

lacrimi de pocăinţă şi putere. Am reuşit să mă spovedesc, să mă îm¬ 
părtăşesc, luând Sfintele Taine, după care am simţit o bucurie enormă. 


* * * 


Anonimă 


Fiind tânără mamă, am fost anunţată de ginecolog, la câteva luni 
după ce născusem, că urma să fiu programată pentru o intervenţie 
chirurgicală. 

Având nişte complicaţii şi la coloană şi stând mult la pat, am 
simţit că nu voi mai putea suporta o durere în plus. 

Cu toată credinţa şi durerea, m-am rugat chiar de ziua Sfintei, pe 
14 octombrie 2005, după care am plecat cu sufletul împăcat şi m-am 
programat pentru intervenţia propusă. Spre uimirea doctorului şi a 
mea, mi s-a spus că nu mai am nimic, nefiind cazul să intervină. A 
fost o adevărată minune. 


* * * 


Anonimă 


Aveam dureri cumplite la cap. Stând în genunchi lângă sfintele 
moaşte, la finalul acatistului, am simţit un fulger în mijlocul capului. 
Deodată, am fost cuprins de o bucurie şi o linişte fără margini, iar 
capul a devenit limpede. 


* * * 


Anonim 


Mi-am revenit miraculos, în urma unui accident de maşină. 
Părinţii mei s-au rugat la Cuvioasa Parascheva, în timp ce eu eram 
internată în spital. Astăzi sunt sănătoasă şi am doi copii minunaţi. 

Elena-Cristina, Piatra-Neamţ 

* * * 

Sunt cardiacă, dar am multă evlavie la Sfânta Parascheva. într-un 
an, de ziua Sfintei, deşi era foarte mare aglomeraţie, am reuşit să 

ajung la Sfintele moaşte. Sfânta m-a întărit, încât am stat la rând, 
chiar dacă era lumea de pe lume. Am simţit că sunt ajutată, aşa cum 
mi s-a întâmplat când am fost internată la Bucureşti cu o hemoragie 
mare. 


Daniela-Carmen, Galaţi 

* * * 

în 1970, fetiţa mea, Gabriela, era bolnavă. Ca mamă îndurerată, 
m-am rugat, am plâns la Cuvioasa Parascheva şi minunea s-a petre¬ 
cut după trei săptămâni. Mulţumesc mereu Domnului şi Preacuratei 
Parascheva pentru sănătatea adusă Gabrielei. 

Maria 

* * * 


M-am bucurat de ajutorul Cuvioasei, deoarece aveam dureri 
foarte puternice la coloana vertebrală. De ziua Sfintei, am fost la 
sfânta raclă, m-am rugat mult, iar acum nu mai am probleme. 

Şinei 

* * 


Am fost binecuvântată de Sfânta Parascheva de mai multe ori. în 
14 octombrie 1992, eram internată la maternitate. Mi s-a lăcut o injecţie 
greşită şi am intrat în comă, dar Sfânta m-a scos din ghearele morţii. în 
mai 2010, am ajuns la racla ei să-i mulţumesc pentru ajutor. 


* * * 


Anisia-Adriana, Braşov 


Am auzit de o femeie din judeţul Vaslui, care ducea o viaţă grea. 
I-a spus soţului s-o aducă la Cuvioasa, pentru că îşi pierduse vederea. 
Soţul a luat-o de braţ, dar ea simţise deja că vede ca prin ceaţă. Ajunsă 
la racla sfintei, s-a rugat cu plângere multă şi a văzut clar. 

Anonim 

Am avut o operaţie, apoi starea s-a înrăutăţit părând de nedepăşit. 
Am citit acatistul Sfintei Parascheva, seară de seară, timp de 40 de 
zile. De două, trei ori pe săptămână m-am rugat la racla ei. Nu sunt 
total vindecată, dar boala nu a avansat. 

Angela H ., Iaşi 

* * * 

Sunt o mamă care a trecut prin multe necazuri. în 2002, mi-a 
murit un fiu în vârstă de 33 de ani, intr-un accident de maşină, în Italia. 
După doi ani, cel mai mic fiu, tot în urma unui accident de maşină, a 
fost în comă profundă timp de trei săptămâni. Cu rugăciuni şi ulei de 
la candela Sfintei Parascheva, fiul şi-a revenit. Şi el are evlavie la 
Sfânta Parascheva. 

De asemenea, eu, tot prin Cuvioasa Parascheva, m-am vindecat 
de tuberculoză. 

Maria G., Vaslui 

* * * 


Un preot călugăr a suferit mulţi ani în temniţele comuniste. Treptat, 
şi-a pierdut vederea şi ajunsese aproape la orbire. S-a rugat de cineva 
să-l ducă la Sfânta Parascheva. Ajuns aici, s-a închinat cu multă cre¬ 
dinţă şi a început să vadă. De atunci, s-a simţit îndatorat şi o dată pe 
an venea la Sfânta şi se ruga fierbinte. Aşa a fost ajutat până la sfâr¬ 
şitul vieţii sale. 


sH * 


Călugăr anonim 


Prin rugăciune, Sfânta Cuvioasă Parascheva m-a vindecat de 
orbire. De atunci, din 1983, vin, în fiecare an, să-i mulţumesc Sfintei. 


Li a M ., Banat 

* * * 

în urmă cu 4 ani, am fost de faţă la citirea paraclisului Cuvioasei 
Parascheva de către un părinte. De atunci, n-a mai trebuit să port 
ochelari de citit. 


Coste!' B., Iaşi 

* * * 

Mulţumesc Cuvioasei Parascheva pentru minunea care mi s-a 
tăcut, deoarece am scăpat de o boală cumplită: hepatita C. 

Făniţa 

* * * 

în copilărie, mă trezeam noaptea, umblam prin casă, ieşeam prin 
curte, Iară să conştientizez. Mi-am revenit după rugăciunile către Maica 
Parascheva. 


Valerica 

* * * 

Relatez despre intoxicarea cu monoxid de carbon a unei colege 
de liceu. Aceasta a ajuns în comă, iar colegele, auzind că doctorii 
nu-i dădeau speranţe de viaţă Cristinei, s-au dus în ziua hramului 
Cuvioasei şi s-au rugat Sfintei. Deşi se credea că i-a fost afectat 
creierul şi va rămâne cu sechele, totuşi a început să fie hrănită şi să 
respire fără aparate. Colegele s-au rugat în continuare pentru însănă¬ 
toşirea ei, ceea ce s-a şi întâmplat. 

Anonim , Piatra Neamţ 

* * * 

Cu 25 de ani în urmă, botezasem o fetiţă, Iuliana-Alina, care, la 
câteva luni, a făcut o complicaţie la ficat. I-am dus, în spital, fetiţei, 
hăinuţe atinse de sfânta raclă. Fetiţa acum este bine, dar ţine regim 
alimentar. 

Pe multe femei le-am îndemnat să se roage şi să atingă haine ale 
unor bolnavi de racla Maicii de la Iaşi şi tot eu am fost martoră şi 

într-un an secetos, când racla Cuvioasei a ajuns şi la Văratec, unde 
maica Sozonta avea o mână ruptă şi după ce a atins racla cu moaştele 
Sfintei Parascheva, mâna i s-a vindecat Iară să apeleze la doctori. 


* * * 


Anonimă 


Am avut arsură grad 4 la mâna stângă şi pe faţă. După pansare, 
asistentul a afirmat că-i jale cu mâna. Eu am mers la Mitropolie, m-am 
rugat cu lacrimi Sfintei Parascheva şi, când am revenit la pansare, 
acelaşi asistent a rămas uimit, fiindcă mâna se vindecase. 

Elisabeta, Iaşi 

sH sH 


De când mă ştiu, vin la racla Maicii Parascheva, care mi-a împlinit 
cereri referitoare la diverse probleme de sănătate, în momente de 
cumpănă şi la diferite examene. 

Odată, având dureri cumplite la maxilar, m-am rugat la Maica 
Parascheva, care m-a ajutat să găsesc un bun medic chirurg, scă- 
pând-mă de o infecţie ce lucrase crunt în trupul meu. M-am vindecat 
şi sunt încredinţată că Maica noastră ocroteşte Moldova şi laşul. 

Tot cu ajutorul Sfintei, cei trei copii, toţi licenţiaţi, au o viaţă fru¬ 
moasă, binecuvântată. 

Camelia , 63 de ani, Iaşi 

* * * 


De mică n-am mers în picioare şi am avut un rinichi blocat. 
Mama mea a stat ani de zile cu mine prin spitale. La vârsta de cinci 
ani, medicii mi-au spus că nu mai este nimic de lăcut. Mama a chel¬ 
tuit aşa de mult, că duceau lipsă şi de hrană şi voia să mă abandoneze. 
Acasă mergeam ca un căţel. Apoi am fost dusă de mama în trei 
duminici consecutiv la moaştele Sfintei Parascheva. La câteva zile 
am început să merg, iar acum, datorită Sfintei, sunt sănătoasă. 

în 2002, după ce am sărutat moaştele Sfintei Parascheva, de ziua 
ei, nu am mai fumat. Sfânta m-a izbăvit-o de această patimă, deşi 
eram de nouă ani o aprigă fumătoare. De atunci, cu toate că am trecut 
prin multe greutăţi, nu am mai fumat niciodată. 

în fiecare an, după pelerinajul din 14 octombrie, am câte o reali¬ 
zare, simt puterea şi ajutorul Sfintei. 


M-am rugat la racla Sfintei să-mi alunge patima fumatului. Am 
reuşit să depăşesc mai multe ispite şi am luptat mult. 




Mariana 


în 1994, m-am spovedit la Mitropolie în postul Crăciunului. Aveam 
14 ani şi nu puteam în nici un fel să mă las de fumat. însă, cu ajutorul 
părintelui duhovnic, prin rugăciunile Maicii Parascheva, am renunţat 
total la acest viciu. 


* * * 


Ionuţ Bârsan 


Prin anii 2000-2003, la priveghiul din noaptea de 13 spre 14 oc¬ 
tombrie, au venit două femei, la ceva timp una de cealaltă. Prima era 
îndrăcită, a doua tot bolnavă, dar se manifesta mai puţin. Amândouă 
s-au vindecat, cu darul Cuvioasei! De faţă cu mine! 

Prima era adusă de doi jandarmi, se zbătea foarte tare, avea părul 
vâlvoi, spumă la gură şi privirea pierdută. Cum s-a atins de Sfântă, s-a 
izbit cu picioarele de raclă şi a urlat, apoi s-a întors singură. 

Cea de-a doua, atingându-se de raclă, a strigat: „Mă arzi cu la¬ 
crimile tale de sânge, Paraschevof', apoi s-a liniştit. 

Simt că a făcut Sfânta minuni şi în viata mea: am reuşit să intru la 
facultatea dorită, am luat examene grele, m-am căsătorit cu un băiat 
bun, iar acum locuiesc în laşul Sfintei Cuvioase. 

Crina-Steliana 

Mulţumesc Cuvioasei Parascheva pentru că mi-a vindecat fata. 
Alina, care suferise de depresie. 

Niculina 


Am fost vindecată de scleroză multiplă, rugându-mă Sfintei Pa- 
rascheva. 

Liliana, Bacău 


Sfânta Parascheva m-a ajutat să scap de dependenţa de droguri. 

locui, Iaşi 


Am fost vindecat de traumele produse de înghiţirea unei piuneze. 

Vladimir 


Am fost vindecată de strabism. 


Roxana, Iaşi 


Sunt un copil care nu puteam să mănânc deloc, dar am fost salvat 
de la moarte de Sfânta Parascheva. 


Nicolae 


Am fost salvat de patima fumatului. 


Anonim, Iaşi 


Am fost izbăvit de patima beţiei şi în acelaşi timp am fost întărit 
în credinţă. 


Emil 

Am fost izbăvit de patima fumatului. 


* * * 

Am fost vindecată de insomnie. 


Petru, Iaşi 


* * * 


Anonimă 


Mulţumesc Cuvioasei pentru vindecarea fiului meu, Ioan, care, 
deşi trebuia să fie operat de prolaps rectal, la vârsta de 4 ani, în urma 
închinării la racla Sfintei Parascheva, s-a însănătoşit complet. 

Pr. Vasile, Iaşi 

* * * 


De patru ani, am răni sângerânde la picioare. Am încercat trata¬ 
ment medicamentos, dar şi prin plante medicinale. Neavând cu ce să 
mai cumpăr medicamente, m-am oprit la rugăciunea permanentă, la 
gândul că vindecarea vine numai de la Dumnezeu. Mă rog mereu 
numai cu lacrimi, am doar o pereche de bocanci pe care-i îngrijesc, 
îi vopsesc şi sper să se domolească frigul. îi mulţumesc Domnului 
pentru viaţă, pentru puterea de a depăşi toate dificultăţile. 

Acum mă bucur că picioarele au început să se vindece din senin, 
fără să iau medicamente. 


Gabriel 

sH sH * 

M-am considerat mult timp un om bogat în cele pământeşti, dar 
sărac în cele cereşti: aveam magazin, bani, maşină, o femeie fru¬ 
moasă, dar trăiam în păcat şi eram departe de Dumnezeu. 

Am rugat-o pe Sfânta Parascheva să mă aducă pe drumul cel 
bun. în timp de un an de zile, am pierdut magazinul, banii, maşina şi 
soţia a divorţat de mine. 

Consider că am câştigat minte ca să mă rog pentru mântuire. în 
prezent, cu ajutorul Sfintei Parascheva şi al tuturor sfinţilor, îmi con¬ 
struiesc un palat foarte frumos în cer pe care nu mi-1 ia nimeni. Nu 
cred că cineva mă consideră nebun că am pierdut toate cele pământeşti. 
Sunt de părere că, dacă ne apropiem mai mult de Dumnezeu, vom 
vedea că mai bună este mila Lui decât viaţa. 

Trofin Simon-Petru 



închinători la racla cu moaştele Sfintei Cuvioase Parascheva 




II 


Familia — darul iubirii lui Dumnezeu 



Sfânta Pamscheva rugându-se. 

Frescă din Catedrala Arhiepiscopală din Roman, sec. XVI 


Nii-i timpul să mori! 

în copilărie, am primit adesea ajutorul Sfintei, încât îmi doream 
să ajung ca Sfânta Parascheva, să ajut oamenii. 

Deşi doctorii nu mi-au dat speranţa că voi avea copii, după trei 
ani de rugăciuni, am născut o fetiţă. Provin dintr-o familie credin¬ 
cioasă: mama mea m-a adus pe lume, după multe ispite, stând în spital 
timp de opt luni şi rugându-se neîncetat. 

Prin credinţă, am scăpat de două ori de operaţie la coloană şi de 
litiază biliară. Ca studentă la Teologie, am obţinut luminarea minţii 

şi reuşită, iar ca profesor, am schimbat comportamentul elevilor şi i-am 
îndemnat la rugăciune. 

La naşterea fiicei, am trecut prin moarte clinică. Mi-a dat putere 
în timpul naşterii un glas care mi-a spus că nu-i timpul meu să mor. 
Acest curaj încerc să-l transmit şi celor din jur. 


* * * 


Cornelia S ., Iaşi 


Nu vo i înceta să plâ ng 

în 1983, aveam doar un fiu şi am decis să nu mai dau naştere 
altui copil. Găsisem motive: sunt multe neajunsuri, sunt la început 
de drum, n-ar avea cu cine rămâne acasă... 

Aşa, eu, nenorocita şi păcătoasa, am recurs la întreruperi de sar¬ 
cină, fără a gândi la păcatul săvârşit. Dar Dumnezeu nu a mai 
îngăduit a trăi cu astfel de păcate. 

într-o noapte de miercuri, mi-a apărut în vis o femeie extraordinar 
de frumoasă: înaltă, brunetă, cu părul lung până-n pământ. A coborât 
nişte trepte, s-a întors cu faţa spre mine şi cu arătătorul mâinii drepte 
mi-a zis: „Anul ăsta o să rămâi o singură dată gravidă. Dacă-1 dai 
afară, mori!” 

A doua zi mi-am zis că este doar un vis. Important este că visul s-a 
repetat joi spre vineri şi sâmbătă spre duminică. Mesajul a fost identic. 

în acel an am rămas însărcinată şi am dat naştere Nicoletei. 

Acum ştiu că frumoasa din vis era Sfânta Cuvioasă Parascheva 
despre care citisem în „Lumea credinţei”, într-o întâmplare similară. 

Aşa a îngăduit „buna” să-mi arate importanţa credinţei, întrucât 
în vremea avorturilor nu aveam nici o legătură cu Biserica. 

Datorită Cuvioasei, trăiesc, ca mamă, fericirea de a avea alături 
de băiatul Florin pe Nicoleta, fiica cea minunată. Şi nu voi înceta să 
plâng pentru copiii pe care i-am omorât. 


Anonimă 

Evadarea prin rugăciune 

Scriu despre o minune făcută de Sfânta Parascheva, în timpul 
colectivizării, într-un sat din Bucovina. Aici, preotul Ioan E. a fost 
obligat să-i convingă pe săteni să semneze pentru colectivizare. 
Preotul a răspuns cu fermitate: „Treaba mea este să slujesc Bunului 
Dumnezeu”, şi a refuzat categoric. După puţin timp, preotul a fost 
arestat şi dus la închisoarea din Botoşani. Preoteasa Eugenia a fost 
dată afară din învăţământ, rămânând cu doi copii sub patru ani, muri¬ 
tori de foame. Nu după mult timp, a primit vestea că, în curând, 
preotul va fi transferat la închisoarea de la Suceava (unde deţinuţii 
stăteau cu picioarele în apă până la genunchi). 

Speriată, preoteasa a venit la Iaşi şi s-a rugat, alături de copii, cu 
lacrimi, Sfintei Parascheva. S-a reîntors la casa parohială, care era 
împrejmuită cu un gard înalt, iar noaptea poarta se încuia. A doua zi, 
dis-de-dimineaţă, în grădină, preoteasa Eugenia a găsit o tânără 
foarte frumoasă, dar sărman îmbrăcată. A întrebat-o pe unde a intrat 
şi a chemat-o în casă. Pentru că n-a primit răspuns, a plecat în altă 
cameră, pentru a-i aduce un pacheţel cu mâncare. Când a venit cu 
pacheţelul, tânăra dispăruse. 

Noaptea a visat-o pe Sfânta Parascheva, care semăna cu tânăra 
din grădină şi care i-a spus ca în dimineaţa următoare să fie pregătiţi, 
pentru că va veni cineva la ora 8 să-i ducă acolo unde situaţia părin¬ 
telui va fi rezolvată. Totul s-a petrecut aşa cum a spus tânăra, iar pă¬ 
rintele Ioan a fost eliberat. 


Silvia 

* * * 


Să nu ne pierdem speranţa 

îmi doream foarte mult o fetiţă. Mă mgam mereu la Sfânta Paras¬ 
cheva, în fiecare zi de 14 octombrie implorând îndeplinirea dorinţei. 
M-am bucurat când am aflat vestea cea mare. în luna a treia de sar¬ 
cină, am făcut o infecţie (toxoplasmoză) şi medicii m-au avertizat că 

voi avea un copil cu handicap mintal sau copilul va muri la naştere. 
N-am acceptat să avortez şi m-am rugat mult să fie copilul sănătos. 

Astăzi, am o fetiţă de doi ani, perfect sănătoasă. Mulţumesc bu¬ 
nului Dumnezeu pentru minunea lăcută prin ruga Sfintei Cuvioase, 
care m-a ajutat, dându-mi putere. E bine să nu ne pierdem niciodată 
speranţa, pentru că Dumnezeu este mereu alături de noi. 


* * 


Anonimă 


Prăbuşită de plâ ns 

Am fost martora multor suferinţe ale semenilor, pe care i-am 
ajutat cu dragoste şi rugăciune. Una dintre ele este din vara anului 
1999, când o creştină din Vaslui era gata să se prăbuşească de mult 
plâns şi multă durere dezvăluită la racla Sfintei Parascheva: dorea să 
mai aibă un copil, dar nu putea duce sarcina. Am însoţit-o la spital, 
unde a fost internată şi a primit tratamentul pentai menţinerea sarcinii, 
am vizitat-o la spital, am încurajat-o şi m-am rugat pentru ea. 

După doi ani, femeia suferindă mi-a lăsat un bileţel, prin care 
mi-a mulţumit de ajutor şi mi-a spus că are un băieţel. 


* * * 


Eugenia A ., Iaşi 


O familie de preot 

Multe şi mari binefaceri a revărsat Sfânta Parascheva în familia 
noastră. 

Când am născut pe băiat, ştiam de la prima naştere că nu voi avea 
lapte. Dar îmi doream nespus să-l cresc foarte natural. Am deznă¬ 
dăjduit puţin, dar mi-am revenit, după repetate îndoieli, gândind la 
Sfânta Parascheva, ca la salvatoarea mea. 

M-am adresat ei, rugându-mă în genunchi, dar şi în gând, să-mi 
dea posibilitatea de a-1 putea hrăni natural. Dar, ştiind că eu sunt ne¬ 
putincioasă, am formulat astfel rugăciunea: „Sfântă Parascheva, acesta 

este copilul tău. îngrijeşte-1 şi hrăneşte-1 tu, că eu nu sunt în stare. Fii 
tu mama lui!”. 

Minunea n-a întârziat să apară. Am simţit cum mă copleşea 
Maica Parascheva cu darul său: laptele copilaşului ei. De fiecare dată 
când îl alăptam, avea din belşug, încât se sătura repede. 

Dar, cu această rugăciune repetată şi conştientizată, am observat 
că Ioan, fiul nostru, nu seamănă cu nimeni din familie. Are o evlavie 
pe chip şi un comportament blajin, încât pare mai matur, dar şi mai 
inocent decât majoritatea copiilor de vârsta lui. Acestea sunt trăsă¬ 
turile pe care i le-a dăruit Sfânta Parascheva, ca adevărată mamă. 

De mic, a avut înclinaţii spre preoţie. Cu o râmă-jucărie din bile 
de lemn şi clopoţei metalici, el „cădelniţa” prin casă, cântând „Doamne 
miluieşte”, iar pe bunici, de la 4 ani, îi punea să facă metanii. 

în grădiniţă, desena predominant icoane cu chipuri de sfinţi, din 
imaginaţie sau după model. 

O altă minune a fost vindecarea soţului meu de insomnie. Fiind 
preot, se confrunta cu multe ispite, mai ales înainte de a susţine docto¬ 
ratul, încât intenţiona să-l abandoneze. 

Aducând de la Mitropolie o faţă de pernă sfinţită la Sfânta Paras¬ 
cheva şi ţinând-o sub cap, nopţi la rând, ungându-se cu mir, rugân- 
du-se cu lacrimi, soţul meu s-a întărit sufleteşte şi trupeşte. După câteva 
luni de chin, în care insomnia îi topea energia din timpul zilei, a 
reuşit să doarmă, aţipind rugându-se şi trezindu-se cu rugăciunea. 

Ajutorul Sfintei îl simţim constant în viaţa familiei noastre. Ne-a 
adus realizări profesionale neaşteptate: soţul a devenit preot de cari¬ 
tate, eu sunt profesoară de franceză cu gradul didactic I, fiica noastră 
a reuşit la un liceu bun, în clasa a V-a, iar fiul nostru a obţinut, în 5 luni, 
4 cupe la competiţiile de şah, deşi a frecventat foarte puţin clubul. 

De câte ori avem probleme, apelăm la Sfânta Parascheva, pe 
care o avem mijlocitoare la Maica Domnului, alături de alţi sfinţi: 
Sfântul Vasile cel Mare, Sfântul Ioan Gură de Aur, Sfântul Grigorie 

de Nazianz, Sfântul Dimitrie, Sfântul Nicolae, Sfântul Nectarie şi 
mulţi alţii. 

Trăim în nădejdea mântuirii, mulţumind lui Dumnezeu pentru 
binefacerile revărsate, din belşug, prin sfinţii Săi. 


sH sH sH 


Veronica, Iaşi 


Acatistul rostit în somn 

Nu puteam avea copii, dar, după multe rugăciuni, dorinţa mi s-a 
împlinit. Deşi în toată perioada sarcinii analizele medicale nu erau 
bune, din care cauză medicii mă sfătuiau să avortez, totuşi am con¬ 
tinuat să mă rog, încât memorasem, prin repetare, acatistul Preacu¬ 
vioasei. Mărturisesc că noaptea, când mă întorceam în pat, îmi 
răsunau în minte frânturi din acatist. 

De ziua Sfintei, am cumpărat o căciuliţă şi am atins-o de moaş¬ 
tele ei, rugând-o să nasc un copil sănătos. 

Am mers doar pe mâna lui Dumnezeu şi am învins toate obsta¬ 
colele. 

Astfel, în ziua de 15 noiembrie 2008 s-a născut o dulceaţă de 
fetiţă, pe nume Ana-Ioana, perfect sănătoasă, inteligentă şi foarte fru¬ 
moasă, iar primul meu drum a fost către Sfânta Biserică. 

îi voi mulţumi Sfintei până la moarte şi cer ocrotirea sa permanentă. 


Ca un copil 

Deşi cu durere în suflet, am fost nevoită să renunţ la dorinţa de a 
mă închina Sfintei, de hramul său, deoarece trebuia să merg la serviciu. 
Totuşi Dumnezeu mi-a împlinit rugămintea de a-mi vedea tatăl, de 
care nu mai ştiam nimic de 3-4 ani. La două luni după un pelerinaj la 
Iaşi, am aflat de el, iar după 4 luni, acesta s-a întors acasă sănătos şi, 
astfel, părinţii mei stau sub acelaşi acoperiş şi la ora actuală, după 
mai bine de 4 ani de la această minune. 

în timpul pelerinajului, am avut parte de multe întâmplări minu¬ 
nate: Dumnezeu mi-a scos în cale oameni care au avut grijă de mine 
ca de un copil, oferindu-mi hrană şi adăpost. 

Gabriela, Prahova 

* * * 


Răbdare uriaşă 

M-am născut într-o familie de ţărani. încă de mică am avut pro¬ 
bleme de sănătate, accidente, operaţii, însă am supravieţuit. 

La 20 de ani m-am căsătorit, dar am doi copii cu handicap gradul I. 
Fiica are handicap sever, este dependentă de mine, totuşi e lumina 
ochilor mei. Şi băiatul a avut un accident. I s-a fracturat coloana ver¬ 
tebrală. Pentru ei vin des în Iaşi la tratament, trec mereu pe la racla 
Sfintei Parascheva să-i mulţumesc pentru răbdare şi putere şi să o 
rog pentru sănătate. Am suferit şi eu o operaţie dificilă, urmată de o 
infecţie care putea duce la septicemie. îmi duc cu greu existenţa, 
însă sunt adesea fericită că pot să ajut pe alţii mai necăjiţi decât mine, 
fără să aştept răsplată. Adesea din puţinul meu dăruiesc şi altora, 
considerând că omul trebuie să se mulţumească şi cu mai puţin, aşa 
cum mă mulţumesc şi eu stând de 20 de ani într-o cameră de cămin, 
după ce am fost înşelată şi mi s-a răpit apartamentul, rămânând pe 
drumuri. 

Cu ajutorul credinţei am trecut prin foarte multe necazuri, dar 
sunt dăruită cu răbdare, îi iert pe toţi, îi iubesc, nu simt durerea, ci 
nevoia de a ajuta pe alţii. 

Mariana, Botoşani 

sH sH * 

Bunica a ţinut post negru în fiecare vineri 

Pentru familia mea, Sfânta Parascheva a fost o mare ocrotitoare. 
Bunica îmi povestea că, la cutremurul din 1977, a visat că Sfânta i-a 
vegheat, astfel că nesuferind nici o pagubă. Ca om foarte evlavios, 

bunica s-a învrednicit de multe daruri şi minuni din partea Bunului 
Dumnezeu şi a Sfintei Parascheva. Deoarece în tinereţe trebuia să 
lucreze şi în zi de duminică, a visat, în timp ce îşi programa concediul, 
că o femeie i-a spus: „Duminică, să vii să lucrăm la biserică, măcar o 
oră!”, apoi i-a pus un batic pe cap. Fiindcă Sfânta a ajutat-o într-un 
moment greu să scape de la moarte de-a lungul vieţii sale, bunica a 
ţinut post negru în flecare vineri. 

Bunica trimitea anual pomelnice la mănăstirile din Bucureşti, la 
hram făcea colivă în cinstea Sfintei Parascheva, iar odată i s-a spus 
în vis să dea mai multe lucruri de pomană tot în numele Sfintei. 

După ce bunica a plecat la Domnul, am visat-o; mi s-a spus că a 
ajuns în rai, pentru că au ajutat-o comorile Sfintei Parascheva din 
nişte palate foarte frumoase. Ea, Cuvioasa, a fost lângă bunica şi în 
clipa morţii. 

Sper că toate rudele îi vor urma bunicii prin viata şi comporta¬ 
mentul exemplar de care a dat dovadă pe acest pământ. 

Ana-Maria, Bucureşti 

* * * 


Sfânta reuneşte familia 

Când familia noastră a fost într-un mare impas şi doream să ne 
despărţim, Sfânta Parascheva a făcut un miracol şi ne-a reunit. Am 
devenit, după rugăciuni săvârşite la sfintele moaşte, mai buni, mai 
iertători, mai credincioşi - mai ales soţul, care nu era educat în spiritul 
credinţei. 

împreună, cu ajutorul Sfintei, ne-am crescut frumos fiica, Mihaela- 
Cristina, care ne-a adus numai bucurii. 

Tot împreună revenim să ne rugăm şi să-i mulţumim Sfintei Paras¬ 
cheva pentru tot ajutorul dat. 

Mări oara şi Sim ion. Bucureşti 

* * * 

Reanimarea prin credinţă 

Fiiind viitoare mămică, însărcinată în luna a patra, am simţit o 
bucurie de nedescris la mişcările pruncului. Dar, după un timp, am 
intuit că ceva nu este în regulă şi m-am dus la un control medical. 
Am fost trimisă de urgenţă la operaţie, deoarece copilul dădea în 
putrefacţie. 

După operaţie, m-am simţit foarte rău. La ecograf s-au văzut 
nişte ustensile medicale uitate în abdomen. 

M-am rugat cu nădejde la Sfânta Cuvioasă Parascheva să-mi 
aline durerile insuportabile. 

La reanimare, ca prin miracol, am scăpat cu viaţă. 


Calea liberă 

în timpul studenţiei la Iaşi, mi-am cunoscut viitorul soţ din Bu¬ 
cureşti. Dându-mi seama că pot sta alături de el toată viaţa, m-am 
rugat la Sfânta Parascheva pentru căsătorie. înaintea nunţii au fost 
multe impedimente, între care şi împotrivirea socrilor. După ce am 
tăcut cununia civilă, piedicile de tot felul au dispărut şi socrii înşişi 
au fixat data nunţii în preajma sărbătorii de 14 octombrie. Atunci, 
am ştiut că Sfânta Parascheva ne-a arătat semnul binecuvântării ei. 


* * * 


Anonimă 


Lin iştea fam iliei 

Am venit la Cuvioasa când nu mai aveam speranţa de a trăi ca 
un om normal. Acasă aveam un copil bolnav, iar părinţii lucrau toată 
ziua. Şeful meu nu s-a arătat înţelegător, precizând că, dacă-i mai 
important copilul decât serviciul, atunci să-mi caut de lucru în altă 
parte. 

Cuprinsă de durere, i-am cerut ajutorul Sfintei ca să mă pot bucura 
de copil şi de familie. Am ajuns să mă bucur de sănătatea copilului şi 
de liniştea familiei. 

Nicoletci 

* * * 


Tabloul din vis 

în 1995, am divorţat, pentru că soţul, plecat în Italia, mă părăsise. 

Mâhnită că n-am avut parte de o căsnicie frumoasă, am plâns şi 
m-am rugat Cuvioasei Parascheva. Noaptea am visat un tablou, cu 
chipul unui bărbat. Câteva zile am reflectat adânc asupra visului, 
după care l-au dat uitării. După o lună, un băiat din sat mi-a cerut 
mâna, iar după alte câteva săptămâni, părinţii ne-au dat binecuvân¬ 
tarea. Ne-am propus să păstrăm amintirea acestei zile, întrucât era 14 
octombrie 1995, sărbătoarea Sfintei Parascheva. De atunci formăm o 
familie fericită. 

în timpurile acestea tulburătoare în privinţa serviciului, am avut 
câteva probleme, dar n-am suferit, pentru că am primit ajutorul 
Cuvioasei de la Iaşi, am simţit o putere ce vine de undeva, care nu 
mă lăsa să fiu dusă de valurile grele. Alături de cele materiale, îmi 
doresc, prin rugăciune pennanentă, şi toate cele trebuincioase sufletului. 

Maria, Bacău 

* * * 


Renunţarea la patimi 

Provin dintr-o familie din Suceava. Am multă evlavie la Cuvioasa, 
care m-a ajutat să obţin rezultate foarte bune ca studentă. 

Voi istorisi acum câteva aspecte legate de dragostea Sfintei Paras¬ 
cheva pentru familie. 

Eu aveam un tată stresat şi înclinat spre câteva vicii: consum de 
alcool, jocuri de noroc, pariuri sportive, cu toate că avea şi câteva 
datorii. Mama şi eu ne-am rugat mult pentru el. Tata mergea la bi¬ 
serică, dar nu se concentra suficient, încât să-şi abandoneze patimile. 

Am stăruit în rugăciune la Sfânta Parascheva şi, surprinzător, am 
aflat prin telefon că tata a reuşit să se bucure de Taina Spovedaniei. 
Nu se spovedise de mulţi ani. Atunci a făcut familiei promisiuni fru¬ 
moase. Acum este mult mai calm, vorbeşte liniştit şi are un chip mai 
luminos. A renunţat şi la patimile stricătoare de suflet. 

Studentă, laşi 

* * * 


Alte minuni 

De ziua Sfintei Parascheva, m-am rugat pentru a avea un copil, 
pe care mi-1 doream foarte mult. într-adevăr, minunea s-a petrecut şi 
de atunci nu ezit niciodată să vin la Cuvioasa să mă rog pentru familia 
mea. 


Cezar 

* * * 


Rugându-ne la Sfânta Parascheva, am obţinut ceea ce ne doream: să 
avem un copil, deşi toţi medicii considerau că soţul este in fertil. 

De atunci, ne-am rugat la Sfânta de multe ori pentru sănătate în 
probleme grave şi totdeauna ne-a uimit puterea şi bunătatea ei. 


* * * 


Ina şi Cezar 


M-am rugat pentru a avea un copil, fapt ce s-a împlinit, cu aju¬ 
torul Sfintei Parascheva. Acesta a devenit preot în judeţul Bacău. 


sH sH 


Viorica 


Mărturisesc că Sfânta Parascheva mi-a redat atmosfera de annonie 
familială. 


* * * 


Carmen, Iaşi 

Sunt mamă a şase copii. La a patra sarcină mi s-a sugerat de către 
doctori să avortez, suspectându-se că fătul ar avea nişte malformaţii. 
După rugăciuni la Sfânta Parascheva, am născut un copil de 4,550 kg, 
care este acum în clasa I, perfect sănătos. 


* * * 


Anonimă 


Am fost ajutaţi să avem copii. Pe 14 octombrie ni s-a născut pri¬ 
mul copil. 

Adriana şi Mihai , Bucureşti 

* * * 

Am înfiat, prin mijlocirea Sfintei Parascheva, două fetite: Alexandra- 
Georgiana şi Maria-Luminiţa. 

Livia şi Marian, S.U.A. 

* * 


Mulţumesc Sfintei Parascheva pentru realizarea visului de a 
avea un copil. 


* * * 


Anonim 


Rugându-mă Sfintei Parascheva, fiica mea, Maria-Luminiţa, şi-a 
dorit un copil, deşi înainte nu avea astfel de planuri. 

Consider că Sfânta le-a luminat mintea şi le-a oferit înţelepciune 
copiilor mei, care erau preocupaţi doar de situaţia materială. 

Maria 

* * * 


Prin rugăciunile făcute la racla Sfintei Parascheva, am reuşit să 
ne întemeiem un cămin fericit. 


T. Aurel şi Maria-Gabriela 

Am reuşit prin multă rugăciune să ne realizăm visul de a avea un 
copil. Am crezut din tot sufletul în ajutorul Cuvioasei. Acum bucuria 
trăită mă determină să înţeleg că nimic nu e mai presus de puterea lui 
Dumnezeu, Căruia nu contenesc să-I mulţumesc. 


* * * 


Anonimă 


Cu smerenie şi mare credinţă m-am rugat de sărbătoarea Sfintei 
Parascheva pentru împlinirea dorinţei de a avea copii. în următorul an, 
am născut doi băieţi gemeni sănătoşi, faimoşi, spre bucuria noastră, a 
părinţilor. 

Violeta 

* * * 


Prin rugăciuni stăruitoare de a naşte copii, mi s-a împlinit bucu¬ 
ria de avea un băiat. Acum, ca mamă, mă rog Sfintei Parascheva să-i 
călăuzească băiatului paşii în viaţă şi să-l întărească în credinţă. 

Tatiana Bozeanu, Roman 

* * * 


Tot timpul sarcinii, am venit să mă închin la moaştele Sfintei 
Parascheva, care ulterior mi-a mângâiat clipele vieţii mele şi băie¬ 
ţelului meu, Andi. Acum, Sfânta este mereu în gândul şi în inima 
mea: mă ascultă, mă ajută, mă păzeşte şi mă linişteşte. 


* * * 


Anonimă 


Cu 27 de ani în urmă am avut o naştere foarte grea. Am născut-o 
pe Ingrid-Aurica, pentru care mă rog acum la Maica Parascheva. 


* * * 


Anonimă 


De fiecare sărbătoare a Sfintei Parascheva, vin să mă închin şi 
îmi pun o dorinţă semnificativă. Ultima cerere împlinită a fost naşterea 



Binefacerile Sfintei Curioase Paraschera 


celor doi gemeni ai mei: Alexandru şi Alexandra - două minuni dă¬ 
ruite de Cuvioasa Parascheva. 


* * * 


Ioana 


în 1997, am fost pentru prima dată la Sfânta Cuvioasă Paras- 
cheva. Până atunci am pierdut patru sarcini. După scurt timp am ră¬ 
mas însărcinată, iar acum am un copil de 12 ani şi altul de 5 ani şi 
jumătate. Nu încetez să-i mulţumesc Sfintei pentru ajutorul primit. 

Georgeta Enea, Buzău 

* * * 


Mulţumesc Bunului Dumnezeu, Cuvioasei Parascheva şi tuturor 
sfinţilor pentru ajutorul dat în perioadele dificile din viaţă: vinde¬ 
carea bolilor, dar şi pentru naşterea a doi copii minunaţi. 


Am 40 de ani, şi îi sunt recunoscătoare Sfintei Parascheva pentru 
că mi-a dăruit un copil şi m-a readus la credinţă. 

Mihaela T., Piatra Neamţ, 

* * * 

în octombrie 2009, am venit pentru prima oară la Iaşi, la Preacu¬ 
vioasa Parascheva. M-am rugat pentru iertare şi pentru a avea copii, 
pe care mi-i doream de 10 ani, de când mă căsătorisem. 

în octombrie 2010, fiind însărcinată, am venit pentru rugăciuni 
de mulţumire. 

Acum, ne dorim să venim cu bebeluşul pentru închinare, la cea 
care ni l-a dăruit. 


Elena Alina Constantinescu, Bucureşti 
* * * 

Am rugat-o pe Sfânta Parascheva să mă ajute să-mi găsesc un soţ 
bun. L-am întâlnit după o lună de la rugăciune. După căsătorie, am 
aflat că amândoi am înălţat rugă pentru o bună căsnicie. Acum, soţul 
meu a abandonat patima fumatului. 

Teona 

* * * 

Ca tată, m-am rugat la Sfânta Parascheva pentru sănătatea copi¬ 
lului care urma să se nască. Avem copii buni la suflet, iubitori, iar eu 
ca tată mă rog să trăiesc alături de ei cât mai mult, să le ofer tot ce-şi 
doresc, să fim o familie unită. 


Marius 

* * * 

Am trăit împreună 12 ani de zile în întuneric. 

După ce ne-am închinat, am dat pomelnice şi am citit acatistul 
Sfintei Parascheva, la trei săptămâni ne-am umplut de lumina căsăto¬ 
riei religioase. 

Vasilica şi Vasile 

* * * 

Cu rugăciuni stăruitoare la racla Sfintei Parascheva, Dumnezeu 
mi-a dăruit în chip minunat o fetiţă deosebită. 

Ana-Maria, Brăila 

* * * 

Mărturisesc că am pierdut un copil la naştere, dar la al doilea mi- 
a apărut în vis Sfânta Parascheva şi mi-a vorbit, încurajându-mă că 
pruncul va trăi, mângâindu-mă de trei ori pe burtă şi binecuvântându-mă. 
Copilul nu a avut nici o problemă, iar acum are 27 de ani. 

Elena 

* * * 

Cu ajutorul sfânt, mi-am găsit jumătatea. Simt că Sfânta Paras- 
cheva, mult folositoare, îşi revarsă dragostea şi minunile ei asupra 
întregii familii, în fiecare zi. 


* * * 


Anonim 


Ne-am rugat cu stăruinţă pentru ca fiii noştri să-şi întemeieze 
familia lor şi să aibă, la rândul lor, copii. Sfânta Parascheva i-a ajutat: 
şi-au format familia lor, locuiesc în Italia şi se bucură de venirea pe 
lume a urmaşilor. 

Ioan şi Mari a 

* * 


După rugăciuni fierbinţi la Sfânta Parascheva, am primit ajutor 
pentru fiica mea, Alina, care a născut un copil la 28 octombrie 2010. 
Pentru aceasta, o slăvesc şi o preamăresc din tot sufletul. 


* * * 


Margareta 


Relatez vindecarea copilului meu de o lună care nu se putea 
hrăni decât prin sondă. După ce ne-am rugat Sfintei Parascheva, am 
constatat că băieţelul nostru, Ştefan-Nicolae, a început să bea lapte cu 
biberonul. Slavă lui Dumnezeu şi Sfintei Cuvioase Parascheva mii 
de mulţumiri. 


Anonim, Sibiu 

* * * 

Am fost salvată de la moarte de Cuvioasa, după operaţia pe 
creier efectuată la Spitalul de Neurochirurgie din Iaşi, în 1988. 
Acum, toată familia o preaslăveşte pe Sfânta Parascheva. 

Ge or get a G Bacău 

* * * 

în 2008, am fost infectat cu virusul HIV, ceea ce m-a împins la o 
tentativă de sinucidere. Cineva m-a sfătuit să mă rog la moaştele 
Sfintei Parascheva. Am ezitat, dar, am venit. Nu-mi dau seama ce s-a 
întâmplat, dar acum ştiu că sunt vindecat; trăiesc. Testele au ieşit bine. 
S-a întâmplat o minune deşi nu sunt un om care să merite ajutorul 
unui sfânt. Mulţumesc, Sfântă Parascheva, că m-ai adus la o nouă 
viaţă. 

Dragoş 

Cu câţiva ani în urmă, dintr-o cauză ştiută doar de Bunul Dum¬ 
nezeu, am surzit complet. Medicii nu mi-au dat nici o şansă pentru a-mi 
recupera auzul, dar, prin mijlocirea Cuvioasei, a fost posibil. De 
atunci am un ataşament mare pentru Sfânta Parascheva, căreia îi voi 
mulţumi tot restul vieţii. 

Andra, Galaţi 

* * * 

Am trecut printr-o grea încercare, având noduli la glanda tiroidă. 
M-am rugat Cuvioasei Parascheva, iar medicii au constatat că nu mai 
am nici un nodul pe glandă. 

Acum mă rog, cu lacrimi, la maica bună Parascheva, să mă vin¬ 
dece, prin rugăciunile ei, de nodulii de la rinichi. Nădăjduiesc că mă 
voi face bine şi că voi veni să spun, tuturor, minunile făcute de Cu¬ 
vioasa Parascheva. 


* * * 


Anonimă 


Sunt bucuroasă că bunicul meu, diagnosticat cu un cancer, fără 
nici o şansă din partea medicilor, şi-a îndreptat, împreună cu toţi ai 
casei, ruga către Maica Domnului, către Sfânta Parascheva şi Sfântul 
Ioan Rusul. 

Bunicul meu s-a vindecat. 

Anonimă 

în 2004, mi s-a depistat o gravă afecţiune hepatică. Am hotărât ca în 
fiecare vineri să mă rog la racla Sfintei Parascheva pentru vindecare. 

După un an de tratament intens, medicii ieşeni au constatat că sunt 
vindecat. Consider esenţial faptul că această vindecare m-a adus către 
credinţa ortodoxă. Mulţumesc, Sfântă Parascheva! 


* * * 


Adrian, Iaşi 


Sunt din Turnu-Severin. Am avut cancer, gradul 2. Unul dintre 
medici mi-a propus să vin pe 12 octombrie la operaţie. 

După primirea diagnosticului, am urmat tratamentul, dar am 
plâns la icoana Maicii Domnului, am ţinut post şi am citit acatistul 
Sfintei Parascheva. Pe 12 octombrie, la internare, mi s-a spus că 
boala a stagnat şi nu mai este nevoie de operaţie. 

Mări oara, 62 de ani 

La Iaşi, de Sfânta Parascheva 


Oraşul blând e-n sărbătoare, 
împodobit cu mir ceresc. 
S-aud cântări tânguitoare 
Din sfânt lăcaş bisericesc. 

Din toată tara se adună 
Creştini în strai de sărbătoare. 
E ziua Sfintei Parascheva, 

A tuturor izbăvitoare. 

E-mpodobită cu flori racla 
Şi busuioc înmiresmat; 

Pioşi s-adună pelerini, 

La Sfânta ce i-a aşteptat. 

Deasupra raclei sfinte, arde 
Un candelabru de argint. 

Este lumina ta, copile, 

Iubita ti l-a dăruit. 

Mereu lumină să primească 
Sufletul tău neprihănit, 

Şi Dumnezeu să te aşeze 
în locul de dureri scutit. 

Cât pe pământ va sta Sfânta, 
Şi-n raclă se va odihni, 
în veci candela ei va arde 
Şi tu în pace vei dormi. 


Mihaela Rugină 

III 


Dăruitoarea de înţelepciune 



Sfânta Pamscheva vestind Evanghelia. 

Frescă din Catedrala Arhiepiscopală din Roman, sec. XVI 


Sfânta Cuvioasă Paracheva este asaltată de închinători, mai ales 
în vremea hramului ei. însă un alt fenomen cu explicaţii mai presus 
de logica omenească este asaltul studenţilor din Iaşi, în timpul sesiu¬ 
nilor. Mare de tineri, cu cărţile sau cursurile în mână se aşază răb¬ 
dători la rândul care duce la moaştele Sfintei Cuvioase Parascheva. 
Lacrimi şi zâmbete, frică şi nădejde, singurătate şi mulţumire, ne¬ 
ştiinţă şi râvnă, ingenuitate şi experienţă, timiditate şi emoţia înce¬ 
putului, toate simţirile tinerilor care vor să-şi clădească un viitor pe 
tărâmul minţii sunt aduse ca o ofrandă la picioarele Sfintei. Şi cu o 
răbdare dincolo de veac, Cuvioasa îi ascultă pe toţi, le cumpăneşte 

cererile, îi îndeamnă la învăţat, le deschide mintea „pentru primirea 
învăţăturilor celor bune”. Ea este învăţătoarea de har a studenţilor 
ieşeni. Şi sunt sute de mii de tineri care mărturisesc ajutorul ei sfânt 
în examenele de la facultate şi în examenele acestei vieţi. Căci viaţa 
este un extemporal la umanitate, prin care noi ne vădim apartenenţa 
noastră la cer, prin rugăciune şi fapte bune. Desigur, Sfânta Cuvioasă 
nu încurajează lenea pioasă, nici rugătorii care nu s-au întâlnit cu 
cursurile. Ea nu oferă reuşite miraculoase celor care nu merită, în 
defavoarea celor care au învăţat. Ceea ce face ea, şi sunt mii de măr¬ 
turii despre aceasta, este că deschide mintea, pătrunde inima de dor 
de înţelepciune, dă putere de aprofundare, analiză şi sinteză, odih¬ 
neşte creierul, anulează emoţiile, timiditatea şi frica, înseninează firea 
curată a sufletului tânăr şi o orientează spre Răsăritul cel de sus, ac¬ 
tualizează în noi potenţele ascunse de descoperire şi uimire în fata 
frumuseţii lui Dumnezeu revărsată în har peste creaţia acestei lumi. 

(Pr. Dr. Ioan V. Istrati) 

Mâna Sfintei Parascheva 

Când Bunul Dumnezeu îţi dăruieşte bucuria de a fi părinte, atunci, 
dator eşti faţă de copii să-i creşti, să-i educi şi să faci tot ce-ţi stă în 
putinţă ca viaţa copiilor tăi, pe care i-ai primit în dar, să o ridici la 
înălţimea darului; aşa trăieşti, alături de ei, toate tristeţile vieţii lor, 
dar niciodată nu eşti singur în acest demers. Preasfânta Fecioară 
Maria şi toţi sfinţii la care te rogi îţi stau alături, în grija pentru su¬ 
fletele pe care le-ai primit ca să le dăruieşti la rândul tău iubire. De-a 
lungul vieţii mele de părinte, m-am convins, nu o dată, de acest ade¬ 
văr şi iată doar unul din aceste momente care arată că minunile se 
petrec mereu, trebuie doar să crezi, să te rogi şi să le recunoşti. 

Fiica mea a absolvit cu bine Liceul de Artă din oraşul natal şi, 
după lungi discuţii în care trebuia să aleagă între artele plastice şi 
medicină veterinară, a decis să continue drumul artei, hotărându-se 
să urmeze cursurile Academiei de Arte din Iaşi. S-a pregătit mult, cu 
toată seriozitatea care-i era caracteristică şi a venit ziua examenului. 

Locuiam la nişte prieteni în Iaşi, care ne-au pus la dispoziţie toate 
cele necesare în acea perioadă şi cărora le suntem foarte recunos¬ 
cători. 

în dimineaţa examenului, fiica mea a plecat la Academie cu 
toate emoţiile fireşti unui asemenea moment, iar eu am rămas acasă, 
cu o cantitate cel puţin egală de emoţii. La un moment dat, tensiunea 
mea psihică a devenit atât de mare, încât am simţit foarte tare nevoia 
să merg şi să cer ajutorul Cuvioasei Parascheva, cum am făcut şi cu 
alte ocazii, în timpul studiilor mele (liceul şi facultatea le-am făcut la 
Iaşi). Era cam între orele 11:30-12:00; examenul începuse la ora 9 şi 
timpul de lucm era de patru ore. Stând lângă Sfintele Moaşte ale Cuvi¬ 
oasei, mă rugam: „Cuvioasă Maică Parascheva, ajut-o pe fiica mea 
în acest moment important din viaţa ei. Poartă-i tu mâna să facă o 
lucrare frumoasă şi să poată ocupa un loc la această facultate.’' 

A trecut timpul şi am mers să o aştept să iasă de la examen. în 
sfârşit, ne-am întâlnit şi nu mică mi-a fost mirarea când primele 
cuvinte pe care mi le-a spus au fost acestea: 

„Mamă, am avut nişte emoţii îngrozitoare şi mergea foarte greu 
lucrarea. Dar, pe la 11:30-12:00, deodată mi-a venit aşa o uşurare şi 
parcă-mi purta cineva mâna; am început să lucrez cu multă îndemâ¬ 
nare şi am reuşit să termin la timp.” 

Lucrarea fiicei mele, după spusele profesorilor, a fost, de departe, 
cea mai bună şi, după toate probele susţinute, a intrat la această 
facultate a doua, în ordinea mediilor; între timp a şi absolvit Acade¬ 
mia de Arte, a susţinut examenul de masterat, fiind foarte apreciată, 
şi, acum, cu ajutorul lui Dumnezeu, poate va reuşi să împlinească 
ceea ce şi-a propus. 

Eu nu pot decât să mulţumesc Bunului Dumnezeu, Sfintei Fecioare 
Maria, Sfintei Cuvioase Parascheva şi tuturor sfinţilor pentru tot ajutorul. 

Am scris aceste rânduri în semn de adâncă mulţumire către 
Cuvioasa Parascheva pentru tot ajutorul dat şi ca o mare rugăciune, 
să nu o părăsească nici acum, când trece printr-o mare încercare. Am 
toată credinţa că, aşa cum a ajutat-o atunci, o va ajuta şi acum şi va 
aduce linişte şi bucurie în sufletele noastre. 




Binefacerile Sfintei Curioase Pamscheva 


Mari sunt minunile pe care sfinţii lui Dumnezeu le fac pentru noi 
şi ele trebuie cunoscute, nu spre mândria noastră, că noi suntem 
nevrednici, ci spre slava lor şi a lui Hristos, Dumnezeul nostru. Ştiu 
că este aşa şi de aceea mă rog Bunului Dumnezeu, Măicuţei Lui 
Sfinte şi tuturor sfinţilor să nu mă părăsească niciodată şi să mă ierte 
pentru greşelile mele cele mari şi nenumărate. Aduc mijlocitoare pe 
Sfânta noastră Maică Parascheva, căreia mă rog din tot sufletul şi am 
toată încrederea că mă va ajuta. Trebuie să am răbdare şi să nu conte¬ 
nesc a mă ruga. 

Cu multă şi adâncă recunoştinţă, o mamă. 


Ajutor la exa mene 

Am adunat numeroase bucurii, am primit răspuns pentru orice 
fel de cerinţă şoptită la racla cu sfintele moaşte ale Sfintei Paras¬ 
cheva, întotdeauna „grabnic ajutătoare’', „mult folositoare”. Mi s-au 
îndeplinit întotdeauna cerinţe diverse, cum ar fi împăcarea cu prie¬ 
tene aflate în conflict, găsirea unui duhovnic bun ş.a., cât şi bucuria 
reuşitei la cele mai dificile examene. 

Ca studentă în ultimul an de facultate, am fost copleşită de su¬ 
biectele cu grad mare de dificultate în vederea obţinerii examenului 
de licenţă, de timpul limitat... Imediat ce m-am rugat la Sfânta Paras¬ 
cheva, mi-am structurat bine pregătirile, am primit şi ajutorul co¬ 
legelor şi am obţinut licenţa cu medie foarte mare, în condiţiile în 
care doar 25% dintre candidaţi au fost atunci admişi la proba scrisă. 

Mărturisesc că oricând m-am rugat atât pentru mine, cât şi pentru 
prieteni, m-am bucurat de rezultatele dorite şi cu siguranţă, nu este 
întâmplător faptul că foarte mulţi studenţi se închină zilnic la racla 
Sfintei. Ajutorul pe care îl dă la examene dificile este evident. 

Daniela , Iaşi 

Ecuaţia sufletului 

în 1978, la examenul de obţinere a gradului didactic II, disci¬ 
plina matematică, n-am reuşit să rezolv ceea ce mi se cerea în biletul 
de la examenul oral. Aveam emoţii puternice, mă blocasem, dar pro¬ 
fesorul a încercat să mă ajute. Totuşi eu parcă nu auzeam nimic, nu 
înţelegeam nimic. Am ieşit cu o stare de deznădejde, plângând în 
hohote. Aşa plângând, am ajuns la Sfânta Parascheva şi i-am măr¬ 
turisit că n-a făcut nimic la examen, că sunt supărată şi ruşinată de 
această nereuşită. A doua zi a avut loc o minune... de neimaginat, 
pentru că eram admisă! Am revenit să-i mulţumesc milostivei fecioare, 
care, cu certitudine, a fost mijlocitoare, pentru că fără ea nu s-ar ex¬ 
plica această reuşită. 

Angela, pensionară, Roman 

* * 


Deschiderea minţii 

Una dintre cele mai frumoase minuni este legată de prima sesiune 
din viaţa mea. Eram o studentă silitoare, dar, epuizată, în sesiune 
nemaiavând forţa de a repeta materia. Cu o zi înainte de examen m-am 
rugat, în Catedrală, Sfintei Cuvioase Parascheva. Am lăsat totul în 
mâna lui Dumnezeu. Minune! Fără a fi repetat atât cât trebuia, am 
plecat la examen. Acolo, parcă cineva mi-a luminat mintea încât îmi 
amintea noţiuni învăţate în liceu pentru concursuri şi olimpiade şi de 
la orele de curs din timpul semestrului. 

Am obţinut una dintre cele mai mari note, în timp ce aproape 
50% dintre studenţi au picat examenul. 

Alexandra 


* * * 

Cea mai bu nă prietenă 

Cunosc viaţa Cuvioasei de la părintele duhovnic. A devenit cea 
mai bună prietenă a mea, deoarece continuă să mă ajute mult. 

Când am venit pentru prima dată la hram, am stat 12 ore noaptea 
în picioare pe frig şi ploaie, iar când m-am închinat, am plâns de 
bucurie: nu-mi venea să cred că am rezistat atât şi am simţit o linişte 
sufletească de nedescris. într-o noapte, simţindu-mă foarte rău, mi-am 
alungat această stare, citind Acatistul Sfintei Parascheva. în sesiunea 
de examene, m-am bucurat de ajutor, biruind oboseala şi stresul acu¬ 
mulate, şi primind prin rugăciune dulceaţa reuşitei. 

Anonimă, studentă la Ştiinţe Economice 
* * * 

Aproape de Sfânta Parascheva 

Mi-am dorit mult timp să fac studiile superioare la Iaşi. Am în¬ 
tâlnit însă refuzul tatălui, care mă voia acasă şi nu înţelegea de ce 
încercam să-i explic: „E ceva în mine care mă atrage acolo’'. 

Singura mea scăpare a rămas Sfânta Parascheva. Am apelat şi la 
alţi apropiaţi să se roage pentru mine, dar primeam răspunsul: 
„Roagă-te la Sfânta Parascheva şi vei ajunge acolo!”. 

Nu mă îndoiam de ajutorul Cuvioasei, însă credeam că, prin slaba 
mea rugăciune, nu merit, nu sunt vrednică. De fapt, nici ceilalţi membri 
ai familiei nu-mi susţineau opţiunea. Nu eram supărată pe Cuvioasa, 
dar eram dezamăgită de mine însămi că n-am fost demnă de ceea ce 
îi cerusem Sfintei. 

La câteva zile până să înceapă înscrierea în Iaşi, nu mi-a venit să 
cred că tatăl mi-a încuviinţat opţiunea. Am ajuns fericită la Mitropolie, 
unde am simţit atâta iubire la Sfânta Parascheva ca la nici un alt 
sfânt. Acum sunt în anul al II-lea la facultate şi singurul lucru pe 
care mi-1 doresc este să rămân întotdeauna aproape de Domnul şi de 
Sfânta Parascheva. 

Cristina, 19 ani, Craiova 

* * * 

Structura inimii 

în 1955, veneam des şi mă rugam să primesc ajutorul pentru 
reuşita la Facultatea de Medicină. Cu o seară înaintea probei orale la 
anatomie, m-am întâlnit cu o tânără căreia îi căzuse subiectul „Structura 
inimii”. Auzisem şi eu despre rugăciunea inimii: „Doamne, Iisuse 
Hristoase, Fiul lui Dumnezeu, miluieşte-mă pe mine, păcătosul” şi 
am rostit această rugăciune, rugându-mă şi Sfintei Parascheva să-mi 
deschidă inima şi mintea pentru a reuşi la acest examen foarte greu. 

Apoi am plecat acasă şi am repetat cu atenţie acest subiect. A 
doua zi, la examen, am tras biletul pe care scria „Structura inimii” şi 
am obţinut nota maximă. 

Dr. D.N. 

* * * 


Batista 


Am venit la Sfânta Parascheva încă de la 10 ani, atingând de sfânta 
raclă o batistă nouă. Am trăit un moment greu în 1982, la decesul 
tatălui care avea doar 52 de ani. 

După numai două săptămâni m-am prezentat la examenul de la 
ASE Bucureşti, anul II. Am luat în mâna dreaptă „batistuta nouă”, 
trecută pe la racla sfintei, am extras singurul bilet la care a fost capa¬ 
bilă să răspund şi am obţinut cea mai mare notă din grupele care au 
fost examinate în ziua aceea. La Sfânta Parascheva m-am rugat şi m-a 
ajutat toată viaţa. 


* * * 


Doina-Paulina 


Contestaţia 

La bacalaureat, am fost respinsă la o lucrare scrisă în limba 
franceză. Ştiam că scrisesem bine şi că răspunsesem la toate cerinţele 
examenului. 

După ce am depus contestaţie, m-am rugat mult la Sfânta Paras- 
cheva, care a făcut pe profesorul corector să fie atent la conţinutul şi 
forma lucrării. Rezultatul final mi-a adus bucuria reuşitei. Mulţumesc 
din suflet Sfintei Parascheva. 


sH * 


Anonimă 


Rugăciunea unei mame 


M-am rugat la Sfânta Parascheva să o ajute pe fiica mea, Mădă- 
lina, la susţinerea unui examen în martie 2011. Sfânta mi-a auzit 
ruga fierbinte. Mădălina, la cei 11 ani ai ei, s-a concentrat mult şi nu 
numai că a reuşit la concurs să-şi depăşească emoţiile, dar a luat 
locul al II-lea. Am simţit-o alături în rugăciune pe Sfânta Parascheva 
şi îi mulţumesc acum din suflet. 


* * * 


Anonimă 


Partiturile de pian 

Adesea am năzuit la limanul rugăciunii. I-am adus Preacuvioasei 
Parascheva, înaintea examenelor, partiturile de pian, implorând-o să 
mă ajute să nu greşesc nici un sunet pentru a trece cu bine de sesiune. 
Am adunat bucurii ale succesului, continuând să mă rog pentru întă¬ 
rirea credinţei şi pentru îndrumarea pe drumul cel curat al vieţii. 

Loredana 


Alte minuni 

Sfânta Parascheva m-a ajutat tot timpul atunci când m-am rugat 
cu credinţă tare şi concentrare adâncă, obţinând rezultate bune la 
învăţătură. Sunt sigură că, la un moment dat, având nevoie de un 
transfer de la un liceu la altul, doar cu ajutorul Sfintei am reuşit. îmi 

dau seama că, adesea, am adunat în suflet bucuria succeselor, chiar 
dacă, de cele mai multe ori, nu am meritat. 

C.O. 

* * * 


Mai ales părinţii mei, Viorel şi Maria, s-au rugat cu lacrimi la 
Sfânta Parascheva să mijlocească pentru reuşita mea la examenul de 
titularizare în învăţământ. Cuvioasa a revărsat în sufletul meu bucu¬ 
ria succesului, deoarece am obţinut nota maximă şi m-am situat pe 
locul întâi, fiind repartizată pe un post foarte bun. 


* * * 


Cornelia 


Mărturisesc că atunci când m-am rugat Sfintei Parascheva, cu 
multă credinţă, am obţinut rezultate foarte bune în vremea studenţiei. 

Anonim 

* * * 


Am simţit ajutorul Sfintei Parascheva atât la examenele de 
înscriere la facultate, cât şi după aceea, prin rugăciuni fierbinţi la raclă, 
încât mi se lumina mintea. 

Am tăcut primii paşi spre Cuvioasa în urma lecturării unei isto¬ 
rioare duhovniceşti deosebite, despre roadele rugăciunii. 


* * * 


Anonim 


Mă rog adesea la Cuvioasa Parascheva, care m-a ajutat la multe 
examene grele. La racla Sfintei găsesc întotdeauna liniştea sufletească 
pentru gândurile mele tulburate, dar şi pentru înţelegerea părinţilor. 

Roxana 


* * * 

M-am rugat Sfintei să mă ajute la examene, încât să iau bursă. 
Pentru proba practică mi-a dorit doar promovare, dar cu ajutorul 
Sfintei am obţinut nota 10, prea mult pentru ceea ce merit. 

Pentru dorinţele pe care nu s-au îndeplinit, ştiu că aşa a consi¬ 
derat ea că e mai bine. Poate nu îmi erau de folos pentru suflet. Am 
încredere deplină în Sfânta de la Iaşi, simt că-i aproape de inima 
mea, cu o puternică legătură de prietenie. 

Roxana P. 

* * * 

Am terminat I.S.E. Iaşi în 1991. De câte ori aveam un examen 
greu mă închinam la racla Maicii Parascheva şi totdeauna luam 
aceste examene. 


Mihai, din comuna Poduri, Bacău 

* * * 


Cuvioasa Parascheva m-a ajutat să-mi plătesc o taxă la şcoală şi 
mi-a luminat mintea în momentele când aveam gânduri negre. 


* * * 


Anonimă 


Acum câteva luni m-am rugat Sfintei Parascheva să mijlocească 
pentru ajutorul meu la învăţătură. După rugăciuni multe, am observat 
că totul este altfel decât până atunci: ca prin minune, ceea ce mi se 
părea deosebit de dificil a devenit posibil, pentru că am obţinut una 
dintre cele mai mari medii într-o clasă de mate-info. 

Sunt convinsă că nimic nu este posibil fără Dumnezeu, iar prin 
rugăciune şi credinţă poţi trece de orice obstacol, chiar dacă pare 
imposibil. 

Elevă 

* * * 

Ca mamă, am trăit emoţia unui examen greu al băiatului meu, 
Bogdan, care îşi dorea să reuşească la un liceu renumit din Iaşi. Cu 
lacrimi în ochi, am venit la Sfânta Parascheva şi m-am rugat în timpul 
examenului de matematică de clasa a IV-a. Copilul a mărturisit că la 
începutul probei, timp de jumătate de oră, nu ştia să rezolve nici o 
problemă, dar apoi, dintr-o dată, i s-a luminat mintea şi le-a rezolvat 
pe toate. Mi-am dat seama că momentele de inspiraţie le-a avut chiar 
în timpul rugăciunii către Cuvioasa Parascheva. 

Anonimă 


* * 


Mulţumesc Cuvioasei pentru că m-a ajutat la promovarea a două 
examene foarte grele şi a licenţei. De asemenea, îi sunt recunscă- 
toare pentru ajutorul acordat celor doi copii ai mei, care sunt 
sănătoşi. 

Anonimă , Bacău 

închinare Sfintei Cuvioase Parascheva 

Prof Ovidiu-Ioan Chemiciuc-Dumitrescu 

Preacuvioasă Maică, ce mângâi cu iubire, 

Cum vom putea noi, oare, simţi cu-a noastră fire 
Sfinţenia prin care la cor pe toţi ne tragi, 

Precum o maică-şi strânge la piept copiii dragi? 

Cum vom putea nemernici, cu sufletul pătat, 

Cu buze necurate şi pline de păcat, 

Să îţi cântăm cu lacrimi cinstitul acatist? 

O, sfântă bucurie în veacif acesta trist! 

Şi cu ce inimi, oare, la tine ne-închinăm 
Şi în ce gânduri, oare, străini ne îngropăm, 

Când grija acestei lumi ca şarpele ne strânge 
Şi suntem apăsaţi de propriul neam şi sânge? 

Tu, ca o maică bună, aleasă de Hristos, 

Eşti floare a Moldovei, cu dulce, bun miros. 

Şi ca un bun pescar, cu mrejele credinţei, 

Ne tragi, din marea vieţii, din groapa suferinţei. 

O, cât de greu mi-e, Maică, prin lume depărtat, 

Să îmi duc crucea vieţii, de nimeni mângâiat! 

Şi câte lacrimi calde şi pline de iubire 
Vor uda racla ta la orice re-ntâlnire! 

Când ne-amintim că tu pe toţi ne-ai ajutat 
Şi ne-ai hrănit cu drag, cu har ne-ai adăpat 
Şi-ai adunat la pieptu-ţi o mare de creştini 
Şi ai lăcut minuni cu mii de pelerini! 

Nu vom putea deplin, prin fapte şi credinţă, 
A-ţi închina prinoase de recunoştinţă; 

Nu vom putea, o, Maică, iubirea a-ţi cunoaşte, 
Decât plecaţi cu fruntea pe ale tale moaşte. 


Acest mic dar, izvorât din adâncul inimii, îl aduc prinos 
de mulţumiri Maicii noastre, care şi pe mine, nevrednicul, 
m-a hrănit şi adăpat de la multa sa milostivire, cât am fost 
aici cântăreţ la strană. 


Racla restaurată sfinţită de înaltpreasfinţitul Părinte Mitropolit Teofan şi de 
Preasfimţitul Părinte Calinic Botoşăneanul, Episcop-Vicar, la 16 iunie 2009 









IV 


împlinire prin muncă şi rugăciune 



Sfânta Parascheva în pustie. 

Frescă din Catedrala Arhiepiscopală din Roman, sec. XVI 


Carieră şi încredere 

Am obţinut recent un nou loc de muncă la o firmă pe un post de 
conducere a unui departament. Iniţial, am crezut că sunt înconjurată 
de colegi dornici să-mi acorde tot sprijinul. în scurt timp, mi-am dat 
seama că unii dintre colegi se luptau între ei pentru postul pe care 
eram eu desemnată, iar pentru a mă înlătura îmi creau, în faţa subal¬ 
ternilor şi direct în faţa şefului, o imagine urâtă, a unei incompetente, 
deşi în aparenţă erau amabili. 

Descoperind aceasta, am luat hotărârea de a demonstra că sunt 
un om serios şi dornic să evolueze cât mai repede. Am fost supusă 
unor mari tensiuni, care m-au lăcut să oscileze între a demisiona sau nu. 

Neştiind ce decizie să iau, m-am rugat cu tot sufletul Sfintei Pa- 
rascheva, aşa cum procedez tot timpul când am nevoie de ajutorul ei, 
spre a lua cea mai bună hotărâre. în aceeaşi seară m-am bucurat de 
vizita unei prietene, care m-a convins să rămân. Atunci am ştiut că 
Sfânta Parascheva mi-a ascultat ruga. Acum sunt un angajat care a 
primit credit, atât de la subalterni, cât şi direct de la şef. 

închei confesiunea printr-un sfat: Se poate reuşi prin bunătate şi 
înţelepciune pentru a ne regăsi pacea interioară. 

Elena 

* * 


Gândul cel bun 

în 2010, mă aflam în imposibilitatea de a mai putea încheia con¬ 
tract cu Casa de Asigurări de Sănătate, deci în pericolul de a-mi 
pierde locul de muncă. 

Am alergat rugătoare la Cuvioasa Maică Parascheva şi i-am 
cerut ajutorul pentru menţinerea în serviciu, având un credit ipotecar 
de peste 50.000 de euro şi alţi 20.000 împrumutaţi. 

Minunea nu a întârziat să vină, Cuvioasa le-a rânduit cum nu se 
putea mai bine, schimbând gândurile şefului de a renunţa la un om în 
locul investiţiei unor bani, care se recuperează oricum. 

Sunt convinsă şi simt că Maica Parascheva a ascultat ruga mea, 
că m-a ajutat şi m-a ocrotit. 

Acum nu găsesc cuvinte de mulţumire şi-i sfătuiesc pe cei aflaţi 
în necaz să-i ceară ajutorul cu încredere, deoarece ea ne ascultă cu 
adevărat, face minuni pentru noi, chiar dacă suntem păcătoşi şi nu 
merităm nimic din binefacerile şi binecuvântările ei. Atât pot spune: 
Sfântă Cuvioasă Maică Parascheva, nu ne lăsa pe noi, păcătoşii! 

Elena, 38 de ani, cadru medical 

* * * 


Ajutor academic 

Sfânta Parascheva m-a ajutat mereu, împlinindu-mi dorinţa de a fi 
acceptat intr-un program postuniversitar, deşi nu aveam nici un sprijin. 

Am apelat din nou la ajutorul Cuvioasei pentru a mă putea muta 
în Iaşi, ceea ce s-a şi realizat. M-am dăruit studiului academic, cu 
bucurie şi speranţă, iar după câţiva ani de muncă asiduă, Sfânta Paras- 
cheva mi-a asigurat un transfer la o facultate din străinătate. 

Nu am găsit sprijin la nimeni şi consider că singurele exemple 
care ne dau putere şi credinţă sunt sfinţii. 

Cuvioasei Parascheva mă rog mereu, închinându-i imnuri de 
cinstire. 


* * * 


Ducii 


Rugăciunea pentru celălalt 

Auzisem de Sfânta Parascheva doar din cărţi. Prietenul meu, Iacob, 
a rămas fără serviciu timp de şase luni. S-a străduit mult să-şi găsească 
de lucru. El a cumpărat Paraclisul Maicii Parascheva şi l-a citit timp 
de 40 de zile, dar tot Iară serviciu a rămas. 

Am început să citesc, să mă rog, deşi aveam serviciu. Pe data de 
6 aprilie 2011, am aflat că Iacob şi-a găsit serviciul pe care şi-l dorea 
cel mai mult. 

La aceasta se adaugă şi faptul că noi ne-am împăcat şi cu părinţii 
acum, înţelegându-ne foarte bine. 


Profesoara de microbiologie 

M-am născut musulman şi am făcut facultatea de medicină în 
Iaşi. Nu ştiam nimic de creştinism, doar ceva vag despre Iisus şi 
Maria, oricum respectam credinţa celorlalţi, însă nu eram religios 
deloc. în sesiunea de vară, eram peste măsură de stresat şi îngrijorat 
că nu reuşisem să învăţ tonele de cursuri de la microbiologie. Era un 
profesor spaima studenţilor, o bibliotecă de om, care pica tot ce mişca. 
Plin de frică am început să învăţ, dar era foarte greu, ca o picătură în 

ocean. După vreo trei zile de învăţat pe rupte pot spune cu mâna pe 
inimă că nu ştiam nimic. Bacteriile se împleteau haotic în mintea 
mea, lăceam confuzii grave, ce mai, eram terminat. într-o dimineaţă, 
cu două zile înainte de examen, am văzut câţiva prieteni de-ai mei 
români că pleacă. I-am întrebat: „Unde mergeţi? La o bere?” Iar ei au 
zis: „Nu, mergem la Sfânta Parascheva, la moaştele ei şi ne rugăm ca 
să luăm examenul.” „Cine-i asta, vreo profesoară de micro?” am între¬ 
bat eu. „Nu măi, e o sfântă. Hai şi tu că te ajută, e cea mai bună fiinţă 
de pe pământ.” Am mers mirat şi contrariat, am intrat în Biserica mare, 
unde nu a trebuit să mă descalţ, am ajuns la un baldachin frumos şi 
m-am rugat în felul meu: „Sfântă Parascheva, ordonează ideile în mintea 
mea. Vreau să fiu un doctor bun”. După două zile, a urmat cumplitul 
examen. Zeci de studenţi ieşeau cu ochii în lacrimi de la acest tribu¬ 
nal. M-am dus şi eu, cu informaţii insuficiente. Când am ajuns acolo, 
mintea mi s-a liniştit, îmi aminteam perfect cursul, parcă era subliniat 
cu auriu, exact ceea ce mă întreba ştiam foarte bine. 

Acum sunt căsătorit cu o româncă, cei doi băieţi i-am botezat 
creştini şi cred în ajutorul sfinţilor. 


* * * 


Youssuf 


Dactilografia minunilor 

Neavând resursele financiare necesare pentru a continua liceul şi 
facultatea, în anul 1950, am fost nevoită să-mi caut un serviciu în 
Iaşi, prin care să-i întreţin pe surorile şi părinţii săi. 

Rugându-mă la Sfânta Parascheva, mi-a venit în minte ideea de 
a face dactilografia. Plină de speranţă, am urmat aceste cursuri, deşi 
deseori nu aveam nici ce să mănânc. După absolvirea lor, nu găseam 
nicăieri un loc de muncă. Am început iarăşi să mă rog Sfintei ca să-mi 
găsească o slujbă. 

într-o zi, aflându-mă în faţa Gării centrale, am observat un domn 
care ieşea dintr-o clădire CFR. M-am adresat lui, întrebându-1 dacă 
ştie vreo modalitate de obţinere a unei slujbe de dactilografă. Acest 

domn mi-a facilitat intrarea în biroul CFR, unde, după o probă de 
dactilografîe şi o discuţie despre pregătirea mea, am fost acceptată 
pe acel post, iar acum sunt pensionară a aceleiaşi instituţii. Am 
lucrat o viaţă prin ajutorul Sfintei Parascheva. 

Domnul lucrează prin oameni. în cazul meu, Sfânta Parascheva 
m-a ajutat să-mi câştig existenţa. Slăvită să fii, Maică Parascheva! 

Mar ia. Iaşi 


Alte minuni 


Am mers plângând pe stradă, din cauză că nu aveam serviciu. 
Am îngenuncheat, rugând-o pe Sfânta Parascheva să mă ajute spre a 
mi se alina suferinţa. Am plâns, dar n-am deznădăjduit, apoi visul mi 
s-a împlinit. 

Anonimă, 24 de ani, Iaşi 

* * * 


Pe data de 4 februarie 2011, am făcut un pomelnic pentru ajutor 
în găsirea unui loc de muncă pentru soţia mea, Elena, dorinţă ce s-a 
împlinit pe 11 februarie 2011. 


* * 


Anonim 


După terminarea facultăţii, timp de o săptămână, am avut intervi¬ 
uri pentru ocuparea unui post. De la o zi la alta, mă rugam la Sfânta, 
care m-a ajutat să trec de toate probele şi să ocup postul dorit. 

Am simţit cu adevărat cum ajută Dumnezeu celui ce se roagă. 


* * * 


Anonim 


Dând pomelnic la Sfânta Parascheva, mi-am găsit un loc de 
muncă atât eu, cât şi soţul meu, pentru care îi suntem recunoscători. 

Anonimă 


* * * 

V 


Grabnica ajutătoare 



Sfânta Pamscheva rugându-se la 
icoana Maicii Domnului din Vlahernc. 

Frescă din Catedrala Arhiepiscopală din Roman, sec. XVI 


Izvor de minuni 

Mă numesc Paula şi mărturisesc că am primit mereu sprijin şi ajutor 
de la Sfânta, însă, din cauza firii umane, unele n-au fost sesizate, 
altele uitate. 

Totuşi, câteva picături din acest izvor al minunilor care este 
Sfânta ar fi: 

- totdeauna am primit ajutor la examene, mai ales când mintea 
era obosită sau împrejurările erau neprielnice pentru pregătire asiduă; 

- atunci când aveam probleme de cazare în Iaşi sau dureri fizice, 
a fost „grabnic ajutătoare’'; 

- Sfânta mi-a dăruit cel mai bun părinte duhovnic - o foarte mare 
minune pentru mine. Prin părintele Pangratie m-am vindecat de dez¬ 
nădejde şi de gândul cel mai rău care mă însoţea. 

Când părintele duhovnic a plecat, Sfânta Parascheva mi-a devenit 
maică duhovnicească şi sprijin puternic, pentru că mă aflam într-un 
moment dificil: susţinerea licenţei. 

Referitor la posibilitatea minunilor în viaţa oamenilor: 

Dacă vorbim despre vedere pentru cei ce văd, nu e o minune, despre 
sănătate pentru cei sănătoşi, nu e o minune, despre pace pentru cei în 
pace, nu e o minune, despre îmbelşugare pentru cei îmbelşugaţi, nu e 
o minune. Dar dacă vorbim despre acestea orbilor, celor bolnavi tru¬ 
peşte şi sufleteşte, celor în războaie şi-n frământări, celor săraci, 
lipsiţi, obidiţi, fără o bucată de pâine, fără vreun ajutor omenesc - 
toate cele primite în dar de la Dumnezeu, pentru rugăciunile Maicii 
Parascheva, sunt mari minuni. Pentru a «vedea» minunea nu sunt 
necesari doar ochi şi urechi, ci, mai ales, o inimă curată şi smerită. Să 
ne ajute Dumnezeu pe noi toţi (...) să vedem minunile şi să-L slăvim, 
mulţumind şi Maicii Sale şi Sfintei Parascheva şi tuturor sfinţilor. 
Amin.” 


Paula 

* * * 


Ochii blânzi 

Sunt mamă a trei copii: Maria, Iustiniana şi Serafim. De foarte 
multe ori, toată familia merge în pelerinaje la sfintele mănăstiri. 

Cândva, am avut un vis frumos. Se făcea că eu înconjurată de 
copii mă aflam lângă racla Sfintei Parascheva, iar copiii i-au luat 
veşmintele Cuvioasei. Cutremurată de fapta copiilor, dar mai ales încărcată 
de mustrări de conştiinţă pentru nepurtarea de grijă ca mamă, am 
început să plâng şi să-i cer iertare Sfintei. La zbuciumul interior în 

care mă afundasem, Sfânta Parascheva a părăsit racla stând vie, în 
picioare lângă mine. 

Avea un chip frumos, ochi blânzi şi bujori în obraji. Era înaltă... 
în semn de răspuns la rugămintea mea de iertare, a clipit din ochi şi 
mi-a zâmbit înclinându-şi uşor capul... 

Am înţeles din acest vis că Sfânta Parascheva este de-a pururea 
vie, că este mereu gata să ne ajute atunci când ne rugăm ei. 

Revinim la Cuvioasa cu multă nădejde de ajutor în viata aceasta, 
dar, mai ales, ne mgăm să mijlocească pentru toţi, când sufletele noastre 
vor pleca spre celălalt tărâm. 

Violina, Ocna-Mureş 

* * * 


Străina de lângă noi 

în 1999, după ce m-am închinat la Sfintele moaşte, m-am aşezat 
în genunchi în apropiere. La un moment dat, s-a apropiat o femeie 
cerând să-i dau ceva de pomană. Nu-mi amintesc bine faţa, dar mi-au 
atras atenţia detalii din îmbrăcămintea străinei: o haină din lână de 
un castaniu deschis cu fire foarte fin lucrate, peste care se revărsau 
două codiţe din părul cărunt, iar în picioare un fel de opincuţe cu o 
lucrătură deosebită, rafinată. 

Am scos din geantă toţi banii pe care îi mai aveam şi când să-i 
dau, femeia cu chipul neobişnuit dispăruse. Am căutat-o peste tot, în bi¬ 
serică, afară... Imediat după aceea, mi-am găsit un serviciu foarte bun. 

în 2009, când am venit la Sfânta Parascheva, am simţit o ne¬ 
aşteptat de mare linişte. Mai târziu am înţeles de ce: fusesem acu¬ 
zată, pe nedrept, de un furt. Dar tot Cuvioasa îmi făcu dreptate. 

Daniela , Bacău 

Gustaţi şi vedeţi că bun este Domnul 

M-am rugat la „Sfânta sufletului” meu de la Mitropolie, încă din 
timpul liceului, uneori pentru diferite mărunţişuri. Văzând că îmi 
sunt îndeplinite cerinţele bune, am prins încredere foarte mare în 
Sfânta Parascheva. 

După căsătorie, am cinci copii, dar şi mari neînţelegeri cu soţul 
căzut în patima beţiei. La al cincilea copil, după cezariană, m-am 
simţit foarte rău şi am stat o lună internată în spital. Simţeam că mă 
sting şi-mi era milă că rămân copiii singuri pe lume. Pe copiii veniţi 
în vizită la spital i-am sfătuit să meargă la Sfânta Parascheva să se 
roage pentru mine. Sfânta m-a ajutat şi am trecut peste acest obstacol. 

într-o după-amiază, băiatul, Paraschiv, s-a urcat pe un scăunel, în 
hol, să se uite în oglindă. Căzu şi se lovi foarte rău la faţă. Am mers 
cu el la spital, dar i s-au lăcut doar primele îngrijiri, urmând să revină 
a doua zi pentru consult la un medic specialist. în ziua următoare, nu 
m-am mai prezentat la spital, pentru că Sfânta Parascheva l-a vindecat 
(s-a dezumflat faţa, şi a început să mănânce după multe ore de suferinţă). 

Un alt val al încercărilor a fost cu al patrulea copil, Ioan, care a 
suferit nişte arsuri, opărindu-se la gură cu lapte fierbinte, încât i-au 
fost afectate papilele gustative. Orice gură de mâncare pentru el era 
o suferinţă. Cu groaza că nu va mai avea simţul gustului, l-am dus la 
racla Sfintei şi m-am rugat timp de o oră. De menţionat că am stră¬ 
bătut câţiva kilometri de la spital până la Mitropolie, iar copilului îi 
cumpărasem câte ceva de gustare din banii pe care i-aş fi dat la tramvai, 
în timpul orei de rugăciune, am observat că deodată copilul începu 
să mănânce cu poftă, spunând: „Ce bun e!” Bucuroasă, cu ochii în 
la-crimi, am mulţumit Sfintei. 

Am trecut prin alte încercări grele, odată cu revenirea soţului 
violent în familie. Apelul către poliţie a fost zadarnic şi am mers la o 
vrăjitoare, care îmi dădu nişte sticluţe cu lichid, ce trebuia să-l alunge 
pe soţul nedorit. Aş fi vrut să merg la Cuvioasa, dar m-am sfiit. Când 
totuşi am ajuns, la ieşire am căzut pe piatră şi sticluţele cu acel lichid 
s-au spart. Vineri noaptea, în vis, o măicuţă m-a sfătuit să nu mai 
merg la vrăjitoare, prevestindu-m că voi avea de suferit. 

înfăşurându-mă doar în haina rugăciunii neîncetate, în Spove¬ 
danie şi împărtăşanie, recunosc că am greşit şi mă bucur de roadele 
rugăciunilor, având cinci copii sănătoşi, frumoşi, bine educaţi, deşi 
n-au avut nici pensie alimentară: trei au terminat facultatea, iar doi 
sunt în liceu. 

Maria 

* * * 

Schimbarea numelui şi a vieţii 

Mama s-a operat de cancer pancreatic. Cu mijlocirea Sfintei Pa- 
rascheva, a trăit câţiva ani buni. După ce mama, Emilia, a scăpat de 
cancer, eu, fiul ei, Răzvan, care mult timp rătăcisem în căutarea unui 
Sfânt protector, am ales-o pe Cuvioasa Parascheva. Tot timpul când 
am avut greutăţi pe plan profesional sau familial şi m-am rugat ei, 
am izbândit. 

Numai cu ajutorul ei, soţia mea a născut un copil sănătos. 

în noiembrie 2009, fiind şofer pe un TIR, m-am visat înspre di¬ 
mineaţă, aşezat în genunchi, pe un platou de marmură, iar în fata 
mea, racla Sfintei Parascheva. Cuvioasa avea deasupra capului o 
imensă lumină, de parcă ar fi fost soarele. Am rugat-o să-mi ierte 
păcatele. Sfânta a încuviinţat iertarea, dar nu mi-a zis Răzvan (cum 
mă numeau toţi), ci Constantin, îndemnându-mă să-i aduc un covor 
frumos şi straie la Sfânta raclă. Am dezvăluit unui părinte de la Mi¬ 
tropolie cele visate şi am fost trimis la Sfânta Mănăstire Galata pentru 
brodarea veşmintelor. 

Mă simt liniştit şi sunt de părere că fiecare om trebuie să-şi facă 
viata cât mai frumoasă, curată şi liniştită, pentru că ea, viaţa, este ca 
o excursie pe acest pământ, după care urmează viaţa veşnică, iar 
pregătirea de pe acest pământ ne va ajuta enorm. Şi foarte important 
este să avem un sfânt protector care ne ajută şi ne mângâie în 
suferinţă, rugându-se pentru noi neîncetat la Tronul lui Dumnezeu. 

Răzvan-Constantin M., Paşcani, 

Florile Sfintei Parascheva 

Dezvălui aici ajutorul grabnic şi necontenit primit de-a lungul 
anilor de la Sfânta Parascheva. Aflată în Iaşi ca elevă, departe de 
casa părintească, m-am rugat la Cuvioasa, lângă care mă simt ca lângă 
o rudă apropiată. M-am născut pe 10 octombrie, aş fi putut avea 
numele Sfintei, şi de aceea, pe 14 octombrie am o deosebită bucurie 
duhovnicească, şi simt că este şi ziua mea. 

Uneori, am primit reproşuri pentru frecventarea slujbelor bise¬ 
riceşti, atât din partea gazdei, cât şi la serviciu, în timpul comunis¬ 
mului. 

Ori de câte ori m-am rugat cu stăruinţă, Cuvioasa mi-a ajutat: la 
examen, la serviciu, pentru căsătorie, pentru obţinerea unor obiecte 
în gospodărie, la naştere uşoară, la cumpărarea unei locuinţe ş.a. într-un 
an, ca pelerin la Sfânta Parascheva, când am mers să mă închin cinsti¬ 
telor moaşte, mi-am dorit un buchet frumos de flori, fiind ziua mea 
de naştere. Am cumpărat câteva flori de busuioc pentru Cuvioasa, 
dar nu mi-am luat privirea de la un buchet mare de flori pe care-1 
avea o tânără. După ce m-am închinat, spunându-mi durerea, m-am 
aşezat la rând pentru închinăciune la icoana Maicii Domnului. Tocmai 
în acest moment buchetul mare de flori pe care-1 admirasem mi-a 
fost dăruit de o tânără necunoscută. Surpriza plăcută a fost mare, însă 
am simţit că Sfânta Parascheva mi le-a trimis să-mi aline durerea de 
mamă, pentru că fiul, plecat în străinătate la studii, uitase de părinţi. 
Am păstrat mulţi ani florile acelea şi continui să-i mulţumesc Sfintei 
Parascheva pentru toate florile ajutorului sfânt. 

Olimpia M ., Iaşi 

* * 


Mersul către Dumnezeu 

Provin dintr-o familie nu tocmai creştină părinţii nu merg la 
biserică, nu se spovedesc. Ei s-au despărţit de când eu aveam câteva 
luni, când am rămas în grija bunicii dinspre mamă. M-am născut cu 

o boală ereditară, care, netratată, mi-a creat probleme grele privind 
deplasarea pe propriile picioare. N-am fost ajutată de nimeni, iar 
căderile zilnice erau puse pe seama neatenţiei mele. 

Simţindu-mă o povară pentru familie, văzându-mă Iară un sprijin 
omenesc, m-am deplasat greoi, uneori spre amuzamentul colegilor, 
dar am absolvit cursurile unui liceu. Mi-am găsit alinarea mergând 
la biserică, unde plângeam mult, spunând lui Hristos durerea şi neca¬ 
zurile care mă împresurau. 

Cu ajutorul unei cunoştinţe, am mers peste Dunăre, la o mă¬ 
năstire, unde, la finalul slujbei, preotul m-a încurajat, spunându-mi 
că mă voi face sănătoasă. în ziua de 13 octombrie 2008, m-am nu¬ 
mărat printre pelerinii veniţi să se închine Sfintei Parascheva. Stând 
la rând, am simţit dureri cumplite în picioare şi coloană, dar m-am 
sprijinit, în cele 20 de ore când am lăcut şi post negru, pe încrederea 
şi bunătatea sfinţilor de a face minuni. între timp mi-am dorit să-mi 
fi cunoscut tatăl, pe care l-am sunat în repetate rânduri, Iară nici un 
rezultat. 

înlăcrimată de durere, am avut marea bucurie de a cunoaşte, 
printre pelerini, un tânăr student la teologie, care mi-a dăruit o icoană 
a Sfintei Parascheva. Sper ca această prietenie să devină o minune la 
care se adaugă şi diminuarea durerilor fizice. 

Oana-Andreea, 21 de ani, Galaţi 

* * 


Trandafirul fecioriei 

Eram teolog şi stăteam mult în preajma Sfintei Parascheva, mai 
ales în zilele dinaintea şi de după hramul ei sfânt. îmi plăcea să stau 
noaptea la raclă şi să văd mulţimile de pelerini, care după ore multe 
de stat în frig şi ploaie, se plecau cu iubire şi cutremur la trupul firav, 
sfânt şi feciorelnic al Cuvioasei. Câtă bucurie în chipurile lor, dar 
câte lacrimi, durere ascunsă, sfială şi putere am simţit în nopţile acelea 
în care lumea toată devenise un şuvoi de lumină - purtau lumânări în 
mâini - pe calea către Dumnezeu prin sfinţii Lui. 

Aveam o prietenă, pe care o iubeam mult, dar amândoi ne făgă¬ 
duisem curăţia până după nuntă. Totuşi, din focul tinereţilor, eram 
din ce în ce mai aproape de păcat, aprinzându-ne unul de altul ca 
două focuri. într-o noapte, fiind la Sfânta, era 12 octombrie, înaintea 
hramului ei, priveam mulţimile de pelerini şi ajutam pe cei bătrâni 
sau cu copii în braţe să se închine. Valuri imense de flori erau sortate 
şi triate pentru a fi dăruite închinătorilor, împreună cu o bucăţică de 
vată sfinţită. 

în spatele raclei, jos, am dat peste o bătrânică foarte slabă, de o 
nobleţe naturală, cu o profunzime în ochi greu de descris. Era înaltă, 
iar trupul ei avea o svelteţe neobişnuită. Avea o haină lungă, cenuşie, 
până la pământ, foarte diferită de ceea ce se poartă acum. M-a privit 
atent, a zâmbit şi a zis: „Nu strica darul fecioriei şi al preoţiei, pentru 
care te-ai născut. Ştiu că este greu. Dar prin rugăciune, vei birui’'. 
Spunând acestea, mi-a dat un trandafir roşu, de o frumuseţe fără de 
seamăn şi mi-a zis: „Păstrează preoţia în sufletul tău”. Am mulţumit, 
dar aveam cumva revolta cum de această bătrânică ştie ce pericole 
mă pasc. Stânjenit şi mirat, am privit la trandafirul roşu din mână şi 
când mi-am ridicat privirile către ea, dispăruse. Am căutat-o peste 
tot, am întrebat fetele care sortau florile şi busuiocul de o bătrânică 
înaltă şi nobilă şi ele mi-au răspuns că nu au văzut toată ziua vreo bă¬ 
trânică cu astfel de semnalmente. Eu cred că era Sfânta Parascheva. 
După vreo doi ani am primit darul sfânt al preoţiei. 

Pr. T. 

* * * 


Ştergerea datoriilor 

într-o sâmbătă, am ajuns la Mitropolie, aproape de sfârşitul 
slujbei. Regretam întârzierea, totuşi m-am bucurat că voi participa la 
Acatistul Cuvioasei Parascheva. Dorindu-mi să stau cât mai aproape, 
m-am aşezat în faţa icoanei din spatele sfintelor sale moaşte. în timpul 
rugăciunii, am auzit o voce de bărbat spunând unei tinere: „Nu te 

uita la ei, pune-i direct în geantă!”. Aceeaşi voce care-mi atrăsese 
atenţia, mi-a dat şi mie ceva, dar când am vrut să văd ce este, mi-a 
strâns mâna, spunându-mi cuvintele de mai devreme şi: „Sunt de la 
Cuvioasa Parascheva”. Am simţit în mâna strânsă nişte bani, i-am 
primit, dar, când am constatat că sunt prea mulţi (şi nu simbolic cum 
credeam), m-am ridicat pentru a-i înapoia. în acest timp, l-am văzut 
pe domnul generos împărţind ceva mai multor persoane care intrau 
în biserică. 

Am revenit, dându-mi seama că cel care dăruia voia ca totul să 
fie făcut cu discreţie, în ascuns, că este un om bogat pentru care banii 
nu înseamnă foarte mult. Am fost surprinsă: nu mi se mai întâmplase 
niciodată să-mi ofere un necunoscut atâtia bani, fără a-mi cere ceva 
în schimb. Am rămas cu pumnul strâns, dar, deodată, am desfăcut banii 
înfăşuraţi. Erau 700 de lei; mult peste înţelegerea mea! 

Cu o seară înainte, m-am gândit la datoriile pe care le aveam şi 
îmi doream să le pot acoperi. Mă rugasem sfintei să pot plăti cumva 
aceste datorii. Totuşi nu îndrăzneam să păstrez banii, ci, mai curând, 
doream să-i pun la cutia milei, ca să scap de tulburare. îmi amintii, 
deodată, de cuvintele şoptite: „Pune-i direct în geantă! Sunt de la Cu¬ 
vioasa Parascheva”. 

Aceşti bani mi-ar fi fost de folos! Erau chiar de la Cuvioasa? 
Chiar pentru mine?! Am cerut sfatul părintelui duhovnic, care îmi cu¬ 
noştea problemele. Am primit sfatul să-mi acopăr o parte a datoriilor. 

Imediat m-am liniştit, ştiind că erau din mâinile Cuvioasei, care 
mi-a ascultat rugăciunile sau ale celor ce s-au rugat pentru mine. 


Maica Domnului şi Sfânta Parascheva! 

Meditez la faptul că viata mea nu ar fi fost aceeaşi fără ajutorul 
Maicii Domnului şi al Sfintei Parascheva. 

M-am născut cu o boală a inimii, descoperită abia la 20 de ani. 
Am fost un copil trist şi însingurat, mai târziu o adolescentă deprimată 
şi apoi o tânără rebelă. Din fericire, în timpul studenţiei la Iaşi, am 
descoperit-o pe Sfânta Parascheva, care m-a susţinut, m-a ajutat la 
examene, m-a păzit de numeroase ispite şi, cel mai important, m-a 
tăcut să mă apropii de Maica Domnului, de care îmi era frică, la 
început, cunoscându-mi păcatele. 

Maica Domnului şi Sfânta Parascheva mi-au călăuzit paşii în 
viaţă, împlinindu-mi dorinţe incredibile, nemeritate: mi-am revenit 
din starea critică în care eram, m-am căsătorit cu un om minunat, mă 
bucur de o viaţă frumoasă alături de doi copii sănătoşi. Din cauza 
bolii, nu aveam voie să am copii, medicii mi-au prezis un risc mare; 
totuşi, am riscat, ştiindu-mă aproape de Dumnezeu. 

Când unul din copii, la vârsta de un an, a căzut de la 1,5 m cu 
capul pe ciment, pierzându-şi cunoştinţa, iar medicii vorbeau de po¬ 
sibilitatea unei operaţii la cap, singurul gând al meu era: „Maica 
Domnului şi Sfânta Parascheva”. Durerea mea devenise atât de 
mare, încât nu eram în stare să mă rog, doar le pronunţam numele. 
Am dus copilul la Mitropolie, un preot de la racla sfintei i-a citit ru¬ 
găciunile necesare, a luat şi tratament, iar peste o săptămână copilul 
şi-a revenit. Acum e mare şi învaţă bine. Avem servicii bune şi toate 
acestea sunt o adevărată minune în ziua de azi. 

Cea mai mare minune este că, zilnic, familia mea simte mereu 
aproape dragostea şi ajutorul lui Dumnezeu, ieşirea cu uşurinţă din 
situaţii dificile. 

Descoperindu-L pe Dumnezeu, îmi dau seama că boala mea de 
inimă a rămas, şi-i mulţumesc adesea, pentru că mi-a îngăduit-o şi, 
astfel, mă străduiesc să fiu mai aproape de El, să fac voia Lui, 
bucurându-mă pentru ajutorul ştiut şi neştiut. 


Anonimă 

O pace de nedescris 

Mă gândesc că toate zilele vieţii noastre sunt minuni: încă de 
când vedem lumina zilei cu ochii plini de dragostea mamei, apoi 
zilele frumoase, liniştite, dar şi zilele urâte, dureroase, căci suferinţa 
este şi ea o mare minune. O minune, pentru că prin ea ne apropiem 
din ce în ce mai mult de Dumnezeu, şi ne dorim să purtăm crucea, 
care ne va elibera. 

De mică, îmi doream să fiu medic. în clasa a X-a, am avut o 
intervenţie chirurgicală reuşită, dar cu unele complicaţii. Pe patul de 
spital, am hotărât să dau la medicină, ca să-i pot ajuta pe cei din jur. 
Mi s-a trezit în suflet dorinţa de a mă dedica slujirii aproapelui, spre 
a răsplăti iubirea oferită de Dumnezeu. Uneori, durerea îmi smulgea 
lacrimi de bucurie faţă de Dumnezeu şi faţă de toţi oamenii. 

La terminarea primului an de facultate, m-am îmbolnăvit grav şi 
am ajuns la psihiatrie: nu m-am putut alimenta, nu am putut dormi, 
nu mi-am mai dorit să trăiesc. Medicii mi-au pus diagnosticul: 
schizofrenie. Orice medicament administrat nu mi-a schimbat starea 
şi n-a avut nici un efect. Părinţii m-au luat din spital şi m-au dus la 
mănăstiri din toată tara, deşi din moşi-strămoşi au fost catolici. Treptat 
mi-am revenit şi cea mai mare minune a fost că am simţit o atracţie 
inexplicabilă faţă de ortodoxie. Am găsit alinare în Iaşi, la Sfânta 
Parascheva; la racla ei am simţit o pace şi o linişte de nedescris. 
Viaţa Sfintei m-a luminat, a simţit că sunt vie, că îmi vorbeşte şi se 
roagă lui Dumnezeu pentru toată lumea. E impresionant să simţi la¬ 
crimi izvorâte din adâncul sufletului, lacrimi de bucurie, iubire şi 
har. E impresionant să vezi credincioşi îngenunchind şi plângând. 

Viata mea s-a schimbat după această încercare, atât trupeşte, cât 
şi sufleteşte. Boala a fost un antidot prin care în chip minunat inex¬ 
plicabil m-am apropiat cu adevărat de Dumnezeu. Schimbându-mi 
concepţia despre viaţă şi lume, m-am rugat lui Dumnezeu ca prin 
mijlocirea Sfintei Parascheva să cunosc un băiat credincios şi ortodox, 
într-adevăr, acum m-am îndrăgostit de un tânăr, de sufletul lui minunat 

care îmi dă puterea de a merge mai departe. împreună ne dorim o 
familie numeroasă. Eu muncesc să-mi dau examenele finale şi să 
devin un bun medic psihiatru, iubitor de Dumnezeu şi de oameni, 
pentru că Dumnezeu este Iubire. Iubirea este singurul lucru care 
poate schimba sufletul omului! 


* * * 


Emilia, Iaşi 


Centura de siguranţă a Sfintei 

în toamna anului 2009, pe 13 octombrie, mă grăbeam să ajung 
cu maşina la o biserică, unde urma să aibă loc hramul Sfintei Paras- 
cheva. 

Burniţa, drumul era în lucru, nemarcat, iar eu conduceam adân¬ 
cită în gânduri. Deodată, maşina a pierdut direcţia, a ieşit din drum şi 
s-a rostogolit 1,5 m în jos, în prăpastie; parbrizul şi geamul lateral s-au 
spart, plafonul, de sticlă, nu mai era, iar geanta, telefonul mobil şi o 
iconiţă a Maicii Domnului cu Pruncul Iisus le-am găsit în iarbă, după 
ce au zburat prin plafonul maşinii. 

Am scăpat fără să păţesc nimic! Doar o zgârietură la cap, care a 
sângerat puţin, fără durere, iar a doua zi a dispărut. 

După accident, am făcut radiografie la urgenţe şi totul a fost în 
regulă. O confirmare a marelui ajutor primit de la Bunul Dumnezeu 
este faptul că, la spitalul unde mi-am făcut investigaţiile, se afla o 
copilă de 10 ani, care căzuse pe scări, se lovise la cap şi vomita întaina. 
„Doar căzuse pe scări şi vomita!’' Mă consider protejată de Cuvioasa 
Parascheva, care m-a salvat dintr-un accident atât de serios, cu maşina 
făcută praf. Cei care au văzut maşina nu îşi pot închipui cum am scăpat cu 
viaţă. 

Supravieţuirea mea a fost o minune, pentru care îmi exprim 
recunoştinţa faţă de Sfânta Cuvioasă, mijlocitoare grabnică înaintea 
lui Dumnezeu. 

Examenul conştiinţei 

Sunt mama unei eleve sârguincioase, T.A., care a obţinut multe 
succese în urma rugăciunilor către Sfânta Parascheva. Am promis 
Cuvioasei că voi mărturisi tuturor despre minunile săvârşite celor 
care se roagă sincer, când sunt învăluiţi în cele mai dificile valuri ale 
vieţii. 

Fiica mea, elevă în clasa a Xl-a, a simţit ajutorul divin la 
examene dificile, de limbă spaniolă (Euroed), apoi de limbă franceză 
(la Centrul Cultural Francez). în tot timpul desfăşurării examenelor 
fiicei mele, am îngenuncheat ore în şir şi am citit mai multe acatiste 
(Sfânta Parascheva, Sfântul Paisie Aghioritul, Sfântul Ioan Gură de 
Aur ş.a.). 

Sunt o mamă fericită, fiindcă am alergat la izvorul viu al mij¬ 
locirii Cuvioasei şi atunci când fiica mea suferea după despărţirea de 
un prieten. A reuşit să se vindece şi de această mare tulburare speci¬ 
fică tinereţii. 


Iubirea de pru nci 

Nu pot prezenta în cuvinte potrivite câte am primit, dar Sfânta 
Parascheva, cunoscându-mi inima, mă va milui. Nici o cerere n-a 
rămas fără răspuns. 

Când mi s-a născut cea de-a patra fiică, tatăl, nici după câteva 
luni, nu s-a uitat la ea, nu şi-a dorit-o. Plină de lacrimi de durere, m-am 
rugat la Cuvioasa, iar la întoarcerea acasă, mi-am găsit soţul ju- 
cându-se cu fetiţa, devenită, ulterior, preferata lui. 

Altă dată, am venit disperată la moaştele Cuvioasei cu o fetiţă 
bolnavă grav care, chiar la ieşirea din curtea Mitropoliei, a dat semne 
de însănătoşire. Apoi, am cerut şi am primit ajutorul pentru reuşita 

copiilor la examene. în toată mâhnirea alerg la Cuvioasa şi ea, bună 
şi milostivă, nu mă lasă. îi mulţumesc, o slăvesc şi o cinstesc. 

A.M., Iaşi 


Fata care plânge la raclă 

Terminasem facultatea şi fusesem plecat timp de un an cu bursă 
în străinătate. în timpul facultăţii mă îndrăgostisem iremediabil de o 
fată de o frumuseţe de negrăit. Numai că ideile ei erau în flagrantă con¬ 
tradicţie cu idealurile mele despre viaţă. Era o fată curată la suflet, 
dar mult influenţată de persoane care nu erau pe calea cea dreaptă a 
credinţei. După dureri şi discuţii fără sfârşit, văzând că nu o pot îndu¬ 
pleca din ideile ei fixe, neortodoxe, am hotărât să ne despărţim. Ne 
iubeam amândoi enonn, dar ideile noastre despre viitor erau complet 
divergente. Eu nu puteam să mă abat de la un program de viaţă şi 
cugetare pe care îl promisesem lui Dumnezeu încă de mic. Anul în 
care am fost plecat peste hotare a fost unul în care fiecare clipă a fost 
una de durere şi de dor pentru fata respectivă. îmi fâu-risem însă o 
armură de dispreţ inventat faţă de ea şi refuzam să admit că încă o 
iubeam. Totuşi nici o altă fată de pe pământ nu a putut să-mi facă inima 
să bată galopant atunci când o vedeam. Numai gândul la ea şi ziua 
aceea era una plină de suferinţă. 

Când am sosit în ţară, m-am dus la Iaşi la moaştele Sfintei 
Cuvioase Parascheva. Eram cu tatăl meu. Ne-am închinat şi eu am 
lăcrimat la moaştele sfintei, cu gândul la fata din vis, spunându-i: 
Arată-mi, sfântă, dacă aceasta este fata cu care trebuie să trăiesc, cea 
pe care Dumnezeu a ales-o pentru mine. Eram atât de zdrobit de dor 
şi de durere încât nici măcar nu credeam că o voi mai vedea vreodată. 

în clipa aceea, am simţit o atingere pe spate: era tatăl meu care 
îmi arăta ceva cu degetul. La nici un metru, în spatele moaştelor 
Sfintei Cuvioase Parascheva, fata pe care o iubeam plângea cu mâna 
pe raclă. După aceea, s-a dus la vasul cu agheasmă şi a băut o cană 

mare de apă sfinţită. A fost răspunsul pentru întrebarea mea. Aşa că 
nu am mai stat pe gânduri. După ceva timp am sunat-o, ne-am re- 
împrietenit, ideile ei erau acum clare şi pline de credinţă. Acum 
suntem căsătoriţi şi avem trei copii. 

Iosif 

sH * 


Buna sfătuitoare 

Am cunoscut-o pe Sfânta Parascheva când am venit să-i cer per¬ 
sonal ajutorul pentru examenul de la sfârşitul clasei a XH-a. Am luat 
o notă mare. îmi amintesc că am venit cu sora mea; preotul mi-a citit 
o rugăciune şi m-a binecuvântat. Acum termin masteratul şi îmi 
amintesc că în urmă cu cinci ani, când am venit la Iaşi, lângă ea m-am 
bucurat de nenumăratele binefaceri mari şi mici. 

în primul rând, m-a ajutat să-mi schimb viaţa: am un duhovnic şi 
gust din bucuria şi din frumuseţile ortodoxiei. La fiecare examen 
veneam aici să cer luminarea minţii, mă ajuta cum ştia ea, căci ce ar 
fi fost să am numai note mari şi să mă înalţ... 

I-am simţit ajutorul Sfintei, la fiecare mică cerere: la o temă difi¬ 
cilă m-am chinuit să găsesc vreo idee. I-am cerut Cuvioasei să mă ajute. 
A doua zi, am predat tema unui profesor foarte exigent, care mi-a 
dat o notă mare. 

M-am rugat pentru sora mea, care avea o boală de piele. îm¬ 
preună participam la Paraclisul Sfintei Parascheva, dar şi la Sfântul 
Maslu la Sfântul Nectarie. Nu după mult timp, sora s-a vindecat de 
boala ei de piele, iar în locurile rămase fără urme se vădeşte măreţia 
Doctorului din cer. Sora mea a născut o fetiţă, Nectaria, în semn de 
mulţumire şi după făgăduinţa făcută în timpul bolii. 

Acum, o rog fierbinte pe Cuvioasa Parascheva să mă ajute să 
rămân lângă ea, în Iaşi, căci îmi este şi prietenă şi familie, rostindu-i 
adesea: Bucură-te, buna mea sfătuitoare! 


Elena 

Foamea ca dor de cele cereşti 

în vara anului 1967, dădeam examenul de admitere la o facultate 
din Iaşi. Plecasem de acasă cu foarte puţini bani. Mă trag dintr-o 
familie modestă, cu cinci copii, fără tată. Cu trei zile înaintea începerii 
examenului, ajunsesem în situaţia grea de a nu avea ce să mănânc, 
îmi era tot timpul foame. 

Plină de speranţă, m-am rugat la moaştele Sfintei Parascheva s-o 
ajute pe mama să facă rost de bani ca să-şi întreţină existenţa. La 
întoarcerea în cămin, am găsit pe culoar o cartelă de masă pentru 
perioada examenelor (pe numele David Elena). 

Ştiam că nu-i bine să mă folosesc de bunuri ce nu-mi aparţin, de 
aceea am lăsat la poarta căminului un anunţ pentru a o restitui păgu¬ 
başei, dar nu s-a prezentat nimeni. Astfel, am folosit cartela şi mi-am 
revenit apoi din starea în care mă adusese foamea. 

în 1997, negăsindu-mi un serviciu, trăiam din ce câştiga soţul şi 
fiul. 

Am fost învinuită pentru absenţa unei sume de bani din bugetul 
familiei. Pentru că mă ştiam nevinovată, am alergat, plângând, la 
Cuvioasa şi am scăpat apoi de această jenantă suspiciune. 

în septembrie 2010, am avut mari probleme de sănătate. Dispe¬ 
rată, am alergat din nou la Cuvioasa, cu toate că locuiam ceva mai 
departe de Iaşi. Am reuşit, din nefericire, să vin doar de două ori la 
Iaşi, în perioada crizelor hepatice şi renale. Am urmat regim alimentar, 
nu foarte strict, am folosit tratament naturist, dar acum trăiesc cu 
marea convingere că, şi de această dată, mila Sfintei Parascheva s-a 
revărsat asupra mea. Astfel că, în data de 2 februarie 2011, am simţit 
cum o mare greutate ieşea din organism, iar după două zile, la o nouă 
ecografie, rezultatele au fost bune. 

Cum voi putea răsplăti ceea ce a făcut Cuvioasa pentru mine? 

Mari a Iii eseu. Botoşani 

* * * 

Vindecarea de patimi 


Ori de câte ori m-am rugat la sfânta raclă cu preacuratele sale 
moaşte, am primit numeroase răspunsuri pentru familie: m-a izbăvit 
de patima desfrâului; mi-a vindecat fiica de epilepsie; i-a prelungit 
viaţa mamei, deşi avea ciroză hepatică, diabet, cancer; a ridicat-o pe 
mama care m-a crescut, naşa de botez, din patul durerii, spre a 
merge la sfânta biserică; m-a ajutat la examene, deşi aveam necazuri 
mari; mi-a fost alături când am adus pe lume cel de-al treilea fiu, 
prin cezariană, operaţie considerată riscantă şi pentru mamă, şi pentru 
fiu - după spusele medicilor; m-a sprijinit în cumpărarea unei locuinţe; 
m-a ajutat la întreprinderea unei afaceri; mi-a vindecat soţul de o 
boală grea de inimă. 


* * * 


Zenovia R., Bacău 


O zi cât o viaţă 

Eram studentă în Iaşi şi mă căsătorisem cu un teolog. Acesta a 
fost visul vieţii mele, aşa că eram fericită. însă soţul meu nu voia cu 
nici un chip să se preoţească. Terminase seminarul şi Facultatea de 
Teologie de la Bucureşti. Spunea mereu că vrea să dea la Facultatea 
de Psihologie, că nu se simte vrednic de preoţie, că religia este pri¬ 
gonită de comunişti şi că va fi eradicată în viitor. Cuvintele lui, spuse 
cu o siguranţă înfricoşătoare, mă tăceau întotdeauna să plâng. Nu 
puteam concepe ca el, care studiase nouă ani teologia, să devină psi¬ 
holog sau orice altceva. 

Multe zile am mers la moaştele Sfintei Cuvioase Parascheva, 
unde plângeam mult şi o rugam: „Măicuţă sfântă, ajută-mă măcar o 
zi să-l văd preot pe soţul meu”. într-una din zile, când mă întorceam 
de la Sfântă, soţul meu mi-a zis foarte firesc că doreşte să ceară hiro¬ 
tonia, de la înaltpreasfinţitul Părinte Iustin, Mitropolitul Moldovei şi 
Sucevei. S-a dus şi a cerut o parohie de munte, îndepărtată, şi mitro¬ 
politul l-a chestionat, l-a cercetat canonic şi apoi l-a programat pentru 

hirotonie. Nu numai că o zi l-am văzut preot, ci de atunci până acum 
de 36 de ani slujeşte în fata lui Dumnezeu, ridicându-şi mâinile în 
altar, pentru a chema pe Duhul Sfânt peste credincioşi. Mulţumesc, 
Sfântă Parascheva! 

Mari a. Iaşi 

sH * 


Norul negru 

Până la vârsta de 21 de ani, n-am cunoscut ce înseamnă Biserica. 
Abia la această vârstă, am învăţat rapid „Tatăl nostru”, la îndemnul 
colegelor, fiindcă trebuia să-l rostesc la cununia religioasă. Tot o 
colegă m-a îndrumat la Sfânta Parascheva, unde am simţit schim¬ 
barea din viaţa mea şi mi-am dat seama că m-am ridicat din căderile 
mele. Cinstesc cum se cuvine sărbătoarea Sfintei, merg, cât mai des 
în cursul anului, să mă rog, să mă simt liniştită în preajma Cuvioasei. 

O furtună dezlănţuită, într-o zi de vară, îmi întări sentimentul că 
în Iaşi sunt moaştele unei mari sfinte. Plecasem de la serviciu, în 
timp ce un nor negru se apropia repede de oraş. Toţi trecătorii aler¬ 
gau speriaţi. Am fost tot timpul cu ochii pe norul negru, care, în 
preajma Mitropoliei, s-a rupt în două lăsând acolo un cer senin. 

Roadele rugăciunii le gust şi atunci când fiul meu se află într-o 
situaţie financiară grea. îl trimit la biserică împreună cu prietena lui, 
îndemnându-1: „Du-te, copile, te roagă cu sufletul, cu inima”. într-o 
săptămână a plecat în Italia, găsindu-şi un loc de muncă sigur. 

Acum sunt fericită şi mulţumesc Sfintei Parascheva, simt cum 
lacrimile curg fără voie când ies din Mitropolie şi constat că am de 
toate. 


Silvia-Viorica /., 50 de ani, Iaşi 

* * * 

Am simţit ajutorul Sfintei 

în 2009, fiind foarte stresată la serviciu, am hotărât să mi-1 schimb, 
dând examen de admitere la o facultate din oraş, deşi duceam mari 
responsabilităţi familiale, având cinci copii. Am dat pomelnice şi am 
făcut rugăciuni şi la Mitropolie, unde m-am rugat pentru reuşită la 
locurile fără taxă şi am reuşit. 

Am mare evlavie la Sfânta Parascheva, care a plăcut atât de mult 
lui Hristos pentru marea ei smerenie şi milostenie. Am observat că 
peste 50 % dintre studenţii acestui oraş universitar sunt ajutaţi la 
examene, la învăţătură, de Cuvioasa. Ea, care a fugit de măririle în¬ 
şelătoare ale acestei lumi, astăzi este cinstită de mulţi învăţaţi, bogaţi 
cu funcţii şi autoritate. 

în sesiune, m-am rugat la racla sfintei, alături de alte colege, 
chiar şi dintre cele de confesiune catolică. 

Am simţit ajutorul Sfintei şi la serviciu, chiar dacă au fost şi 
câteva ispite şi încercări, pe care le-am depăşit datorită Cuvioasei 
Parascheva, această mare binefăcătoare. 

Milmela P.R ., laşi 

* * * 


Prietenă cu rugăciunea 

în adolescenţă, prin anii ’70, ascultam fascinată relatările rudelor 
despre minunile pe care Sfânta Parascheva le făcea cu cei care se rugau 
cu credinţă la moaştele ei. 

Au trecut anii şi am devenit prietenă cu rugăciunea, mai ales 
către Domnul Iisus Hristos, Maica Domnului, Sfântul Nicolae, Sfântul 
Sava ş.a. Treceam din când în când şi pe la moaştele Sfintei Paras¬ 
cheva şi simţeam că sunt iubită de Cuvioasa. 

Mai târziu, când fiica mea, studentă la Drept, a avut un examen 
foarte greu, m-am rugat cu lacrimi la Maica Domnului şi la Sfânta 
Parascheva. Examenul era dificil, întrucât cei din comisie îi cople¬ 
şeau pe studenţi cu numeroase întrebări în afara subiectelor de pe 

biletul extras. Astfel, mulţi studenţi picau, oricât ar fi învăţat. Văzând 
puţine şanse, m-am rugat cu suspine şi lacrimi, iar noaptea am visat 
că pe pian se afla Acatistul Sfintei Parascheva. A doua zi, am ştiut ce 
am de făcut: să citesc acatistul, să-i dau fiicei o iconiţă cu Sfânta şi o 
cărticică ce conţinea şi acatistul. Apoi mi-am încurajat fiica. 

La întoarcere, fiica mea radia de fericire, spunând că a ştiut 
foarte bine subiectele de pe bilet, că nu i s-au pus întrebări suplimen¬ 
tare, iar nota 8 era foarte mare, având în vedere exigenţa, dar şi 
nereuşita multora dintre colegii foarte bine pregătiţi. 

Am mulţumit cu lacrimi Sfintei, sfătuindu-mi fiica să se înso¬ 
ţească mereu de arma rugăciunii. Acum s-a căsătorit, are un copil şi 
ţine în casă icoana Sfintei, care a ajutat-o în multe încercări. 

Am certitudinea că Sfânta Parascheva a făcut şi multe alte mi¬ 
nuni în viaţa mea. Aveam o societate privată la care ţineau contabi¬ 
litatea nişte persoane necinstite, incompetente. Au făcut mari încur¬ 
cături, încât exista riscul să fie lichidată şi cu mari penalizări. Când li 
s-a cerut situaţia contabilă, nici nu mai răspundeau la telefon. 

Am început rugăciuni de ajutor la Sfânta Parascheva, citind 
acatistul. Minunea a avut loc chiar în ziua de 14 octombrie, când am 
primit situaţia contabilă. Iată în ce chip minunat lucrează Dumnezeu 
prin sfinţii Lui! 

Şi în alte împrejurări dificile am biruit prin rugăciune. 

P.A. 

* * * 

Unde este Dumnezeu nu este nici o lipsă 

Deşi mă văd încărcat de păcate, mă mir cum, în aceste vremuri 
tulburi, Sfânta s-a milostivit să reverse ajutorul râvnit: am intrat la o 
prestigioasă facultate din Iaşi, am luat bursă pentru rezultate bune la 
învăţătură, m-a sprijinit să ies dintr-o relaţie de patru ani care-mi 
adusese o depresie profundă. 

Sfânta, prin ruga ei curată către Domnul, mi-a luminat calea, 
transformând în bine situaţiile rele şi convingându-mă că unde este 
Dumnezeu nu mai este nimic lipsă. 

în această perioadă de criză, sfânta mi-a ajutat familia, mai ales 
că sunt student în alt oraş, iar părinţii au o situaţie modestă. Prin mila 
Sa, prin ruga Sfintei, Domnul ne hrăneşte şi ne îndestulează chiar ca 
pe păsările cerului. Consider că o minune din viaţă o poţi vedea chiar 
şi cu mâinile la ochi, deşi nu eşti faţă în faţă cu ea, că nu ar încăpea în 
cuvinte să exprimi sentimentele trăite. Mulţumesc Sfintei că mi-a 
deschis ochii şi am văzut mâna divină în viaţa mea. Fără ajutorul ei 
nu aş fi izbutit. 


Darul de copii 

Cuvioasa Parascheva a fost şi este ajutorul meu. în orice pro¬ 
blemă m-am rugat la sfintele moaşte, am primit sprijin. 

Am susţinut, în Iaşi, multe examene, nu am pierdut nici unul, 
oricât de greu ar fi fost, pentru că niciodată nu am mers la un examen 
Iară să mă rog la Maica Parascheva. După căsătorie, ne-am dorit 
copii. 

într-o după-amiază din luna decembrie, cu puţini credincioşi în 
Mitropolie, am avut destul timp să mă rog cu lacrimi la sfintele 
moaşte pentru darul de copii. Minunea s-a întâmplat pe 5 octombrie 
anul următor, când am născut o fetiţă sănătoasă şi frumoasă, Paras¬ 
cheva. Acum are 29 de ani. După trei ani, tot în decembrie, a venit 
pe lume şi un băiat, Ştefan. 

Vin mereu la Iaşi, nu doar când am necazuri. Mă rog la moaştele 
Sfintei, las pomelnic şi plec de aici cu bucuria în suflet că totul va fi 
bine. îi mulţumesc Cuvioasei pentru tot. 

Elena 


* 

Ajutătoarea celor păgubiţi 

Am absolvit Medicina în 2008. Sfânta Cuvioasă Măicuţă Paras- 
cheva mi-a purtat de grijă în orice problemă: cu gazda, cu facultatea, 
cu examenele, când mi-a fost mama bolnavă. Este aşa cum se spune 
şi în Acatistul ei „grabnic folositoare". 

Un moment decisiv, când cu adevărat Dumnezeu mi-a arătat 
puterea dăruită sfinţilor Săi, a fost prin anul 2003. Era în sesiunea de 
iarnă şi venisem, ca de obicei, să-i mulţumesc Sfintei pentru ajutorul 
dat. Simţeam că îmi ascultă rugăciunile, chiar dacă, poate, nu mă 
pregătisem cum mi-aş fi dorit. însă aveam şansa ori de un examinator 
mai indulgent, ori de subiecte bine cunoscute. 

Odată, stând la rând pentru a-i mulţumi Sfintei, am fost martoră 
a prezenţei, în spatele meu, a unei demonizate: aceasta a început să 
facă aşa de rău, doar când punea mâna pe raclă. Când se retrăgea de 
lângă raclă, îşi revenea, dar când era rugată să privească, nu să atingă 
sfintele moaşte, apăreau manifestările demonice care i-au speriat şi 
pe preoţi. 

Din acea zi era clar că trebuia să mă întăresc în credinţă şi să o 
cinstesc pe Sfântă 

Dintre minunile din viaţa mea o relatez pe aceea din vara anului 
2009. Cu o lună înaintea nunţii mele, în apartament se făcea curăţenie. 
Fiind var peste tot, bijuteriile şi banii casei au fost puse intr-un por¬ 
tofel, care, în scurt timp, a dispărut. Vreo două zile, împreună cu 
mama, recent întoarsă din străinătate, ne-am rugat, disperaţi, iar 
minunea nu a întârziat. Ne-am pomenit cu vizita unui vecin, care a 
adus portofelul găsit de administratorul blocului. în portofel era bu¬ 
letinul mamei, iar celelalte erau intacte. 

Slăvit să fie Dumnezeu întru sfinţii Săi. Multe alte minuni a 
săvârşit Sfânta Parascheva cu noi, pe care, dacă m-aş apuca să le 
scriu, probabil mi-ar trebui zile. închinaţi-vă cu nădejde şi credinţă 
la racla cu sfintele ei moaşte şi veţi vedea câtă putere are rugăciunea 
ei către Dumnezeu. Citiţi-i acatistul... tare mult ajută! 

Lacrimi amare 

Sunt o femeie simplă, căsătorită, cu doi copii şi un soţ dificil, un 
tiran. 

îmi duc cu greu crucea; deşi am căzut de nenumărate ori, m-am 
ridicat, pentru că, în lupta asta, n-am fost singură. Mi-am plecat 
genunchiul la rugăciune, şi m-am rugat cu lacrimi amare la Măicuţa 
Domnului, la Sfânta Parascheva. De fiecare dată, ruga a fost balsam 
pe suflet. Am venit la Cuvioasa ca la cineva drag, cu care să vorbesc, 
să-i spun nemulţumirile, lipsurile, necazurile sau să-i mulţumesc. 

Am fost grav bolnavă, slăbită, stresată, adusă la spital, dar întoarsă 
acasă pe picioare. Când nu mai credeam că mai prind ziua de mâine, 
din cauza lipsurilor şi bătăilor, m-a păzit Dumnezeu de un sfârşit tragic. 

M-am mângâiat cu rezultatele bune obţinute de copii la examene. 

La serviciu, am avut multe încercări şi schimbări majore, cărora 
nu le făceam faţă, dacă nu veneam la Sfânta Parascheva. 

Trăiesc cu speranţa că Sfânta îi va ajuta pe copii să-şi găsească 
de lucru, ca să se vindece şi rana aceasta de mamă îngrijorată. 


Nopţile cu acatist 

M-am bucurat de neaşteptate binefaceri prin rugăciune şi post. 

Când copilul meu avea doar şase luni, mie mi s-a depistat un 
nodul mamar. După trei ani, mi-a reuşit operaţia de extirpare. Din nou, 
după zece ani, am intrat în panică din cauza unui alt nodul, foarte 
dureros. Dureroasă era şi constatarea soţului meu că, dacă sunt cre¬ 
dincioasă, de ce m-am îmbolnăvit. Am tăcut, am dat un acatist la 
Sfânta Parascheva, m-am trezit la miezul nopţii şi am citit, timp de 
trei nopţi la rând, acatistul Sfintei. 

Incredibil: după cinci zile, când mi-am palpat sânul pentru a 
vedea dacă nodului a mai crescut, acesta dispăruse. 

După prima operaţie mi s-a spus că am rămas sterilă. Am lăcut în 
zadar tratament. Eu şi soţul meu însă am citit la miezul nopţii Aca¬ 
tistul Acoperământului Maicii Domnului în timpul Postului Mare, 
iar după Paşti am rămas însărcinată. 

Tot prin rugăciuni, eu şi soţul meu (care de mici am fost orfani 
de tată) am reuşit să ne mutăm din garsoniera în care stăteam cu cei 
doi copii, intr-un apartament. 

Prin post negru şi rugăciune, eu, institutor la o grădiniţă, am ter¬ 
minat Colegiul universitar. Am mare evlavie la Sfânta Parascheva, 
iar soţul meu la Sfânta Teodora de la Sihla. 

într-un timp, soţul a rămas fără serviciu. Eram îngrijoraţi, pentru 
că aveam de plătit rate. Aflaţi într-un pelerinaj la mănăstirile din 
Moldova, chiar la coborârea de la peştera Sfintei Teodora, soţul, cu 
lacrimi de bucurie, a primit un telefon prin care s-a rezolvat pro¬ 
blema serviciului. 


Elena V ., Iaşi 

* * 


Bani de mâncare 

Pe 16 ianuarie 2010, după Sfânta Liturghie şi citirea acatistului 
Cuvioasei, după obicei, s-a continuat cu diferite rugăciuni pentru 
sănătatea şi folosul credincioşilor. în acest timp, eu, studentă la Con¬ 
servator în anul III, mă rugam la capul Sfintei pentru sănătate şi ajutor 
la examene, fiindcă se apropia sesiunea de iarnă. 

în dimineaţa aceea mă spovedisem. Duhovnicul mă trimisese să 
mă închin la sfintele moaşte, deşi eu făceam aceasta aproape zilnic, 
fără îndemnul cuiva. Eram neliniştită, pentru că cheltuisem ultimii 
bani pe transport şi mai era o lună şi jumătate până la primirea 
bursei. Nu primeam din altă parte susţinerea financiară necesară. 

în timp ce mă rugam, a venit un domn, mi-a strecurat în mână 
nişte bani „în numele Cuvioasei”, apoi s-a îndreptat către doamna de 
alături, care de asemenea se ruga, plângând, în genunchi în faţa icoanei. 

Uimită, n-am fost în stare să scot un cuvânt, iar primul gând ce 
mi-a trecut prin minte a fost: „Oare arăt aşa de rău, încât omul acela 
a lăcut milă cu mine?’'. Eram totuşi îmbrăcată bine. Omul acela 
dispăruse în câteva clipe. 

în timp ce m-am văzut ţinând strâns în mână cei 50 lei, am fost 
întrebată de doamna de alături câţi bani i-a dat domnul acela. S-a 
uitat mai bine în palmă şi a constatat că avea 100 lei. La fel de uimită 
era şi doamna aceea, care primise 700 lei - sumă pe care o datora 
cuiva şi pentru care se rugase Sfintei s-o ajute. 

Nespus de impresionate de acest grabnic ajutor, amândouă au 
mulţumit Sfintei în genunchi. 

Valentina 

* * * 


Pelerinaj în fiecare an 

Dezvălui câteva piedici pe care le-am avut, dar şi numeroasele 
bucurii prin pelerinajele la moaştele Cuvioasei Parascheva. 

în 1997, m-am aflat într-o situaţie materială foarte grea: fără 
bani, fără casă, cu multe datorii şi cu o fetiţă de întreţinut la şcoală. 

O cunoştinţă mi-a propus să merg pe 14 octombrie la Iaşi. Nu 
aveam bani de călătorie, însă prin generozitatea unui preot am ajuns 
la sfintele moaşte. Aici, din cauza aglomeraţiei, era pe punctul de a 
nu putea să mă închin la sfânta raclă. Tot prin mijlocirea unui preot 
am reuşit, deoarece m-am rugat cu lacrimi să nu trăiesc durerea de a 
fi străbătut în zadar atâta cale. 

De atunci, viaţa mi s-a schimbat: am găsit de lucru, ca vânză¬ 
toare, la un magazin din Turcia şi am izbutit să-mi plătesc datoriile. 

A doua oară am prins curaj şi am venit singură, cu trenul, la Iaşi. 
M-am umplut de bucurie duhovnicească şi m-am reîntors acasă în 
aceeaşi zi. 

Când mi-am propus împreună cu altă prietenă să vin a treia oară, 
am gustat din durerea unei boli, dar şi din mâhnirea că n-am fost în 
stare să-i mulţumesc direct Sfintei. 

în următorul an, ca pensionară, am avut bilete de călătorie cu re¬ 
ducere, dar acestea mult timp nu au fost de găsit. Riscând să plătesc 
integral biletele, m-am hotărât să plec, dar, spre bucuria mea, le-am 
găsit în ultimul moment. 

M-am hotărât să depăşesc toate obstacolele, ca să ajung în fiecare 
an la Sfânta Parascheva, pentru că mereu mi s-au împlinit dorinţele: 
a găsit de lucru şi fiica mea, în Germania, am primit, prin testament, 
o casă şi am câştigat nişte procese grele. 

Mari ci Blidarii, Arad, 

sH sH 


în ţara sfinţeniei 

Sfânta Parascheva mi-a dat ajutor de foarte multe ori. Printre 
altele, cel mai important a fost că Dumnezeu m-a învrednicit să intru 
în obştea monahală, atunci când părinţii nu-mi dădeau încuviinţarea. 

Nu demult, tot prin mijlocirea Cuvioasei, am ajuns la Ierusalim, 
un loc sfânt, visat de foarte mult timp. După obţinerea binecuvântării, 
nu aveam banii necesari pentru acest pelerinaj. Am simţit atunci că 
numai cu o minune pot fac rost de ei doar într-o lună. 

Sfânta Parascheva, „grabnic ajutătoare”, mi-a scos în cale oa¬ 
meni aproape necunoscuţi, la care nu aveam nici o datorie, cărora nu 
le-am cerut nimic, ci mi-au dăruit bani, auzindu-mă ce înfocată do¬ 
rinţă am de a păşi pe Locurile Sfinte. îi pomenesc cu drag în toate 
rugăciunile pe binefăcătorii mei. 

Mulţumesc Sfintei Parascheva, care va rămâne o fereastră 
deschisă către Dumnezeu, în toate nevoile, necazurile şi ispitele (...) 
pe marea acestei vieţi. 

Pamfilia Domnica Andrei, Agapia 

* 

Sfintei i-a fost dragă mama 


Mi-a decedat mama, Rachila, pe 14 octombrie 1999, la vârsta de 
49 de ani. A fost o femeie cu un suflet atât de bun, încât, dacă cineva 
îi cerea ceva şi nu avea, împrumuta de la altcineva şi nu lăsa pe 
nimeni fără ajutor. La înmormântarea ei au venit persoane cu totul 
necunoscute, care pomeneau de binefacerile ei de neuitat. 

Ştiu că acolo, în ceruri, Sfânta Parascheva are grijă de mama 
mea. Şi preotul din sat a menţionat că nu-i o simplă coincidenţă că 
mama s-a stins pe 14 octombrie, deoarece „Sfintei i-a fost dragă 
mama’'. Acum, mă rog să vegheze asupra noastră, a tuturor, aşa cum 
a vegheat şi ultimele ceasuri din viaţa mamei. 

Să mă iertaţi dacă aceste rânduri nu sunt ceea ce ar fi trebuit să 
scriu, însă ştiu că Sfânta Cuvioasă Parascheva a fost şi este în familia 
noastră şi în viaţa noastră. 


* * * 


Veronica, Suceava 


Cupolele de la Mitropolie 

Mărturisesc că am trăit multe momente deosebite ajutată de 
Sfânta Parascheva: 

Odată, călătorind spre Iaşi cu microbuzul, nu mi s-a dat la timp 
restul de bani la plata biletului. Când mi-am amintit, am revenit la 
autogară. în drum, zărind cupolele de la Mitropolie, am făcut semnul 
Sfintei Cruci, zicând: „Cuvioasă dragă, te rog, ajută-mă să-mi recu¬ 
perez banii’'. într-adevăr, la birourile autogării a fost apelat şoferul, 
iar eu mi-am recuperat foarte repede banii. Am avut probleme de 
sănătate. După consultarea unui specialist, bineînţeles, am îngenun¬ 
cheat la Cuvioasa, cerând ajutorul. Spre surprinderea medicului, in¬ 
tervenţia chirurgicală a decurs foarte bine, iar în prezent nu am decât 
nişte simptome fireşti oricărei operaţii. 

Anca-Elena 

M-arn m utat în Iaşi pentru Sfânta Parascheva 

Cu paşi înceţi, nesiguri, dar cu speranţa în suflet, m-am îndreptat 
spre tine, Maică Parascheva. Ceva sau poate cineva de acolo de sus 
îmi spunea: „Apropie-te, ajutorul tău aici va fi!”. Şi minunea s-a produs... 
Maica Parascheva, parcă ştiind necazurile şi suferinţele mele, la¬ 
crimile care în fiecare zi îmi spălau faţa, mi-a trimis o rază care îmi 
luminează ochii atunci când necazurile mă acoperă. 

îţi mulţumesc, Maică Parascheva, pentru minunea pe care ai 
făcut-o pentru mine, îţi mulţumesc pentru ajutorul imens pe care mi 
l-ai dat şi, mai ales, pentru faptul că, atunci când eram în pragul dis¬ 
perării, mi-ai întins o mână, parcă spunându-mi: „Ridică-te, şterge-ţi 
lacrimile şi încearcă să zâmbeşti, încearcă să-i înţelegi pe cei din 
jurul tău cu calm şi răbdare!”. 

Şi iată că, în sfârşit, Maică Parascheva călăuzindu-mi paşii, lu- 
minându-mi clipele de nelinişte şi disperare, am ajuns să trec acel 
prag al suferinţei, îndreptându-mă spre acea unică rază de soare pe 
care mi-ai trimis-o. 

N-aş fi reuşit, poate, dacă lângă mine n-aş fi găsit un om, un om 
simplu, unic prin felul de a fi, un sfânt, care prin încurajările, prin 
sfaturile lui înţelepte, mi-a ridicat privirea umilită de necazuri, în¬ 
cercând să mă facă să zâmbesc. 

Acest preot slujitor al Catedralei ce mi-a redat încrederea în 
viaţă a făcut totul ca să uit de toate necazurile şi mi-a redat optimis¬ 
mul şi speranţa de mai bine. De multe ori, copleşită de necazuri, 
uitam că este în preajma mea, dar tresăream când îi auzeam acel glas 
ce nu se poate confunda, un glas divin trimis de o mână cerească 
pentru a te face fericit prin binecuvântarea sa. 

încerc astăzi să-mi adun gândurile şi, cu speranţa în suflet, cu 
zâmbetul pe buze, să-ţi mulţumesc încă o dată, Maică Parascheva, 
pentru ajutorul imens pe care mi l-ai dat de multe ori, ca atunci când 

nepotul meu Andrei avea o problemă de vorbire şi avea emoţii la 
examene la facultate şi nu le putea trece şi, venind la tine, a luat toate 
examenele. Fiica mea Gabriela de la Bârlad, din cauza unor întâm¬ 
plări nefericite din viaţa ei, avea patima alcoolului şi nu se putea lăsa 
de ea. Venind la Cuvioasa Parascheva s-a vindecat. Iar eu nu mă mai 
despart de racla Sfintei Cuvioase Parascheva, venind în fiecare zi la 
Mitropolie, rugându-mă la fiecare slujbă pentru acest lucru şi mu- 
tându-mă în Iaşi, pentru a fi mai aproape de racla Sfintei Cuvioase 
Parascheva; şi nu cred că va exista zi în care să nu vin la Sfânta, în¬ 
genunchind lângă a sa raclă. 

Andrei, Gabriela şi Clemansa 

* 


Basorelieful Sfintei 

Am visat-o pe Sfânta Parascheva cu mult timp înainte de a veni 
la sfânta raclă. îmi vorbea. Era blondă, cu ochii albaştri sau verzi şi 
în hainele pe care le are acum în raclă. Când am ajuns la Iaşi, am 
avut surpriza să văd chipul din vis identic cu basorelieful de pe sfânta 
raclă. 

Mihaela-Simona 

* * * 


Măicuţa m ilostivirii 

Despre Cuvioasa Parscheva eu nu ştiam nimic. întrucât suntem 
greci şi trăim în Grecia, aflasem numai despre Sfânta Muceniţă Paraskevi. 

Susţineam pentru a doua oară examenul de bacalaureat şi de la 
învăţat obosisem foarte mult. Ajunsesem să-mi zic că nu merită să 
trăieşti, nu există Dumnezeu, şi mă gândeam să-mi pun capăt zilelor. 
Astfel de gânduri îmi treceau prin minte, oricum nu pozitive. 

într-o seară, am renunţat cu totul la ideea de Dumnezeu, de exis¬ 
tenţă a lui Dumnezeu şi, plângând, ziceam: „Nu cred în Dumnezeu, 
nu cred că El există’'. Aşa plângând, am adormit total dezamăgită şi 
cu gândul ca a doua zi să fac ceea ce voiam eu: fie să le las pe toate 
baltă, fie să-mi pun capăt zilelor. Noaptea însă am văzut ceva în vis, 
care mi-a rămas în minte. Când, a doua zi, m-am trezit, am alergat la 
mama mea, râzând. îmi amintesc de faptul că râsul meu era ceva cu 
totul deosebit, ca şi expresia feţei mele. Dacă înainte de culcare eram 
sălbatică, distrusă de învăţatul pentru bacalaureat, a doua zi eram cu 
totul liniştită şi bucuroasă. Deci am trezit-o pe mama mea foarte 
devreme şi îi zic: Mamă, există o Cuvioasă Parascheva? îmi zice: 
Nu, numai Muceniţa Paraschevi, nu am auzit nimic despre Cuvioasa 
Parascheva. Am început să căutăm icoane, sinaxare pentru a vedea 
dacă există. 

I-am povestit visul meu: mă aflam într-o cameră mică, o chilie 
de maică, în care existau un pat de lemn călugăresc, fără saltea, şi o 
icoană. Intru înăuntru. Locul era întunecat. Intru deci şi văd icoana 
cu un chip de sfântă. M-am închinat la ea şi am mers să o sărut. 
Toate acestea în vis. Când am sărutat icoana, chipul a zâmbit. în 
acea clipă a ieşit din icoană o tânără. Era îmbrăcată în negru, cu o 
năframă pe cap. Nu ştiu, de fapt, dacă era o năframă sau părul ei, care 
semăna cu năframa. Era nemaipomenit de frumoasă, foarte tânără, de 
o frumuseţe inimaginabilă. îmi spune: Stai aici, ca să vorbim. Ne-am 
aşezat. Ziceai că mă cunoaşte, că este o cunoscută de-a mea, nu ştiu, 
sora mea... Ne-am aşezat pe acea scândură şi a început să-mi vor¬ 
bească. M-a întrebat dacă vreau să devin maică. îi zic: Eu, maică?! 
Eu am vrut să mă sinucid. Am început să le reneg pe toate. Eu să mă 
fac maică?! Nu, zic, nu vreau. îmi zice: De ce? Du-te la o mănăstire, 
îi zic: Merg la stareţa noastră, în Panorama. Nu, îmi zice, să nu 
mergi acolo, du-te undeva mai departe. Zic: De ce? Această stareţă şi 
mănăstirea îmi sunt foarte dragi. Zice: Vreau să mergi undeva, mai 
departe şi să rămâi timp de trei zile. îmi amintesc că era aşezată şi mă 

încuraja. Eram alături una de alta, îmi dădea curaj şi îmi vorbea 
încontinuu. Singurul lucru pe care mi-1 amintesc este această între¬ 
bare: Vrei să te faci maică? Zic: Ca tine? Da, îmi zice, ca mine. Zic: 
Nu, nu... Zice: Hai, du-te trei zile undeva, departe. Acestea mi le 
amintesc. Nu am reţinut nimic altceva, dar îmi vorbea, îmi vorbea 
Iară încetare. îmi spunea multe. La sfârşit, a reintrat în icoană, după 
cum a şi ieşit. S-a ridicat şi a intrat în icoană. Am sărutat-o şi asta a 
fost. Acesta a fost tot visul. De atunci, viaţa mea s-a schimbat, adică 
mi-a dat atâta forţă, atâta credinţă... 

M-am ridicat şi l-am sunat pe duhovnicul meu şi am cerut să-mi 
vorbească despre ea. Nu ştia nimic despre ea. Am început să citim 
prin sinaxare, să o căutăm şi, în cele din urmă, am aflat că există o 
biserică a ei în Kalikratia. Am mers acolo cu toţii, cu Teodor, cu 
sora mea. Am găsit biserica. Când am ajuns acolo, parcă ne aşteptau. 
Preotul de acolo, din Kalikratia, imediat ce ne-a văzut, a venit să ne 
ofere cărţi. O primire de spuneai că mă cunosc. Nu mă ştiau. Aşa, 
simplu, mi-au dat cărţi: Veniţi, să aflaţi despre Cuvioasa! Aşa am 
auzit eu despre ea. Apoi, am aflat că este cunoscută şi în Nea Epi- 
vata. Şi acolo, la fel, cu părintele. Există o icoană în Sfântul Altar 
care seamănă foarte mult cu cea pe care am văzut-o eu. O iubesc 
foarte mult. Şi acum merg acolo. 

Ce este mai impresionant în toată istoria asta, dincolo de cele 
amintite, care au constituit o minune pentru mine, a fost faptul para¬ 
doxal că, atunci când am mers la Iaşi, am auzit despre o întâmplare, 
care de fapt era a mea. Era vorba despre o tânără de 24 de ani căreia 
în timpul examenului de bacalaureat Sfânta Parascheva i-a dictat totul. 
Aceasta era viaţa mea. Atunci când am susţinut bacalaureatul am 
scris la un obiect şi toţi mi-au spus că nu am scris bine. Deci, m-am 
aruncat pe pat, am început să plâng şi am zis: Nu mai continuu, nu 
mă mai interesează, gata... în cele din urmă, a doua zi, am mers cu 
cartea Sfintei Parascheva, care are şi icoana ei, la piept şi am aşezat-o 
lângă mine. Datorită plânsului şi stresului de la examen, mintea mi 

se înceţoşase, dar am început să o privesc şi ea îmi vorbea. Când am 
ieşit afară, am zis că nu am scris nimic, pentru că, într-adevăr, nu 
puteam gândi, iar mintea mea nu era destul de clară pentru a mă con¬ 
centra, dar Sfânta, în interiorul meu, îmi dictase fiecare cuvânt, să 
zicem: „şi”, „acesta” ... Aşa s-au format paragrafele. Când s-au afişat 
rezultatele, am văzut că scrisesem foarte bine şi aşa am trecut. O am 
permanent drept ajutor, adică în memoria mea imaginea ei se 
păstrează foarte pregnant. 

Apoi am tăcut o promisiune: Sfânta mea, într-o zi voi veni să te 
văd! Spuneam: voi merge anul acesta, voi merge la anul, peste un 
timp, dar am văzut că nu se putea. Stabileam cu prietenii mei să mer¬ 
gem. Vom merge, vom merge... în cele din urmă, nu am mai re¬ 
zistat. Trebuia să merg. Aşa, am început să cer unei prietene, apoi 
unui cunoscut să mă însoţească. Nimeni nu putea. Am întrebat-o şi 
pe prietena mea, Antonia, şi aceasta mi-a zis da imediat. Exact în 
două zile s-au rezolvat toate. Nu aveam nici paşapoarte, nici vize, 
nimic. Nu cunoşteam pe nimeni. Aveam doar telefonul unui părinte 
de la Catedrala din Iaşi pe care îl primisem de la o cunoştinţă. Nici 
nu am înţeles cum în două zile am şi ajuns. A fost de necrezut. Când 
am ajuns acolo, am avut parte şi de o primire faimoasă. Şi acest lucai 
a fost incredibil. Adică, să mergem astfel şi să fnn primite cu atâta 
dragoste, a fost tot de la Sfânta Parascheva. Fără să fnn cunoscute, 
am primit atâta dragoste şi ni s-au deschis toate drumurile. Dacă nu 
era Sfinţia Sa, nu am fi putut să ne închinăm, întrucât aşteptau la 
rând mii de oameni. Ar fi trebuit să aşteptăm o săptămână pentru a ne 
închina. Nu am fi avut timpul necesar. Era nevoie de cineva să ne 
ajute. Aşa am ajuns acolo şi ne-am închinat la Cuvioasa. Când am 
atins-o, nu-mi venea a crede ochilor. Am simţit că este a mea. Dar 
cred că vorbesc cu mândrie. Nu este a mea, ci este fiica lui Hristos, 
iar eu m-am învrednicit să o ating. A fost o minune. Totul a fost o 
minune. Slavă lui Dumnezeu! Lui I-a fost milă de mine, care 

ajunsesem la o asemenea cădere, şi a trimis-o pe fiica Sa pentru a mă 
întări. 


Evanghelia Drugala, Tesalonic* 


Florile pentru ma ma 

Pe 22 mai 2009, venind de la serviciu, în dmm spre casă, am trecut 
pe la Catedrală. La ieşire, o doamnă, văzându-mă abătută, mi-a oferit 
un frumos buchet de flori. M-aş fi mulţumit cu un singur fir, dar, 
după insistenţe, l-am primit, mai ales când mi-a spus că, la rândul ei, 
îl primise în biserică, de la Cuvioasa Parascheva. 


* Evanghelia Drugala este o tânără pe care am întâlnit-o la Iaşi în 1999, la 
hramul Sfintei Parascheva. Pe 13 octombrie, Părintele Arhimandrit Timotei 
Aioanei, slujitor la Catedrala Mitropolitană, m-a sunat pentru a mă ruga să ajut 
două persoane din Grecia să se închine la moaştele Cuvioasei. La ora stabilită, 
două tinere, Evanghelia şi Antonia, ajung la Catedrală. După cum facem în cazul 
tuturor străinilor veniţi să se închine la sfintele moaşte, le-am introdus în faţă 
imediat. Se închină Antonia. Nimic neobişnuit. în momentul în care s-a apropiat 
Evanghelia, mi-am dat seama că este vorba de altceva. Expresia feţei, lacrimile 
de fericire îmi arătau că în sufletul ei se petrece ceva cu totul deosebit. 

După ce s-au închinat, Evanghelia mi-a povestit despre intervenţia Cuvioasei 
Parascheva în momente cruciale din viaţa ei. Aceeaşi întâmplare mi-a relatat-o şi 
în luna aprilie a anului 2000, când am vizitat-o la domiciliul ei din Tesalonic. 
Atunci am înregistrat interviul de faţă. Acesta a fost prezentat şi în cadrul emi¬ 
siunii „Mărturii duhovniceşti”, pe care o realizam în acea perioadă la Radio Trinitas. 

Acum, Evanghelia, căsătorită cu Teodor, de care aminteşte în interviu, este 
mamă a doi copii. O are protectoare pe Sfânta Parascheva, ceea ce o determină ca 
în fiecare an să ia parte la slujbele ei de hram săvârşite în Noua Kalikratia şi în 
Noua Epivata. Aceste două localităţi situate în apropierea Tesalonicului adă¬ 
postesc greci refugiaţi din satele unde s-a născut şi, respectiv, a murit Cuvioasa 
Parascheva, aflate nu departe de fostul Constantinopol, actualul Istanbul. Evan¬ 
ghelia a realizat ulterior că mănăstirea unde o sfătuise Cuvioasa Parascheva să 
meargă pentru trei zile a fost tocmai Mitropolia de la Iaşi, „casa” acesteia de 
aproape patru sute de ani. 

Antonia, însoţitoarea Evangheliei, s-a călugărit la o mănăstire de maici din 
cartierul Panorama al Tesalonicului, amintită în interviu. (Pr. Petru Sidoreac) 

Acasă, mama a primit bucuroasă florile. Era ziua ei, şi avea can¬ 
dela aprinsă la icoana Cuvioasei, deşi nu face un obicei din asta. 
Abia atunci, am înţeles de ce femeia necunoscută îmi oferise, tară motiv, 
aparent, florile de la Cuvioasa. Mi-am reproşat că uitasem de ziua 
mamei, fiind împresurată de multe griji. 

„Dar Cuvioasa nu uitase (...). A fost lucrarea Sfintei Parascheva, 
care are multă dragoste pentru cei ce o cinstesc.” 

Daniela , Iaşi 

Alte minimi 


După mulţi ani de rătăcire. Dumnezeu mi-a arătat calea cea dreaptă. 
Sfânta Parascheva mi-a arătat că este aici cu noi când o chemăm. 

Rugându-mă şi stând cu mâna peste sfintele ei mâini, am simţit 
două împunsături, prima mai puternică, zdruncinându-mi mâna din 
umăr, a doua mai slabă, la foarte scurtă diferenţă una de alta. Am 
considerat că mâna mea era grea de păcate şi m-a respins. Dar şi 
aşa... este un semn că se află acolo. Să fie de folos credincioşilor! 


Multe minuni a făcut Sfânta Parascheva pentru mine. Odată am 
venit să mulţumesc pentru ajutor. Am atins mâinile şi i-am mulţumit 
cu ochii închişi, din tot sufletul. Atunci am simţit mâna sa mişcându-se 
desluşit. M-am speriat şi am deschis ochii. De atunci am simţit-o ca 
o prezenţă în viaţa mea. Mereu când mă simt stresată vin şi mă rog 
din tot sufletul şi mereu primesc răspuns la rugăciuni. 


* * * 


Anonimă 


Vin de 20 de ani la Cuvioasa Parascheva. După moartea soţului, 
mi-am crescut cu greu singura fetiţă, de care Sfânta Parascheva a 
avut grijă să fie sănătoasă, să înveţe bine şi să ajungă un om reuşit. 

Mă rog mereu să-mi fie alături la problemele de sănătate şi la învin¬ 
gerea dificultăţilor ce-mi apar în viaţă. 


* * * 


Anonimă 


Ori de câte ori am cerut ajutorul Sfintei Parascheva, l-am primit, 
în sesiunea de examene am primit bucuria reuşitei. 

Când tata a avut un accident, am rugat-o pe Sfânta să mijlo¬ 
cească la Dumnezeu pentru a-1 ţine în viaţă şi s-a întâmplat întocmai. 


sH sH * 


Anonim 


Sfânta Parascheva m-a ajutat să mă însănătoşesc. în continuare, 
am solicitat ajutor pentru a-mi recăpăta serviciul, apoi pentru a re¬ 
zolva o problemă dificilă cu un proces. 

Mariana I ., Galaţi, 

sH * 


Am susţinut multe examene atât în liceu, cât şi la şcoala postli- 
ceală şi la inspectorat, pentru suplinire în învăţământ. Reuşita a venit 
numai de la Sfânta Parascheva, care mi-a luminat mereu mintea. Şi 
cei trei copii au rezultate foarte bune tot prin mijlocirea Cuvioasei. 

Iulia, 37 de ani 

* * * 

Sfânta Parascheva mi-a ajutat să construiesc o casă, i-a luminat 
fetiţei mele mintea pentru a obţine rezultate bune, mi-a vindecat toată 
familia de boli grele şi mi-a oferit protecţie, înconjurându-mă de prieteni 
buni. 


Anonimă 


* * 

Sunt elev în clasa a Xl-a. M-am rugat timp de patra luni la Sfânta 
Cuvioasă pentru eliberarea tatălui meu, care a fost arestat pe nedrept. 
Mulţumesc Sfintei pentru înfăptuirea dreptăţii. 

Paul-Constantin Tîrşa 

* * * 


Mă bucur de reuşita operaţiei făcute fetiţei mele de trei anişori. 
Mi-a ajutat Dumnezeu ca soţul să scape cu bine dintr-un proces. 


* * * 


Dana Gorgan, Botoşani 


Am trecut printr-o mare cumpănă: am făcut o greşeală mare, 
fiind în stare de ebrietate. Fiind pe punctul de a fi judecat şi pedepsit 
aspra, m-am rugat Sfintei Parascheva să lumineze minţile celor care 
considerau că le-am făcut rău. Acum sunt liber şi am venit să mul¬ 
ţumesc ocrotitoarei. 


* * * 


Bogdan Iordache 


în urma a două procese eram gata să rămân fără casă. Sfânta Pa¬ 
rascheva mi-a dat ajutorai dorit de familia mea. 


Sorin Pătraşcu 

* * * 


Sfânta Parascheva m-a ajutat să mă angajez, după ce am stat 
acasă un an de zile. M-a scăpat de făcăturile răului, ajutându-mă să nasc, 
bucurându-mă de o fetiţă sănătoasă, superbă. 

Sfânta este ocrotitoarea întregii familii. 

Simona-Florina, Bucureşti 

* * * 

Am avut probleme în familie din cauza soţului, care avea un 
comportament neadecvat. în acelaşi timp, aveam de crescut copiii şi 

o soră orfană, dar şi un serviciu care mă epuiza atât prin navetă, cât şi 
printr-un plan aberant de producţie, fixat de partidul comunist. Eram 
inginer agronom. 

în urma acestor dificultăţi, am decis ca, la Sfânta Cuvioasă Pa- 
rascheva, pomelnicul să fie zilnic pe o perioadă de 25 de ani. 

Datorită rugăciunilor, am reuşit să-mi schimb serviciul, obţinând 
o funcţie mai bună şi salariu corespunzător, am adus pe lume un fiu, 
azi student, iar fetele sunt licenţiate, au locuinţe, servicii bune şi 
copii. 


* * * 


Ioana C., Iaşi 


Prin mijlocirea Sfintei Parascheva, la racla căreia vin cât mai 
des, am obţinut o locuinţă pentru familie. 

într-o zi, când m-am apropiat de racla sfântă, am simţit o mi¬ 
reasmă plăcută. De atunci, mi-am dat seama că mi se va împlini cererea, 
întreaga familie a luat-o ca ocrotitoare pe Sfânta Parascheva. 

Viorel, Buzău 

* * * 


într-un an, pe 14 octombrie, fiind în pelerinaj la Sfânta Paras¬ 
cheva şi la moaştele Sfântului Andrei, după ce m-am închinat, am 
fost impresionată că un sobor de preoţi era alături de o femeie demo- 
nizată adusă pentru vindecare. Mi-a fost teamă şi am dat un pas 
înapoi pentru a mă sprijini de racla Sfintei. Atunci, parcă o putere 
mi-a luat cu mâna frica pe care o simţeam. 


Nu mai ţin minte cât de mult bine mi-a făcut Cuvioasa. Tot ce a 
fost bun în viaţa mea i se datorează Sfintei, mai ales băieţelul de trei 
ani. Cred că îmi va proteja familia, îndeosebi pe soţul meu, condamnat 
la închisoare. 


Ana-Maria, 23 de ani 

Am fost într-o situaţie disperată: în pragul sărăciei şi al sufe¬ 
rinţei. Sfânta mi-a protejat familia şi acum mă bucur de iubire şi 
bunăstare. 


* * * 


Gherghina 


De câte ori simt nevoia să-mi încarc sufletul cu putere duhovni¬ 
cească, vin la Cuvioasa Parascheva de la Iaşi. Am promis Sfintei că 
voi veni oricând voi putea. 

Ştiu de minunile Sfintei, dintre care cea mai mare este faptul că 
ea există pentru a ne ajuta mereu. 

Maricela, Galaţi 

* * * 


M-am rugat mult pentru sănătate. Am fost ajutată de Cuvioasa în 
mai multe momente de cumpănă şi disperare. M-am convins că, atunci 
când rugăciunea nu mi-a fost ascultată, s-a dovedit a fi pentru binele 
personal. 


* * * 


Anonimă 


M-am rugat şi am primit darul unei vieţi lungi şi frumoase, un 
loc de muncă bun şi o familie deosebită. Sfânta m-a scos de la acci¬ 
dente, dezbinare, invidia oamenilor şi m-a călăuzit pe drumul vieţii. 

Cătălin-Silviu 

* * * 


Am stat în pelerinaj cu zile reci, ploaie şi vânt, dar niciodată n-am 
răcit, pentru că puterea Maicii Parascheva este imensă. Aici, sufletul 
se încarcă mereu cu o energie benefică, împăcare şi linişte. 

Am rude în Bucureşti care îmi cer anafură, vată, agheasmă de la 
Sfânta. Toată ţara o iubeşte pe Sfânta noastră ocrotitoare. 

Mulţumesc Sfintei că mi-a fost alături la greu. Sfinţii sunt pentru 
mine adevăraţii mei părinţi care m-au ajutat să merg mai departe. 

Alin, 24 de ani 

* * * 

în primul an de facultate am avut clipe grele, pentru că nu aveam 
cazare nicăieri. Dormeam pe la prieteni, când într-o parte, când în 
alta. Am venit şi m-am rugat la Sfânta Parascheva, apoi am ajuns 
într-o cameră cu băieţi de la Teologie, de la care am învăţat foarte 
multe lucruri bune. 


* * * 


Anonim 


Primesc mult ajutor prin rugăciune: iau note bune, îmi iubesc 
părinţii şi bunicii, înving orice supărare, iar odată, în familie, s-au 
înmulţit pâinile, precum în minunea Mântuitorului relatată în Biblie. 

Teodora Roşu, Iaşi 

* * * 


Am contribuit la construirea unei biserici în cinstea Maicii Dom¬ 
nului. Am pictat la loc de cinste şi pe Cuvioasa Parascheva în picioare, 
deoarece ea a avut grijă de lucrători. Ne pregăteam pentru sfinţire, 
dar ne-am fi dorit pentru noua biserică sfinte vase, cădelniţă de argint 
şi candele. Pentru că nu mai aveam bani, am hotărât ca, pe 14 octom¬ 
brie, să facem priveghere în cinstea Sfintei. Pe la jumătatea prive¬ 
gherii, cineva a sunat anunţând trimiterea unei sume de bani pentru 
biserică. Minunea a fost că s-a cumpărat, pe lângă cele dorite, şi o 
mică raclă din argint. 

Monahul P. 

* * * 

Acum 20 de ani, am căzut printre balustrade tocmai de la etajul 
trei, fiind în vârstă de patru ani. Rugăciunile către Sfânta Parascheva 
au fost ascultate, vindecându-mă degrabă după accident. 


* * * 


Daniela 


Pe data de 14 octombrie 2006, am avut un accident de maşină 
foarte grav. Toţi cei implicaţi, printre care şi un copil de doi anişori, 
au scăpat ca prin minune, fără nici o rană. 

Atunci nici nu ştiam că era ziua Sfintei. Am aflat când am intrat 
într-o bisericuţă ascunsă printre străduţe. Am văzut icoana Sfintei şi 
am simţit că am fost salvată în acea zi sfântă. De atunci ştiu şi simt că 
Sfânta Parascheva este în viaţa noastră, a tuturor. 


* 


Florentina 


în ziua de 11 octombrie 2003, Sfânta Parascheva m-a salvat de 
la moarte pe mine şi pe copilul cu care eram însărcinată în patru luni 
şi jumătate. 

Am avut un accident de maşină. Mă aflam pe scaunul din spatele 
şoferului. în maşina care s-a răsturnat de mai multe ori, se aflau patru 
persoane. în timpul răsturnărilor, toţi au fost aruncaţi şi maşina a fost 
distrusă. Eu, grav afectată la coloana cervicală, m-am trezit în şanţ, 
având în braţe carneţelul unui pasager în care era iconiţa Sfintei Pa¬ 
rascheva. Am scăpat cu viaţă, am doi copii şi am terminat o facultate. 

Mirela-Carmen 

* * * 


Maica Parascheva mi-a salvat soţul dintr-un groaznic accident 
de maşină. A scăpat cu viaţă, pentru că eu şi fiul nostru ne aflam atunci, 
în ziua de 14 octombrie 2006, la Sărbătoarea Cuvioasei. 

Mari a, Botoşani 

în anul 2000, am scăpat cu viaţă dintr-un accident de maşină. Cei 
doi copii, Răzvan şi Mircea, au avut picioarele rupte, dar Sfânta i-a 
lăcut bine. Şi părinţii mei, Ilie şi Rădiţa, au trecut prin grele încercări, 
dar acum sunt bine. 

Elena Drăghici 

* * * 

Sfânta Maică l-a salvat de la înec pe băiatul meu care, la vârsta 
de 9 ani, a căzut intr-un râu mare intr-o zi de vineri. 

Petrina 

* * * 

A devenit un obicei venirea în pelerinaj în ziua de 14 octombrie. 
Odată, pe 15 octombrie, când mă întorceam acasă, am avut un senti¬ 
ment ciudat. în acea zi, fetiţa de 8 ani s-a întors de la şcoală însoţită 
de un necunoscut speriat că o accidentase. Şoferul a insistat ca fetiţa 
să fie dusă la spital, deşi doar şchiopăta. în urma investigaţiilor me¬ 
dicale, s-a dovedit că avea o luxaţie la picior şi multe vânătăi. Am 
aflat, din mărturiile colegilor, că fetiţa intrase, din vina ei, sub roţile 
maşinii. 

Din acel moment, am ştiut că Sfânta Parascheva mi-a salvat copilul. 
Dacă noi credem cu adevărat în minuni, ele se îndeplinesc! 

Maria, Piatra Neamţ 

* * * 

îmi doream să ajung la Iaşi, măcar o dată, la ziua Sfintei, dar nu 
aveam curajul să plec singură în călătoria cu trenul, în timp ce soţul 
şi copiii erau la serviciu. Nutream acest sentiment puternic de a mă 
bucura în rugăciune la racla Sfintei Parascheva. 

într-o duminică, fiind prezentă în biserica Seminarului Teologic 
din Bucureşti, la Sfânta Liturghie, mi-am ridicat privirile spre icoana 
Sfintei Cuvioase Parascheva şi am simţit că mă priveşte, ca şi cum ar 
fi vie. Atunci mi s-a întărit şi credinţa şi curajul de a ajunge la Iaşi. 

Gândul frumos al plecării putea să fie încurcat de chemarea, într-o 
sâmbătă, la serviciu. însă, ca prin minune, a dispărut această piedică 
şi plecarea a fost grabnică. 

Sunt mulţumită că Sfânta mi-a cunoscut gândul, că m-a chemat 
şi pe mine la închinăciune. Am mereu în minte imaginea vie a icoanei, 
care mi-a dat curajul să fiu un pelerin adevărat. Pe 16 iulie 2010, am 
venit a doua oară la Iaşi, apoi m-am îmbogăţit duhovniceşte şi în alte 
mănăstiri ale Moldovei: Secu, Sihăstria, Petra-Vodă. 

Alexandra , Bucureşti 

* * * 

Alerg la ajutorul Sfintei Parascheva pentru orice problemă din 
viaţa familiei mele: dureri de ficat, de stomac, botezul unui nepoţel 
sărman, dificultăţi materiale ş.a. Simt că după ce mă rog la Cuvioasa 
Parascheva sunt mai liniştită, mai puternică. 

în câteva nopţi, am visat prezenţa întregii mele familii în jurul 
sfintei racle. 


Elena 

* * * 

în 1959, am suferit o slăbire a vederii din cauza căreia medicul 
mi-a recomandat repaus total timp de doi ani. în iunie 1959, am luat 
examenul de stat la Facultatea de Geologie-Geografie din Iaşi. Cu¬ 
vioasa Parascheva m-a ajutat să iau toate examenele şi m-a întărit 
moral. 


P. Floarea Milea, 73 de ani, Brăila 

* * * 

Mulţumesc Sfintei Parascheva pentru ajutorul dat la examen. Mă 
rog şi pentru reuşita prietenilor, înţelegere şi iubire pentru toată 
viaţa. Chem ajutorul Sfintei în vindecarea de cancer a tatălui şi po¬ 
tolirea slăbiciunilor mamei. 


Anonim 

Am avut foarte multe probleme în viaţă şi am reuşit să trec peste 
ele cu ajutorul Sfintei Parascheva. 

îi sfătuiesc pe cei cu necazuri mari să citească, în fiecare vineri, 
acatistul Sfintei Parascheva (măcar Condacul 1 şi Icosul 1 şi rugăciunea 
de la sfârşit), să dea pomelnic permanent la biserică şi ceva de po¬ 
mană în cinstea Cuvioasei. 


* * * 


Elena, Bacău 


Am fost ajutată pentru admiterea la facultatea dorită, pentru gă¬ 
sirea unei gazde bune, iar pentru fratele meu un serviciu bun. 


* * * 


Anonimă 


M-a ajutat Sfânta să-mi termin studiile cu bine, să-mi întemeiez 
o familie în care există înţelegere deplină, să fiu ferit de necazuri. 

Cătălin Stoica 

* * * 

Preasfânta Cuvioasă mi-a dăruit schimbarea cursului vieţii. în 
1967, am reuşit la facultate printr-o revelaţie verbală: „Vei reuşi”. 

Apoi am fost ocrotit, sprijinit şi ajutat, şi mi-a dăruit, prin multă 
rugăciune, căsătorie fericită şi rodnică: am două fiice ca nişte îngeri 
şi o soţie de excepţie. 

Teofil, 63 de ani, 

* * 


De-a lungul vieţii, Cuvioasa Parascheva mi-a ajutat foarte mult 
familia. Am citit o perioadă acatistul Sfintei şi astfel am reuşit să vând 
apartamentul într-o vreme dificilă. Pentru că ne simţim îndatoraţi, 
cei din familie venim la Iaşi, spre a-i mulţumi pentru minunile sale. 


Anonim 



Binefacerile Sfintei Curioase Paraschera 


Am fost ajutată de fiecare dată să depăşesc orice problemă, încât 
nu am putere să-i mulţumesc Sfintei. 

De trei ani sunt studentă în Iaşi. Mi-am găsit, Iară dificultate, un 
bun loc de muncă, unde mi-am aflat alesul, iar acum am promovat 
examenul de licenţă. 

Când s-a îmbolnăvit psihic mama, am fost cuprinsă pentru o 
clipă de deznădejde, dar m-am rugat la Sfânta Parascheva şi s-a găsit 
tratamentul adecvat. 


sH sH sH 


Anonimă 


Primele clipe de viaţă le-am trăit în casa bunicilor. Părinţii au 
plecat în Italia, la muncă, să strângă ban cu ban pentru o casă. 

De mică, am învăţat de la bunica ce este credinţa şi cum să mă 
port cu semenii. Nu lipsesc de la slujbele de duminică. Am învăţat 
din biserică Tatăl nostru, iar Crezul îl spun cu voce tare. Am învăţat 
din viaţa Sfintei Parascheva să fiu un bun creştin. Am dat un examen 
la şcoală, iar înainte mi-am făcut cruce, m-am rugat Cuvioasei să mă 
ajute şi am luat nota maximă, pentru care în genunchi îi mulţumesc, 
cu suflet de copil şi cu lacrimi în ochi. 

Când mă apropii de racla Sfintei Parascheva, mă simt atrasă şi aş 
sta ore în şir să mă rog, dar nu sunt numai eu, este atâta lume care are 
nevoie să atingă racla Sfintei Cuvioase. Am speranţa că, şi în conti¬ 
nuare, Sfânta mă va ajuta să fiu sănătoasă, să învăţ bine şi să devin 
cineva în viaţă. O rog pe Cuvioasa Parascheva să le dea sănătate 
bunicilor mei, Ilie şi Elena, care m-au crescut şi m-au educat în cre¬ 
dinţă, şi părinţilor mei, care mi-au dat viaţă. 

Andreea-Raisa Gheorghiu, Iaşi, 

* * * 

în anul V la Facultatea de Medicină Generală, eram căsătorită de 
trei ani şi nu-mi doream copii. într-o zi, am simţit că vreau un copil, 

m-am rugat la Sfânta Parascheva şi, după o lună, am aflat că sunt în¬ 
sărcinată. Acest copil s-a născut când trebuia să dau examenul de 
rezidenţiat; totuşi acesta a primit toată dragostea şi îngrijirile nece¬ 
sare. Ca mamă credincioasă, ştiu că Sfânta Paras-cheva mă va ajuta 
anul acesta să-mi aleg ce doresc la examenul de rezidenţiat. îi mul¬ 
ţumesc Cuvioasei pentru copil şi pentru sprijinul la toate examenele 
pe care le-am luat. 


* * * 


Daniela-Roxana 


M-am rugat pentru ajutorul întregii mele familii la Cuvioasa 
Parascheva. Copiii au luat „foarte bine” la examenul de rezidenţiat: 
băiatul este neurochirurg, iar fiica medic pediatru. Prin mgăciune adâncă, 
băiatul a rezolvat problema locuinţei, cumpărându-şi un apartament. 


sH sH 


Anonim 


Sfânta Parascheva mi-a luminat mintea pentru a învăţa bine, 
pentru că are grijă de noi toţi, chiar dacă nu ne dăm seama. 

Cuvioasa îl ţine în viaţă pe frăţiorul meu, Cristian, bolnav de epi¬ 
lepsie, care, în situaţia lui, se descurcă bine. 

Anca A., Bucureşti, 

* * * 


M-am rugat la sfintele moaşte ale Cuvioasei Parascheva obţinând 
numeroase reuşite izvorâte din fântâna milostivirii sale: am trecut 
peste o depresie care îmi afecta viaţa; am întâlnit un om potrivit care 
să-mi fie alături pe tot parcursul vieţii; am luat un examen foarte 
greu, la facultate, care implica bani şi stres. 


* 


Andreea-Oana 

M-am rugat Sfintei Parascheva în zilele premergătoare operaţiei 
de noduli (benigni) la sân. Aveam 22 de ani, dusesem o viaţă duhov¬ 
nicească, eram curată trupeşte şi nu înţelegeam de ce trebuia să trec 
printr-o asemenea încercare. Sfânta m-a ajutat să accept totul cu 
bucurie. Mi-am alungat teama şi totul s-a terminat cu bine. 

Cu ajutorul Cuvioasei, am câştigat o bursă consistentă de cerce¬ 
tare la Iaşi, la care nici nu îndrăzneam să visez. 

Continui să mă rog şi pentru alte împliniri: să fiu sănătoasă, eu şi 
familia mea, să am o căsătorie reuşită, iar Dumnezeu să-mi binecu¬ 
vânteze întreaga viaţă. 


Sfânta Parascheva mi-a tăcut mult bine: mi-a vindecat tatăl, Ilie, 
care suferea de ani de zile, având multe boli; m-a sprijinit în dorinţa 
de a avea o maşină; cred din tot sufletul că şi recenta rugăciune îmi 
va fi împlinită. 

Elena, Dâmboviţa 

* * * 

La îndrumarea părintelui de la racla Sfintei de a mă ruga Sfintei 
Parascheva, în vara anului 2009, mi s-a ameliorat suferinţa (insufi¬ 
cienţă renală cronică). 

După multe rugăciuni, s-au risipit duşmanii care mă necăjeau. 


Am venit încă din copilărie la sfintele moaşte. Aduc laudă şi mul¬ 
ţumire Maicii Parascheva, pentru că mi-a auzit toate cererile şi mi-a 
dat binecuvântarea ei în multe situaţii: mi-a salvat tatăl când nu mai 
era nici o speranţă, m-am căsătorit cu persoana iubită, m-a scos din 
multe necazuri. 

Mi-a dăruit liniştea casei când soţul o luase pe căi greşite. 

Astăzi mă rog pentru sănătatea soţului bolnav, sperând că Sfânta 
va revărsa, pentru a nu ştiu câta oară, binecuvântarea ei asupra casei 
noastre. 


Daniela, Vaslui 

* * * 

în fiecare an, vin la sărbătoarea Cuvioasei, chiar dacă am piedici 
înaintea plecării. Orice i-am cerut Cuvioasei Parascheva mi s-a 
îndeplinit: sănătate, ajutor în casă ş.a. 

Anonim , Brăila 

* * * 


Pe tatăl meu, Alexandru, l-a salvat Sfânta dintr-o operaţie foarte 
grea suferită la vârsta de 83 de ani. Toţi au chemat-o pe Sfânta Paras¬ 
cheva în ajutor, au luat icoana Sfintei şi au dus-o la spital. 

Eu primesc cu nevrednicie ajutorul ei în fiecare clipă. Mi-a ferit 
familia de boli, nevoi şi necazuri. Icoana ei „locuieşte în casa noastră’'. 
Când ne este dor de ea, toţi ai casei vin să-i sărute mâinile sfinte. Ea 
se roagă la Bunul Dumnezeu pentru oameni. Nu am putea exista şi trăi 
în această lume Iară dragostea şi ajutorul sfinţilor. 


* * * 


Constantin 


Mi s-a umplut inima de multe bucurii după rugăciunile de la Sfânta 
Parascheva: copilul, de care fusesem despărţită timp de 10 ani, mi-a 
venit aproape; m-am vindecat de boală; fratele şi nepotul şi-au 
menţinut serviciul după multe avertizări. 

Laur a R ., Dâmboviţa 

* * * 


Preasfânta Cuvioasă Parascheva le-a ajutat gemenilor Andrei şi 
Alexandru să se bucure de o mare împlinire: să cânte în sfânta 
Mitropolie. 

Florinela 

Am simţit protecţia Sfintei Parascheva, încă de mic purtând o 
iconiţă a ei. Mai târziu am fost ajutat să-mi găsesc drumul bun în 
viaţă: m-am căsătorit, am patru copii, mă bucur de ajutor financiar şi 
spiritual. 


* * * 


Marius Condrea 


Deşi am dus o viaţă grea, timp de 30 de ani convieţuind cu un soţ 
aflat pe drumul băuturii şi al violenţei, totuşi m-am simţit protejată 
venind la rugăciune, plângând cu durere la racla Sfintei ca la un 
părinte drag. Am îngenuncheat aici cu toată nădejdea şi am primit 
mângâiere. 

Ana 

* * * 


Sfânta Parascheva m-a adus la biserică, m-a ajutat în momentele 
grele să conştientizez importanta ortodoxiei şi apoi să fiu admis la 
Facultatea de Teologie. 


* * * 


Anonim 


De când am început să mă rog la Sfânta Parascheva, mă simt 
mult mai împlinită şi am forţa de a depăşi numeroase obstacole. 

Mi-au fost îndeplinite rugăciunile pentru sănătate, pentru trece¬ 
rea cu bine a examenelor de bacalaureat şi a celor de la facultate. M- 
am bucurat şi de împlinirea unor dorinţe ale celor apropiaţi, cum ar 
fi obţinerea permisului de conducere pentru fratele meu. 

Maria- Valentina 

* * * 


Sfânta Parascheva mi-a adus foarte multe bucurii. Totu-i să ai 
credinţă adevărată, că ea este grabnic ajutătoare. 

îi mulţumesc Sfintei că m-a însănătoşit, mi-a dat încredere în 
viaţă şi în Dumnezeul nostru, Căruia mă străduiesc să-I ascult, smerit, 
toate poruncile sfinte. 

Ion 

* * * 

De fiecare dată când vin în sfântul lăcaş ce adăposteşte sfintele 
moaşte, simt că cineva este gata să-mi asculte rugăciunile. 

Prima dată am fost adusă aici de două mari dorinţe: să iau toate 
examenele la facultatea unde nu mă puteam acomoda deloc şi apoi 
pentru liniştea şi înţelegerea părinţilor mei care se certau des. 

Adesea căzută în tina deprimării, m-am îndreptat spre Sfânta Pa- 
rascheva, izvorul care-mi alina tulburarea, împodobindu-mă cu darul 
cel mai scump: liniştea sufletească. Acum părinţii nu se mai ceartă, 
cele două surori sunt sănătoase şi învaţă bine, eu primesc bursă de 
studii, iar toată familia este mai liniştită. 

Mă rog cu pioşenie Sfintei Cuvioase Parascheva să reverse câte 
un strop de speranţă sfântă asupra tuturor semenilor copleşiţi de suferinţă. 

Maria-Raluca 

* * * 

într-o zi obişnuită, am venit de la Tg. Neamţ, să mă închin la 
Cuvioasa. Din neglijenţă, mi-am lăsat geanta cu bani şi tot ce aveam 
într-o strană. După ce m-am închinat, n-am mai găsit geanta. Era 
lume multă. Nu aveam cu ce să revin acasă. M-am rugat cu lacrimi 
la Sfânta chiar în spatele sfintei racle şi, după ce m-am ridicat, am 
găsit geanta cu tot ce lăsasem în ea. A fost prima dată când am fost 
ajutată în chip vizibil, dar, mai ales, Sfânta Parascheva s-a îndurat 
să-mi schimbe viaţa cea mult păcătoasă. 

Anonimă 

Deşi nu mi-a plăcut cartea, am visat să ajung mare, dar visele mi 
s-au spulberat. M-am chinuit să mă descurc în viaţă, învăţând să văd 
lumea şi de jos, şi de sus. Am avut multe încercări gata să mă răpună, 
dar Dumnezeu m-a întors la viaţă. 

După ce am pierdut bani, soţie, am venit la biserică, unde am 
primit speranţa de a lupta. Am doi copii cu două soţii, care n-au ştiut 
ce vor de la viaţă. Acum lupt pentru cei doi copii, dorind să ne lu¬ 
mineze Maica Domnului pe fiecare pe drumul cel bun. 

Gheorghe T. 

sH sH 


Sunt o păcătoasă, nu merit să o ating pe Sfânta Cuvioasă Paras- 
cheva. Am venit de la zeci de kilometri în 2009, în octombrie, şi, 
după ce am atins mânuţele ei fine, sfinte şi delicate, am simţit ceva 
unic. 

în viaţa mea s-a petrecut un eveniment dorit: m-am mutat într-o 
altă locuinţă, după ce mult timp nu reuşisem să plec din cea veche. 
De când am cunoscut-o pe Sfânta Parascheva, vorbesc cu ea şi îi 
mulţumesc din suflet că mi-a călăuzit paşii. 


* * * 


Anonimă 


Totdeauna, Sfânta Parascheva mi-a îndeplinit rugăciunea. Prin 
mijlocirea ei, părinţii şi-au păstrat locul de muncă, în condiţiile în care 
s-au lăcut numeroase restructurări. Am luat bursă de merit în toţi cei 
patru ani de facultate. Când sunt tulburată, agitată sau într-o dilemă, 
mă rog Cuvioasei şi în scurt timp mi se luminează mintea şi primesc 
răspuns în rezolvarea situaţiei. Este pentru mine Buna mea sfătui¬ 
toare şi o Preablândă îndreptătoare! 


* * * 


Andreea, Iaşi 

Menţionăm că ar fi păcat să nu recunoaştem nenumăratele reuşite, 
bucurii, primite de-a lungul anilor: am absolvit cu bine o facultate, 
avem un copil, Sebastian, sănătos, studios şi credincios, aşa cum ni l-am 
dorit noi părinţii. 

Nouă, părinţilor, ne rămâne, după atâtea împliniri, să ne rugăm 
pentru iertarea păcatelor, sănătate, sprijin până la sfârşitul zilelor, 
înţelepciune şi ajutor în înfăptuirea celor plăcute lui Dumnezeu. 

Adela şi Ştefan 

* * * 


Mulţumesc din suflet, cu adâncă pioşenie, Cuvioasei Parascheva 
pentru tot ajutorul primit: trecerea examenelor cu uşurinţă, timp de 
patru ani, luminarea minţii, bucuria sănătăţii, depăşirea dificultăţilor 
zilnice, alungarea duşmanilor şi a răufăcătorilor. 

Mana 

sH sH 


Pe 16 martie 2011, m-am rugat ca Sfânta Parascheva să mă ajute 
să-mi spovedesc un păcat greu, care îmi apăsa nemilos sufletul de mult 
timp. Acum m-am eliberat de această povară şi îi mulţumesc Cuvioasei. 


* * * 


Anonimă 


M-am bucurat de mult ajutor de la Sfânta Parascheva, de câte ori 
aveam nevoie: la şcoală, la examene, în familie, la serviciu, pentru 
sănătate, în viaţa de toate zilele. 

Cu ani în urmă, apropiindu-mă de moaştele Cuvioasei, mi-au 
dispărut durerile de spate şi ameţelile. 

Altă dată, fiind în spital, cu o zi înainte de intervenţia chirurgi¬ 
cală, am trimis pe soţia mea la Mitropolie pentru un acatist la Sfânta 
Parascheva. A doua zi, operaţia nu mai era necesară şi vindecarea s-a 
produs ulterior prin rugăciuni, răbdare şi tratament. 

O altă minune a fost reuşita repetată a elevilor mei, care au 
obţinut premii numeroase la concursuri din ţară şi din străinătate. 
Sunt ajutat deseori prin inspiraţie deosebită în predarea cunoştinţelor 
la elevi. 

îi mulţumesc din toată fiinţa Sfintei Parascheva pentru toate 
darurile, ea însăşi fiind un dar preţios, ca şi toţi sfinţii, de la Bunul 
Dumnezeu, Căruia I se cuvine sfântă închinare. 

Calistrat, Iaşi 

* * * 


Mulţumesc Sfintei Parascheva pentru că m-a ferit de accident în 
munţi şi de numeroase alte ispite. 


sH * 


Constantin 


Sunt educatoare la o grădiniţă din Iaşi. Mulţumesc Cuvioasei 
pentru că a ferit de accident un copilaş din grupa mea, care fugise în 
stradă, ajungând chiar în faţa unei maşini. De atunci, adică de doi 
ani, citesc zilnic acatistul Sfintei, deoarece sunt convinsă că doar 
ajutorul său a îndepărtat pericolul, din cauza căruia putea să fac în¬ 
chisoare. îi mulţumesc lui Dumnezeu, Care, prin rugăciunile sfinţilor, 
oferă numeroase minuni. 


* * * 


Anonimă 


Sfânta Parascheva m-a ajutat să trăiesc, oferindu-mi rezolvare la 
multe probleme. Ea este sprijinul casei mele. 


* * * 


Anonimă 


Tot ce mi-am dorit s-a îndeplinit, mai bine decât aş fi gândit eu. 
Mărturisesc cu multă emoţie. 

Pe noi, Iulian şi Mariana, Sfânta Cuvioasă Parascheva ne-a ajutat 
dându-ne sănătate, ajutor la serviciu, exact ce i-am cerut prin po¬ 
melnice şi rugăciuni. Mariana a primit un serviciu chiar mai bun, 
pentru care îi mulţumeşte Cuvioasei din suflet. 


* * * 


Iulian şi Mariana 


De fiecare dată când intru în Mitropolie, simt o emoţie foarte 
puternică, ceea ce îmi sporeşte credinţa în sfinţenia Cuvioasei. 

Numeroase sunt binefacerile sale: reuşita la examene, serviciu 
bun, vindecarea de boala singurătăţii. 

îi mulţumesc tare mult Preasfintei Parascheva! 


* * * 


Teodora 


Cuvioasa m-a scos din sărăcia în care mă chinuiam, mi-a dăruit 
sănătate mie, copiilor şi nepoţilor mei. Mulţumesc pentru faptul că 
am copii cinstiţi şi realizaţi în viaţă, cu locuri de muncă bune. 


* * * 


Teodora 


Mulţumesc Sfintei pentru ajutorul dat în perioada facultăţii şi la 
examenul de chimie, care era decisiv pentru cariera mea. De asemenea, 
mulţumesc pentru sănătate şi pentru liniştea sufletească ce se insta¬ 
lează după fiecare rugăciune. 


* * * 


Anonim 


Mulţumesc Sfintei Parascheva pentru ajutorul dat la obţinerea 
licenţei. Dacă întârziam doar 20 de minute, nu m-aş mai fi putut în¬ 
scrie la examen. 

Deşi nu mă simt tânără, la 42 de ani, totuşi am avut puterea, 
primită de la Cuvioasa Parascheva, de a învăţa pentru cele 19 examene 
din cursul anului universitar 2010-2011. 

De asemenea, îi mulţumesc Sfintei pentru vindecarea depresiei, 
din vara anului 2010. După o perioadă de tratament, datorită Sfintei, 
l-am putut întrerupe şi am reuşit să-mi schimb atitudinea faţă de 
problemele inerente ale vieţii profesionale, familiale şi sociale. Dar 
cel mai important aspect al minunilor este că m-au întărit în nădejde, 
credinţă şi dragoste. 

Ştiu că este mult loc de mai bine, de mai multă credinţă şi rugăciune. 
Prin rugăciunile Sfintei, vom putea fi mai buni şi mai recunoscători 
Domnului pentru toate binefacerile ce le revarsă asupra noastră. 

Aici, la Măicuţa, am înălţat rugăciuni pentru toţi apropiaţii mei. 
Am simţit puterea ajutorului său în toată perioada petrecută aici. 
Este o binecuvântare, pentru Iaşi şi pentru Moldova, această prezentă 
sfântă. 


Elena-Sorina, Braşov 

* * * 

Deşi locuiam în Vaslui, am venit în Iaşi pentru continuarea 
liceului la seral, dar nu aveam susţinere financiară şi nici serviciu. 
Eram conştient că, deşi îmi doream un loc de muncă, de exemplu la 
un hipermarket, nu se putea realiza nimic fără ajutorul divin. Ru- 
gându-mă fierbinte şi cu durere în suflet la Sfânta Parascheva, aceasta 
nu a întârziat să mă ajute. Stând la rând în faţa raclei, m-am întâlnit 
cu duhovnicul meu din Vaslui, de la Mănăstirea „Naşterea Maicii 
Domnului”, care, s-a interesat de planurile mele şi, printr-un telefon 
adresat unei cunoştinţe, mi-a asigurat angajarea, chiar acolo unde 
îmi doream, la un hipermarket. 

în alte momente grele, am avut atacuri de panică manifestate 
prin sufocare, palpitaţii şi anxietate, de care am scăpat tot datorită 
Sfintei. Astfel, când mergeam des la Mitropolie pentru a cere ajutor 
în această problemă, am cunoscut o persoană care suferise de aceeaşi 
afecţiune. Aceasta mi-a recomandat nişte medici buni, prin care m-am 
vindecat. La rândul meu, am ajutat o mamă care plângea în faţa raclei, 
deoarece avea un băiat suferind de aceeaşi boală. Am îndrumat-o la 

aceiaşi medici şi apoi, întâlnindu-ne la Mitropolie, am aflat de vin¬ 
decarea copilului ei. 

Am o viaţă presurată cu multe lucrări dumnezeieşti. 

Mihai 

sH * sH 


Mărturisesc că, în urma rugăciunilor la Sfânta Parascheva, am 
cunoscut un băiat credincios, nelipsit de la nici o slujbă a Bisericii, 
care mi-a povestit trezirea sa din întuneric şi întoarcerea lui la Lu¬ 
mină, tot datorită Sfintei. 




Anonimă 


Mulţumesc Sfintei pentru ajutorul acordat soţului meu, care a 
fost izbăvit de acuzele unui furt de bani. 


* * * 


Iulia, Iaşi 


Relatez minunea văzută în casa bunicii mele, când icoana Sfintei 
Parascheva nu a ars în incendiul care a mistuit tot. 


* * * 


Claudia, Botoşani 


Am fost salvată în mod miraculos de la un accident de maşină, 
rugându-mă sfintei. 

Dobriela Angelici Rancovici, Elveţia 

sH * 

Mulţumesc Cuvioasei pentru rezolvarea problemelor cu nişte 
acte. După multe necazuri în această privinţă, m-am închinat Sfintei, 
la Mitropolie, şi a doua zi mi s-a îndeplinit totul. 

Elena , Bucureşti 

Am fost ajutată în orice împrejurare a vieţii de Sfânta Paras- 
cheva, pe care o numesc preţiosul dar pe care Dumnezeu l-a dat 
moldovenilor şi tuturor creştinilor. 

Mihaela 

sH * 

Am primit ajutor în viaţă şi întărire sufletească, atunci când mama 
mi-a murit, Sfânta Parascheva devenindu-mi mamă. 

Nicoleta-Roxana, Bucureşti 

* * * 

Nu aş putea spune că Sfânta Parascheva mi-a făcut numai un 
bine. Au fost multe momente peste care nu aş fi reuşit să trec fără 
ajutorul ei. îmi este de ajuns să o pomenesc intr-un moment de nevoie 
şi îi pot simţi prezenţa lângă sufletul meu. 

Cândva, îmi fusese frică seara în casă sau lângă oglinzi. într-o 
seară, m-am văzut în oglindă, având chip urât şi un zâmbet rău, viclean, 
diavolesc, deşi eu eram serioasă. Am citit Acatistul Cuvioasei şi m-am 
calmat, m-am înseninat şi am ştiut că de atunci mă va ajuta. 

Mereu port acatistul la mine şi povestesc tuturor despre puterea 
Sfintei Parascheva. 

Maria-Cătălina Păscăruş 

* * * 

Am beneficiat de ajutorul Sfintei minunate Parascheva de nenu¬ 
mărate ori: în luna aprilie, soţul meu a renunţat la fumat, iar în luna 
mai, am fost ocrotită de pericolul unui accident casnic. Slavă lui 
Dumnezeu şi sfinţilor Săi! 

Simona-Florina, 37 de ani, Bucureşti 

* * * 


178 



Binefacerile Sfintei Cuvioase Paraschera 


Sunt convinsă că fiecare rugăciune se preface într-o minune. 
Sfânta Parascheva mi-a dat banii de care aveam nevoie, mi-a ajutat 
copiii la examene, mi-a adus soţul la rugăciune, pentru care îi mul¬ 
ţumesc lui Dumnezeu. 


* * * 


Liliana 


Relatez despre cazul prietenului nostru, care avusese proces cu 
Primăria, de 20 de ani, dar, după rugăciunea Sfintei, a câştigat defi¬ 
nitiv şi irevocabil. 

De asemenea, personal, am simţit mereu sprijinul său la examene, 
când Cuvioasa Parascheva a fost grabnic ajutătoare. 

Anca Ciornei şi Viorel Dragoslav, 

* * * 


Mulţumesc Sfintei pentru adevăratele minuni, dintre care le enumăr 
pe cele mai relevante: m-a scăpat de o operaţie grea, redându-mi pe 
deplin sănătatea, între anii 1999 şi 2002; am reuşit să recuperez un 
drept ce mi se cuvenea: locuinţa, pentru a nu rămâne pe dmmuri; m-a 
ajutat-o în toate demersurile către autorităţile statului în diverse 
probleme. 


* * * 


Carmen-Elena 


Mărturisesc că m-a ajutat de foarte multe ori, de fiecare dată 
ascultându-mi rugăciunea, vindecându-mă de boală, ajutându-mă la 
examen şi în luarea unor decizii importante din viaţa mea. 


* * * 


Claudia-Silvia 


în anul 1972, am fost ajutată să reuşesc la şcoală, chiar dacă tata nu-şi 
dorea acest lucru, deoarece spera să rămân ca ajutor la gospodărie. 

Binefacerile Sfintei Curioase Paraschera 


în anul 1989, Sfânta Parascheva, căreia îi făcusem o icoană, m-a 
vindecat repede, după operaţia de cezariană, când exista riscul de a 
muri, în urma unor complicaţii. 

Vera 

* * * 

M-a ajutat de fiecare dată când am venit la Mitropolie sau când 
m-am rugat acasă, când, fiind zbuciumată sufleteşte şi foarte îngrijo¬ 
rată din cauza unor necazuri, punând icoana ei la pieptul meu, m-a 
liniştit şi mi-a schimbat starea sufletească. 

Cu mulţi ani în urmă, fiul meu s-a vindecat de enurezis. în anul 
2007, dând la Mitropolie un pomelnic pentru părinţii mei, care aveau 
o sănătate precară (mama, suferind de cancer, iar tata, de boala Par- 
kinson), după 40 de zile, s-a clarificat situaţia mamei, iar apoi, după 
încă 40, şi-a revenit şi tatăl meu. 

Mi s-a rezolvat şi o problemă de la serviciu, care trena de 2-3 
ani. De asemenea, soţul meu a reuşit la un concurs pentru ocuparea 
unui post foarte bun, care s-a desfăşurat chiar în ziua de 14 octombrie. 

Sfânta Parascheva a adus şi vindecarea mea, dar şi a fiicei mele, 
când nu mai speram să scap de nişte veruci localizate pe mâini. 

Mulţumesc lui Dumnezeu, Maicii Domnului şi Cuvioasei Paras¬ 
cheva pentru tot binele revărsat asupra mea, asupra familiei mele şi 
asupra tuturor pentru care m-am rugat. 

Mihaela Pricop, laşi 

* * * 

Am venit în Iaşi special pentru Sfânta Parascheva, pentru a-i 
mulţumi, deoarece bunica mea, Dochiţa, este sănătoasă datorită ru¬ 
găciunilor, dar şi postului negru de vineri pe care îl respectă de la 30 
de ani până în prezent, la cei 70 de ani. 

Sfânta Parascheva a ocrotit familia noastră în cutremurul din 
1977. Sper să-i urmez şi eu exemplul bunicii, în evlavie faţă de sfinţi. 


Ana-Maria, Bucureşti 



Binefacerile Sfintei Cuvioase Paraschera 


Sunt în clasa a Xl-a şi, de când sunt la liceu, am încercat să merg 
în fiecare săptămână la Sfânta Parascheva. Relatez două minuni 
săvârşite în viaţa mea. 

Odată, trebuia să dau nişte bani la şcoală, dar, neavând situaţie 
financiară nici măcar satisfăcătoare, intenţionam să mă împrumut de 
la cineva, însă eram conştientă că nu-i voi putea returna. 

închinându-mă la racla Sfintei, i-am promis că voi scrie minunea 
săvârşită în viaţa mea, dacă aceasta se va milostivi de mine. într- 
adevăr, Cuvioasa Parascheva m-a ajutat prin oferirea acelei sume de 
bani în mod surprinzător. Prin mijlocirea unui prieten întâlnit la 
racla Sfintei, am cunoscut un preot, care mi-a dăruit-o necondiţionat. 

De asemenea, când eram mică, mama a fost vindecată în mod 
miraculos, într-un moment când nimeni nu mai spera la o minune. 
Dar tatăl meu ne-a îndemnat la rugăciune şi Dumnezeu s-a milostivit 
de noi, încât şi astăzi mama este sănătoasă. 


* * * 


Anonimă, 17 ani, Iaşi 


Sfânta Parascheva a fost şi este pentru mine o sfântă ce m-a ajutat 
mereu, când aveam nevoie. 

La şcoală, mi-a luminat mintea, ca să pot învăţa bine, şi, astfel, 
am reuşit la examenul de admitere în clasa a V-a cu o notă bună. 

în dimineaţa examenului, am lăcut acatistul Sfintei şi am rugat-o 
să mă ajute. Când am intrat în sală, m-am aşezat unde mi-a spus 
doamna supraveghetoare. Pe când aşteptam să vină subiectele, am 
văzut pe perete icoana Sfintei Parascheva, care era lângă mine. Am 
fost foarte uimită şi i-am mulţumit că este aproape de mine. 

M-a ajutat şi la concursuri, unde am câştigat două medalii de aur 
şi multe diplome; când eram tristă, m-a înveselit; când eram bolnavă, 
ea mi-a redat sănătatea. 

îi sunt recunoscătoare Sfintei Parascheva pentru tot ce mi-a 
dăruit şi o rog să fie mijlocitoare la Dumnezeu pentru mântuirea mea. 


Elena Roşu, 11 ani, Iaşi 



Binefacerile Sfintei Curioase Paraschera 


Mi s-a descoperit în octombrie 2010 o înşelăciune: a fost pe 
punctul de a-mi pierde casa moştenită în urma unei solicitări de 
40.000 de euro prin Internet. Am trimis „o mare avere la o fată 
orfană din Africa’'. Timp de două luni trimiteam sume de bani, în 
urma mesajului primit pe Internet. Am fost înşelată. Am fost che¬ 
mată la Procuratură, la Iaşi, la audieri şi am ieşit cu bine din această 
grea încercare. 

Dau slavă lui Dumnezeu, mulţumesc Sfintei Parascheva pentru 
că în urma rugăciunilor, a spovedaniei în biserică, am depăşit un 
mare necaz trimis de dreapta pedagogie divină. 


* * * 


Anonimă, Bucureşti 


Sfânta Parascheva m-a ajutat de foarte multe ori: boală, examene, 
luarea unor decizii importante în viaţă. Cuvioasa este mare lăcătoare 
de minuni. 

Nadia 

* * * 


Pentru mine fiecare rugăciune s-a prelăcut într-o minune: i-a ajutat 
pe copiii mei la examene; mi-a îndreptat paşii spre mănăstiri; am 
obţinut banii de care aveam nevoie; mi-a adus soţul la rugăciune. 

Liliana 


* * * 


La ziua Sfintei Parascheva, mama mea a găsit nişte acte pe care 
le-a predat jandarmilor. Astfel, într-o jumătate de oră ne-am închinat 
la Sfintele moaşte Iară a mai sta la rând. Am simţit că plutesc de 
fericire, deşi consider că nu merităm aceasta. 

La rândul meu, am pierdut nişte documente foarte importante. Am 
rugat-o pe Sfântă să fiu ajutată şi le-am găsit când nu mă mai aşteptam. 

Acum aştept o a treia minune: un copil, tot cu mijlocirea Sfintei 
Parascheva. 


Adriana-Loredana, Roman 



Binefacerile Sfintei Curioase Paraschera 


M-am rugat la Sfintele moaşte ale Cuvioasei pentru a-i cere ajutor 
la concursuri, la obţinerea unei sume de bani necesari pentru şcoală. 
Am primit ajutor neîntârziat pentru acestea, dar şi pentru a învinge o 
neputinţă cu care mă lupt din copilărie. Acum sunt mai hotărât şi nu 
mă mai las copleşit ca odinioară. Mi-ar fî drag să îmbrac haina 
călugăriei, pentru care simt o chemare de nedescris. Am crescut într-o 
familie ca fiu adoptat şi cea mai mare avere a fost dragostea părin¬ 
ţilor şi a fraţilor vitregi. 

Când am avut nevoie de bani pentru evenimentele de la finalul 
cursurilor liceale, mai întâi, Iară ezitare, m-am rugat la Sfântul Nicolae, 
i-am citit acatistul cu mare încredere. Mi-a fost ascultată rugăciunea, 
fiindcă fratele vitreg mi-a sărit în ajutor. 

Fraţilor, rugaţi-vă, că sfinţii în vreme de necaz negreşit se vor 
îndura! 


Vasile, Iaşi 

* * * 

Când îmi simt sufletul apăsat de greutăţile vieţii, alerg la Sfânta 
Maică Parascheva cu credinţa că numai ea mă poate ajuta. 

îi mulţumesc Sfintei, că mi-a venit grabnic în ajutor de fiecare 
dată când mi-am plâns necazul lângă Sfintele Sale moaşte. 

îi mulţumesc Sfintei, că s-a milostivit să ne ajute la obţinerea 
unui serviciu, când eu şi soţul meu am rămas fără un loc de muncă. 

îi mulţumesc Sfintei, pentru cei trei copii ai noştri, că au crescut 
sănătoşi, că am putut să le oferim cele necesare creşterii şi educaţiei lor. 

îi mulţumesc Sfintei, că nu ne-a lăsat să ne vindem casa pentru a 
ne achita datoriile, banii parcă ne-au picat din cer. 
îi mulţumesc, că mi-a ajutat să termin o facultate, 
îi mulţumesc Bunului Dumnezeu că ne-a dăruit-o pe Sfânta 
Maică Parascheva, pentru a ne fi mijlocitoare şi grabnic folositoare 
rugăciunilor noastre. 

Dorica, Iaşi 

Binefacerile Sfintei Cuvioase Pamschera 

în anul 2006, de ziua Cuvioasei, am venit la Iaşi îndrumată de un 
prieten. Fiind foarte obosită, n-am rezistat, intr-o mare de oameni, să 
stau prima noapte la rând. Nici în dimineaţa următoare n-am rămas, 
pentru că trebuia să ajung şi la serviciu şi la şcoală. 

Am plecat acasă cu o imensă durere în suflet: că n-am reuşit să 
mă rog la racla sfintei pentru întâlnirea cu tatăl de care nu mai ştiam 
nimic de 3-4 ani. 

La două luni după pelerinaj, chiar dacă n-am ajuns la moaştele 
Sfintei, am aflat de tatăl meu, iar după patru luni el s-a întors acasă. 
Această minune durează şi astăzi: părinţii stau sub acelaşi acoperiş şi 
la ora actuală, sunt sănătoşi. 

în timpul pelerinajului am trăit şi alte întâmplări minunate şi am 
întâlnit oameni deosebiţi care mi-au fost de ajutor. 

Gabriela, Prahova 

* * * 


Am fost salvată dintr-un accident cumplit de maşină, şi vin anual 
pentru a-i mulţumi Sfintei Parascheva, la care aveam şi am evlavie. 

Anonimă, Italia 

sH * 


Mulţumesc Sfintei Parascheva pentru că mi-a salvat fiul dintr-un 
groaznic accident de maşină fără nici o zgârietură. 

Sunt convinsă că minunea s-a petrecut datorită cruciuliţei purtate 
de fiul meu la gât, pe care o atinsesem de racla Cuvioasei Parascheva. 

Petruţci 

* * * 


Relatez minunea salvării fetelor mele de pericolul iminent al 
incendiului ce urma să se declanşeze de la o sobă, lângă care Cosmina şi 
Mădălina dormeau. Am fost anunţată prin vis de Sfânta Parascheva, 
care m-a trezit astfel şi am preîntâmpinat dezastrul, când deja hainele 
fetiţelor ardeau mocnit. 



Binefacerile Sfintei Cuvioase Paraschera 


Am considerat această minune ca un semn preţios că Sfânta, la 
care fusese de hramul ei, mă ocroteşte şi mă iubeşte. 


* * * 


Luminiţa, Bacău 


Mulţumesc Sfintei pentru ocrotirea ei în pelerinajul de hram, 
când mi-am găsit sacoşa pierdută şi am fost ajutată să mă închin cu 
bine, deşi era enorm de multă lume. 

Rodica, Bucureşti 

* * * 

Sunt profesor în Sârca. îmi exprim recunoştinţa faţă de Sfânta 
Parascheva, care mi-a asigurat reuşita la examenul de admitere de la 
Şcoala Normală „Vasile Lupu’' din Iaşi, în condiţiile în care nu-mi 
dădeau speranţe decât bunica, mama şi domnul diriginte. După rugă¬ 
minţi fierbinţi la racla Cuvioasei, am reuşit cu brio. 

De asemenea, relatez minunile săvârşite de Cuvioasa Parascheva 
în viaţa mamei mele, Profira, pe care a vindecat-o de orbire şi căreia 
i-a asigurat o locuinţă aproape de Catedrala Mitropolitană. De multe 
ori îi plăcea să vină pe jos de la serviciu, pentru a se închina Sfintei. 

Şi astăzi am icoana Cuvioasei în camera mea şi mă rog zilnic 
pentru ajutor şi iertarea păcatelor. 

Anonim, Iaşi 


Sfârşit şi lui Dumnezeu laudă! 






Paraclisul Preacuvioasei Maicii noastre 
Parascheva 


Binecuvântat este Dumnezeul nostru..., împărate ceresc..., Sfinte 
Dumnezeule..., Preasfântă Treime..., Tatăl nostru..., Că a Ta este 
împărăţia..., Doamne, miluieşte (de 12 ori), Slavă..., Şi acum..., Veniţi 
să ne închinăm..., Psalmul 142: Doamne, auzi rugăciunea mea..., 
Dumnezeu este Domnul (de trei ori). 

Troparul Sfintei Cuvioase Parascheva, 
glasul al 4-lea: 

Pe Sfânta Parascheva cea preacinstită, mireasa cerescului Mire, 
cu bucurie să alergăm toţi credincioşii a o lăuda, căci ea apărătoare 
de la Dumnezeu a fost dăruită tuturor celor ce măresc viaţa ei şi izvo¬ 
răşte râu de tămăduiri celor ce cu credinţă cinstesc sfintele ei moaşte. 

Slavă... (Tot acesta). Şi acum... 

Nu vom tăcea, Născătoare de Dumnezeu... 

Apoi Psalmul 50: 

Miluieşte-mă Dumnezeule... 

CANON 

Cântarea 1, glasul al 8-lea; 

Irmos: Apa trecând-o... 

Aproape de scaunul Atotţiitomlui stând, o, Maică, rugăciuni pentru 
noi adu Acestuia, ca să dea tuturor iertare de păcate. 

Stih: Preacuvioasă Maică Parascheva, milostiveşte-te şi ajută la 
cererea robilor tăi. 

Binefacerile Sfintei Cuvioase Paraschera 


Otrava şarpelui bând, de uşa iadului m-am apropiat cu adevărat, 
ci tu, ceea ce te desfâtezi de izvorul vieţii, cu rugăciunile tale înviază-mă, 
preaslăvită. 

Slavă... 

Nestatornicia minţii mele şi viforele necuviincioaselor mele cu¬ 
getări alină-le, Cuvioasă, şi mă mântuieşte prin rugăciunile tale, ca să 
nu mă duc în adâncul iadului. 

Şi acum... 

Viaţa mea toată în dulceţi şi vicleşuguri cu adevărat s-a îndelet¬ 
nicit, ci tu, care ai născut pe Mântuitorul, mai înainte de ieşirea mea, 
miluieşte-mă prin rugăciunile tale. 

Cântarea a 3-a: 

Irmos: Doamne, Cel ce ai făcut... 

Valuri de tot felul de boli şi necazuri, cu dureri cumplite, înăltându-se, 
afundă ticălosul meu suflet în peştera iadului, ci tu, cu rugăciunile 
tale, Maică întinde-mi o mână de ajutor. 

Stih: Preacuvioasă Maică Parascheva, milostiveşte-te şi ajută la 
cererea robilor tăi. 

Picături de lacrimi a scoate din adâncul inimii, prin care să-mi 
spăl necuratele patimi ale sufletului şi ale trupului, cu rugăciunile 
tale dăruieşte-mi, Maică, pururea pomenită. 

Slavă... 

Cunoscând în mine însumi mulţimea păcatelor mele, fără de pâră 
şi mai înainte de judecată, judecat şi osândit sunt eu, ticălosul, ci Ţie, 
ca Mântuitorul tuturor, fie-Ţi milă de mine, pentru rugăciunile Prea¬ 
cuvioasei Parascheva. 

Şi acum... 

Fecioară plină de dar, ceea ce ai născut bucuria care s-a dat în 
dar la toată zidirea, întunericul întristării, pe care vrăjmaşul îl aduce 
asupră-mi ca să mă piardă, degrabă îl risipeşte. 



Binefacerile Sfintei Cuvioase Paraschera 


Mântuieşte din nevoi... 

Mântuieşte din ispita vrăjmaşului pe robii tăi, că Ziditorul te-a 
arătat, o, preafrumoasă fecioară, apărătoarea şi păzitoarea turmei Sale. 

Cercetează bolile noastre cu milostiv ochiul tău, căci apărarea ta 
o avem, Preacuvioasă, adevărată doctorie de mântuire. 

Sedealna, glasul al 2-lea: 

Făcând rugăciunea ta către Domnul, tămăduieşte bolile noastre 
cele sufleteşti şi trupeşti, pururea pomenită, şi de toată primejdia ne 
izbăveşte, miluind pe cei ce te roagă de nevoi şi de stricăciunea cea 
pierzătoare. 

Cântarea a 4-a: 

Irmos: Am auzit, Doamne... 

De tânguirea cea veşnică cu mijlocirea ta, o, preafrumoasă fecioară, 
mântuieşte pe robii tăi, pe cei ce au lucrat fapte vrednice de lacrimi. 

Stih: Preacuvioasă Maică Parascheva, milostiveşte-te şi ajută la 
cererea robilor tăi. 

Ceea ce din toată inima ai iubit pe Domnul, pe mine, care pentru faptele 
mele cele rele sunt cu totul urgisit, prin mijlocirea ta, tu iarăşi mă împacă. 

Slavă... 

Fiind rănit prin cumplite săgeţi înveninate ale potrivnicului, plâng 
ticăloasa soartă a sufletului meu, ci Tu, Hristoase, mântuieşte-mă. 

Şi acum... 

Ceea ce ai născut pe doctorul Care a tămăduit rana cea mare a 
oamenilor, nu trece cu vederea inima mea, cea care este chinuită de 
boli grele. 

Cântarea a 5-a: 

Irmos: Luminează-ne pe noi... 

Fiind căzut în groapa stricăciunilor şi zăcând cumplit, prin rugă¬ 
ciune strig către tine: O, Preacuvioasă Maică, nu mă lăsa să pier. 

Stih: Preacuvioasă Maică Parascheva, milostiveşte-te şi ajută la 
cererea robilor tăi. 



Binefacerile Sfintei Curioase Paraschera 


Preafrumoasă mireasă a lui Hristos cea neîntinată, cu rugăciunile 
tale, miluieşte-mă pe mine, cel rănit cu rănile poftelor, ştergând 
greşelile mele. 

Slavă... 

Nu mă lepăda, Iisuse, de la faţa Ta, pentru mărimea îndurărilor Tale, 
ci în dar mă mântuieşte, prin mijlocirea Preacuvioasei Tale Parascheva. 

Şi acum... 

Tămăduieşte, Curată, neputinţa sufletului meu, cercetării tale învred- 
niceşte-mă şi-mi dăruieşte sănătate cu rugăciunile tale. 

Cântarea a 6-a: 

Irmos: Rugăciunea mea voi înălţa... 

Ticălosul meu suflet s-a lăcut ca pământul neplouat, neavând putere 
a da roade bune, ci picurând rouă milei Tale, de toată greutatea, Stă¬ 
pâne, îl vei izbăvi pe el prin rugăciunile Preacuvioasei Tale Parascheva. 

Stih: Preacuvioasă Maică Parascheva, milostiveşte-te şi ajută la 
cererea robilor tăi. 

întinând, o, suflete, veşmântul nunţii, cum vom cuteza să intrăm 
împreună cu chemaţii cei aleşi în cămara cea cerească a lui Hristos? 
Cum nu vom fi urgisiţi de Dumnezeu? Ci, o, Preacuvioasă, cu rugă¬ 
ciunile tale mântuieşte-ne. 

Slavă... 

Nu primi, Stăpâne, a intra la judecată sluga Ta, căci dacă nimeni 
vieţuind întru această lume nu se va îndrepta înaintea Ta, cum mă 
voi arăta eu, cel ce am întrecut pe toţi în păcate? 

Şi acum... 

Stinsu-s-a viaţa mea, Stăpână, în dureri şi anii mei toţi în suspi- 
nuri; virtutea mea, Fecioară, de multă lipsă a slăbit, căci am mâniat 
pe Dumnezeu, pe Care cu rugăciunile tale îmblânzeşte-L spre mine. 

Mântuieşte din nevoi... 



Binefacerile Sfintei Cuvioase Paraschera 


Mântuieşte de ispita vrăjmaşului pe robii tăi, căci Ziditorul te-a 
arătat, o, preafrumoasă fecioară, apărătoarea şi păzitoarea turmei Sale. 

Cercetează bolile noastre cu milostiv ochiul tău, căci apărarea ta 
avem, Preacuvioasă, adevărată doctorie de mântuire. 

Condac, glasul al 2-lea 
Cele de sus căutând... 

Cu multă postire trupul subţiindu-ţi, ţi-ai ridicat mintea către Dum¬ 
nezeu şi viaţă netrupească în trup ai vieţuit, pururea pomenită Paras- 
cheva, lepădând materialnica tulburare, pentru aceasta acum te vese¬ 
leşti cu cetele îngereşti. 

Prochimen: Pomeni-voi numele Tău întru tot neamul şi neamul. 

Stih: Ascultă, fiică, şi vezi şi pleacă urechea ta... 


Evanghelia 

Diaconul: înţelepciune drepţi... 

Din Sfânta Evanghelie de la Marcu, citire: 

(XI, 22-26) 

Zis-a Domnul ucenicilor Săi: Aveţi credinţă în Dumnezeu. Adevărat 
zic vouă că oricine va zice acestui munte: Ridică-te şi te aruncă în 
mare, şi nu se va îndoi în inima lui, ci va crede că ceea ce spune se 
va face, fi-va lui orice va zice. De aceea vă zic vouă: Toate câte 
cereţi, rugându-vă, să credeţi că le-aţi primit şi le veţi avea. Iar când 
staţi de vă rugaţi, iertaţi orice aveţi împotriva cuiva, ca şi Tatăl vostru 
Cel din ceruri să vă ierte vouă greşelile voastre. Că de nu iertaţi voi, 
nici Tatăl vostru Cel din ceruri nu vă va ierta vouă greşelile voastre. 

Slavă, glasul al 2-lea: 

Pentru rugăciunile Preacuvioasei Parascheva, Milostive... 

Şi acum... 

Pentru rugăciunile Născătoarei de Dumnezeu, Milostive... 

Stihira, glasul al 6-lea: 

Miluieşte-ne, Dumnezeule, după mare mila Ta... 

La tine, preafrumoasă fecioară Parascheva, aduc rugăciunile mele, 
pe acestea ascultă-le şi le du înaintea Ziditorului, căci toată îndrăz¬ 
neala de la mine s-a depărtat, cunoscând răutatea necuvioaselor mele 
fapte şi a cumplitelor cugete şi cuvinte, cu care milele Acestuia spre 
mânie le-am întărâtat şi acum trebuindu-mi tare ajutorul Lui, a-i cere 
nu îndrăznesc, ci tu, Preacuvioasă, fii mijlocitoare. 

Cântarea a 7-a: 

Irmos: Tinerii cei ce au mers... 

Cu statornicie de gând s-a socotit de tine, Maică, aurul ca gunoiul, 
pentru aceasta pleacă inima mea cu rugăciunile tale la curată mărtu¬ 
risire către Dumnezeu, ca să nu cad în cumplitul adânc al lăcomiei. 

Stih: Preacuvioasă Maică Parascheva, milostiveşte-te şi ajută la 
cererea robilor tăi. 

Cu frica Domnului îngrădeşte, Maică, pornirile trupului meu, care 
năzuiesc fără de cale ca să surpe ticălosul meu suflet în adâncurile 
iadului. 

Slavă... 

Cine mă va izbăvi de focul gheenei şi de întunericul neluminos 
pe mine, cel ce am păcătuit, vrednic de toată pedeapsa, fără numai tu, 
apărătoarea mea, miluieşte sufletul meu cel amărât, Cuvioasa lui Hristos. 

Şi acum... 

Cu puterea ta, Fecioară, sufletul meu păcătos cel mult slăbănogit 
întăreşte-1, căci m-a lăsat virtutea mea, nemaipovăţuindu-mă la căile 
Domnului. 

Cântarea a 8-a: 

Irmos: Pe împăratul ceresc... 

Cel ce înfrumuseţezi cetele cuvioşilor cu străluciri îngereşti, Mân¬ 
tuitorul meu, primeşte rugăciunile acestora care se aduc Ţie pentai noi. 



Binefacerile Sfintei Curioase Paraschera 


Stih: Preacuvioasă Maică Parascheva, milostiveşte-te şi ajută la 
cererea robilor tăi. 

Sufletul meu cel cuprins de spinii poftelor umple-1, Preacuvioasă, 
de dorul Stăpânului şi-l arată pe dânsul aducător de roadă. 

Binecuvântăm pe Tatăl... 

De rea-credinţa ereticilor şi de mânia vrăjmaşilor care ne asupresc, 
păzeşte pe robii tăi cu rugăciunile tale, Preacuvioasă Parascheva. 

Şi acum... 

Grijile cele deşarte depărtează-le de la sufletul meu totdeauna, 
Fecioară, pentru ca să laud pe Fiul tău cu osârdie. 

Cântarea a 9-a: 

Irmos: Cu adevărat, 

Născătoare de Dumnezeu... 

Greşit-am, Mântuitorul meu, şi cu fărădelegi toată petrecerea vieţii 
am cheltuit, mărturisind, Hristoase: Fie-Ţi milă de robii Tăi, cu mij¬ 
locirile Preacuvioasei Tale. 

Pe apărătorii credinţei, împăraţii şi domnitorii noştri, pe cununa 
preoţilor şi pe tot poporul, Preacuvioasă Parascheva, în pace îi păzeşte. 

Slavă... 

Cei ce ne închinăm ţie cu credinţă, Sfântă Treime, în singură fiinţa 
Dumnezeirii, cu despărţirea Feţelor, toţi să ne mântuim. 

Şi acum... 

Ceea ce ai născut pe Mântuitorul, mântuieşte-mă, Fecioară, pe 
mine, care am vieţuit în fapte rele şi nu am afară de tine altă nădejde 
de mântuire. 

Cuvine-se cu adevărat..., 

Sfinte Dumnezeule..., Preasfântă Treime..., 

Tatăl nostru..., Troparele: Miluieşte-ne pe noi..., Slavă..., Doamne 
miluieşte-ne pe noi..., Şi acum..., Uşa milostivirii... 

Ectenia în care se 

pomenesc cei ce fac Paraclisul şi sfârşitul. 

